অখিল গগৈৰ মুক্তিৰ দাবীত দিল্লীত প্ৰতিবাদ # কাৰাৰুদ্ধ গগৈৰ বাণীবদ্ধ বক্তব্য # – বৌদ্ধিক বিচাৰ\nচ’ৰাঘৰ / সমকাল / অখিল গগৈৰ মুক্তিৰ দাবীত দিল্লীত প্ৰতিবাদ # কাৰাৰুদ্ধ গগৈৰ বাণীবদ্ধ বক্তব্য #\nচেপ্তেম্বৰ 29, 2017\tসমকাল মন্তব্য কৰক 400 দৰ্শন\nদিল্লী একচন কমিটি ফ’ৰ অসমে কৃষক নেতা অখিল গগৈক অসম চৰকাৰে ৰাষ্ট্ৰদ্ৰোহৰ অপৰাধত তথা ৰাষ্ট্ৰীয় সুৰক্ষা আইনৰ অধীনত পুনৰ গ্ৰেপ্তাৰ কৰাৰ বিৰুদ্ধে ২৮ ছেপ্তেম্বৰৰ বিয়লি ৩.৩০ বজাৰ পৰা দিল্লীস্থ অসম ভৱনৰ সন্মুখত দিল্লী পুলিচ আৰু চি আৰ পি এফৰ অভূতপূৰ্ব প্ৰতিৰক্ষা বেষ্টনীৰ মাজতো ডেৰঘণ্টীয়া এক প্ৰতিবাদ কাৰ্যসূচী অনুষ্ঠিত কৰে। দিল্লী একচন কমিটি ফ’ৰ অসমৰ দ্বাৰা আহ্বান জনোৱা এই প্ৰতিবাদ কাৰ্যসূচীৰ প্ৰতি নেচনেল এলায়েন্স ফ’ৰ পিপলছ মুভমেণ্ট, নিউ ছ’ছিয়েলিষ্ট ইনিচিয়েটিভ, জৱাহৰলাল নেহৰু বিশ্ববিদ্যালয় ছাত্ৰ একতা সভা তথা জৱাহৰলাল নেহৰু বিশ্ববিদ্যালয়ৰ অসম অধ্যয়ন কেন্দ্ৰৰ লগতে অল ইণ্ডিয়া ষ্টুডেণ্টছ এছ’ছিয়েচন, ষ্টুডেণ্টছ ফেডাৰেচন অফ ইণ্ডিয়া, বিৰচা আম্বেদকাৰ ফুলে ষ্টুডেণ্টছ এছ’ছিয়েচন, অল ইণ্ডিয়া কিষান সভাকে ধৰি দিল্লীস্থ অনান্য ছাত্ৰ সংগঠন তথা নাগৰিক সমাজে সমৰ্থন আগবঢ়ায়। শতাধিক প্ৰতিবাদকাৰীয়ে অংশগ্ৰহণ কৰা এই প্ৰতিবাদ কাৰ্যসূচী উপলক্ষে দিল্লী পুলিচে চি আৰ পি এফকে ধৰি প্ৰায় আঢ়ৈশ নিৰাপত্তাৰক্ষী নিয়োগ কৰাৰ লগতে এখন ৱটাৰ কেনন বাহনো সাজু ৰাখে। প্ৰতিবাদ কাৰ্যসূচীত অল ইণ্ডিয়া কিষান সভাৰ কৃষ্ণ প্ৰসাদ, বিশিষ্ট সমাজকৰ্মী ডঃ সুনীলম, নেচনেল মুভমেণ্ট ফ’ৰ পিপলছ এলায়েন্সৰ ভূপেন্দৰ ৰাৱাত, নিউ ছ’ছিয়েলিষ্ট ইনিচিয়েটিভৰ নৱীন চন্দৰ, দিল্লী বিশ্ববিদ্যালয়ৰ অধ্যাপিকা আম্ৰপালী বসুমতাৰী, জৱাহৰলাল নেহৰু বিশ্ববিদ্যালয় ছাত্ৰ একতা সভাৰ প্ৰাক্তন সভাপতি মোহিত পাণ্ডেকে ধৰি বিভিন্ন সংগঠনসমূহৰ প্ৰতিনিধিসকলে অসম চৰকাৰে অখিল গগৈৰ বিৰুদ্ধে গ্ৰহণ কৰা এই ফেচিবাদী পদক্ষেপক উচ্চস্বৰে গৰিহণা দি বক্তব্য ৰাখে। প্ৰতিবাদীকাৰীসকলৰ এটা প্ৰতিনিধি দলে অখিল গগৈক তাত্ক্ষণিকভাৱে আৰু বিনাচৰ্তে মুক্তি দিয়াৰ দাবী জনাই শতাধিক প্ৰতিবাদকাৰীৰ সাক্ষৰ সম্বলিত এখন স্মাৰকপত্ৰ অসম ভৱনৰ এছিষ্টেণ্ট ৰেচিডেণ্ট কমিছনাৰ, অজয় শুক্লাক সাক্ষাৎ কৰি তেওঁৰ হাতত প্ৰদান কৰে।\nকৃষক মুক্তি সংগ্ৰাম সমিতিৰ নেতা অখিল গগৈক অসমৰ বিজেপি চৰকাৰে বাৰে বাৰে কাৰাধীন কৰাৰ কাৰণ কি? বিজেপি আৰু আৰ এছ এছে অখিল গগৈ আৰু কৃষক মুক্তি সংগ্ৰাম সমিতিলৈ ভয় কৰাৰ কাৰণ কি? ভাৰত ৰাষ্ট্ৰৰ প্ৰতি অখিল গগৈ এনে কি শত্ৰু যে তেওঁক প্ৰথমতে ৰাষ্ট্ৰদ্ৰোহৰ আৰোপত আৰু পাছত ৰাষ্ট্ৰীয় সুৰক্ষা আইনৰ অধীনত গ্ৰেপ্তাৰ কৰা হ’ল? এয়া ভাৰত ৰাষ্ট্ৰৰ কাম নে বৰ্তমান ভাৰত তথা অসমৰ শাসনাধিস্থিত বিজেপি চৰকাৰৰ কাম?\nআমি লক্ষ্য কৰিছোঁ যে বৰ্তমানৰ চৰকাৰখনে সাম্প্ৰদায়িকতাবাদ তথা বিজেপি আৰু আৰ এছ এছৰ অন্যায়-উত্পীড়নৰ বিৰুদ্ধে মাত মতা সমাজকৰ্মীৰ বিৰুদ্ধে বৰ্বৰোচিতভাৱে ৰাষ্ট্ৰযন্ত্ৰৰ অপপ্ৰয়োগ মুক্তহস্তে কৰি আহিছে। প্ৰতিবাদী কণ্ঠক ৰোধ কৰাৰ উদ্দেশ্যে যিকোনো পথ বাছি ল’বলৈ বৰ্তমানৰ বিজেপি–আৰ এছ এছৰ চৰকাৰ প্ৰতিজ্ঞাবদ্ধ। বিগত কংগ্ৰেছ চৰকাৰৰ জনগণবিৰোধী কাৰ্যকলাপৰ বিৰুদ্ধেও অখিল গগৈ সৰৱ আছিল আৰু তাৰ বাবে তেওঁ গ্ৰেপ্তাৰো হৈছিল। কিন্তু বৰ্তমানৰ বিজেপি চৰকাৰে নিজৰ ফেচিবাদী চৰিত্ৰ ফাদিল কৰি চৰকাৰ আৰু ৰাষ্ট্ৰৰ অন্তৰ্নিহিত পাৰ্থক্য নোহোৱা কৰি চৰকাৰবিৰোধী কাৰ্যকলাপকে ৰাষ্ট্ৰদ্ৰোহী আখ্যা দি সকলো প্ৰতিবাদী কণ্ঠকে মষিমূৰ কৰাৰ প্ৰচেষ্টা কৰিছে।\nঅসমৰ পৰিপ্ৰেক্ষিতত কৃষক মুক্তি সংগ্ৰাম সমিতিৰ প্ৰতি থকা গণ সমৰ্থন যে বিজেপি আৰু ইয়াৰ সাংগোপাংগ সংগঠনসমূহৰ সুদূৰ পৰাহত সেই কথা জানিয়েই অসমৰ বিজেপি চৰকাৰে অখিল গগৈ আৰু কৃষক মুক্তি সংগ্ৰাম সমিতিৰ কণ্ঠ ৰোধ কৰিবলৈ সম্ভৱপৰ সকলো প্ৰয়াস কৰি আহিছে। যিকোনো ধৰণৰ প্ৰতিবাদী কণ্ঠ বা সমালোচনা বা বিৰোধিতাক মষিমূৰ কৰিবলৈ ৰাষ্ট্ৰীয় সুৰক্ষা আইন হৈছে বৰ্তমানৰ চৰকাৰখনৰ কাৰণে আটাইতকৈ সহজ উপায়। কিন্তু প্ৰতিবাদী কণ্ঠ ৰোধ কৰাৰ উদ্দেশ্যে বিজেপি চৰকাৰে কৰি থকা ৰাষ্ট্ৰীয় সুৰক্ষা আইনৰ প্ৰয়োগেই হৈছে আইনগত ন্যায়ব্যৱস্থাৰ পৰিপন্থী। যিকোনো ফেচিবাদী শাসনতন্ত্ৰৰ দৰে বৰ্তমানৰ বিজেপি চৰকাৰো হৈছে দেশ, জাতি, চৰকাৰ আৰু ৰাষ্ট্ৰৰ সংজ্ঞা তথা সাংবিধানিক আৰু গণতান্ত্ৰিক অধিকাৰ আৰু মূল্যবোধৰ সন্দৰ্ভত নিৰক্ষৰ আৰু অন্ধ।\nবৰ্তমানৰ বিজেপি–আৰ এছ এছৰ চৰকাৰে অখিল গগৈ আৰু তেওঁৰ দৰে জননেতাসকলক অতি সহজেই ৰাষ্ট্ৰীয় সুৰক্ষা আইনৰ অধীনত যি ধৰণে গ্ৰপ্তাৰ কৰিছে, তাৰ অৰ্থ এয়েই যে জনমুখী যিকোনো চিন্তাধাৰাৰে অনুপ্ৰাণিত সমাজকৰ্মীৰে দ্ৰষ্টব্য ভৱিষ্যত হৈছে কাৰাগাৰৰ অন্ধাকাৰ কোঠালি। যদি গণতান্ত্ৰিক পদ্ধতিৰে শাসনলৈ অহা চৰকাৰখনে শাসনৰ বাঘজৰী হাতত লৈ গণতান্ত্ৰিক চিন্তাধাৰা আৰু প্ৰমূল্যক অৱদমন কৰাৰ চেষ্টা কৰে, তেনে অসূয়া, অসাংবিধানিক তথা অগণতান্ত্ৰিক পদক্ষেপৰ বিৰুদ্ধে সৰৱ হোৱাতো সংবিধান তথা গণতন্ত্ৰৰ ওপৰত আস্থা ৰখা সকলো সমাজকৰ্মীৰে কৰ্তব্য।\nডিব্ৰুগড় মুখ্য ন্যায়িক দণ্ডাধীশ কাৰ্যালয়ৰ পৰা অখিল গগৈয়ে দিয়া বাণীবদ্ধ বক্তব্যঃ\nশ্ৰদ্ধেয় অসমবাসী ৰাইজ,\nমই ৰাষ্ট্ৰীয় নিৰাপত্তাৰ বাবে ভাবুকি নহওঁ, মই ৰাষ্ট্ৰ পৰিচালনা কৰা বৰ্তমানৰ সাম্প্ৰদায়িক আৰু গণতন্ত্ৰবিৰোধী ফেচীবাদী শক্তি বিজেপি- আৰএছএছৰ শাসক শ্ৰেণীৰহে বিৰোধী, মহাশত্ৰু৷ শাসনত থকা এই শক্তিটোৱে আমাৰ দেশৰ স্বাধীনতা সংগ্ৰামীসকলে কঢ়িয়াই অনা আৰু ভাৰতৰ সংবিধানে নিশ্চয়তা প্ৰদান কৰা গণতন্ত্র, সমাজবাদ, ধৰ্মনিৰপেক্ষতা আৰু প্ৰজাতান্ত্ৰিক আৰ্দশক নি:শেষ কৰাৰ ষড়যন্ত্র কৰিছে। তেওঁলোকে আমাৰ দেশৰ সমতাৰ ধাৰণাকো শেষ কৰাৰ ব্যৱস্থা কৰিছে। তেওঁলোকে গণতন্ত্রক স্বৈৰতন্ত্ৰলৈ আৰু সমতাৰ ধাৰণাক সাম্প্ৰদায়িকতালৈ পৰ্যবসিত কৰিছে। সেইবাবেই সমগ্ৰ দেশৰ গণতান্ত্রিক ব্যক্তিসকলে এই বিজেপি-আৰ এছ এছৰ বিৰোধিতা কৰিছে। ময়ো দেশৰ সেই গণতান্ত্ৰিক প্ৰমূল্যবোধত বিশ্বাস কৰা লক্ষ লক্ষ নাগৰিকৰ সমগোত্ৰীয়।\nআদালতত চলি থকা পুৰণি গোচৰ কিছুমানৰ উল্লেখেৰে মোক NSA এত দিছে। মোক অসম চৰকাৰে আলফা আৰু মাওবাদীৰ লগত সম্পৰ্ক থকা বুলিও অভিযোগ কৰিছে। মই আপোনালোকক জনাওঁ যে মই কোনো সশস্ত্র সংগঠনৰ লগত জড়িত নহওঁ। মোৰ দোষ হ’ল, মই অন্যায়ৰ বিৰুদ্ধে মাত মাতিছো। মোৰ দোষ হ’ল, মই গণতন্ত্র হত্যা কৰাসকলক প্ৰত্যাহ্বান জনাইছো। মই আমাৰ সংগঠনৰ পতাকাৰ তলত অসমৰ জনতাক সংগঠিত কৰি বিজেপি-আৰ এছ এছৰ প্ৰকৃত চৰিত্ৰ জনগণৰ সন্মুখত তুলি ধৰিছো। ৰাইজে কথাবোৰ বুজি উঠিছে আৰু সেইবাবেই সিহঁতে ভয় খাই মোক ৰাষ্ট্ৰীয় নিৰাপত্তা আইনত গেপ্তাৰ কৰিছে। মোৰ ‘ভুল’ হ’ল, মই আপোচ নকৰোঁ। বহুত নেতাই কৰাৰ দৰে মই গোপনে শাসক শ্ৰেণীৰ লগত সহাৱস্থান নকৰো।\nশ্ৰদ্ধাৰ ৰাইজ, মোক কাৰাবন্দী কৰি সিহঁতে নাগৰিকত্ব (সংশোধনী) বিধেয়ক-২০১৬ পাছ কৰি নি অসমলৈ ১ কোটি ৯০ লাখমান বাংলাদেশী আনিব খুজিছে। বাংলাদেশী বা বিদেশী, বিদেশীয়ে। তাত ধৰ্মৰ কথা নাই। অসমীয়া ৰাইজে বিদেশীৰ বোজা ল’ব নোৱাৰে। এই কথা ৰাইজক বুজোৱাটোৱে মোৰ অপৰাধ। মোক বন্দী কৰি সিহঁতে বৃহৎ নদীবান্ধৰ কাম আগবঢ়াব খুজিছে। সিহঁতে নদী সংযোগ কৰি অসমৰ পানী কাঢ়ি নিব খুজিছে। সিহঁতে অসমবাসীক শোষণৰ নাগপাশত চিৰদিন বন্দী কৰিম বুলি ভাবিছে। সিহঁতৰ এই উদ্দেশ্য বুমেৰাং হ’ব। সিহঁতে আমাৰ বিশেষ ৰাজ্যৰ মৰ্যাদা কৰ্তন কৰিলে। ভীমৰ ভাও দিলেও কোনেও ইয়াৰ বিৰোধিতা নকৰিলে। সিহঁতে আমাৰ উত্তৰ পূব বিশেষ ঔদ্যোগিক নীতি বাতিল কৰিলে। সিহঁতে GST লগাই ৰাজ্যবোৰৰ অৰ্থনৈতিক অধিকাৰ সম্পূৰ্ণ কাঢ়ি নিলে। দিনে দিনে মূল্যবৃদ্ধি কৰি ভাৰতবাসীক শেষ কৰাৰ সংকল্প লৈছে। সিহঁতৰ এনে পুঁজিবাদী চক্ৰান্ত লুকুৱাবলৈ সিহঁতি হিন্দু-মুছলমানৰ সংঘাত-সংঘর্ষৰ এক নাটক ৰচি গৈছে। আমাৰ বহুতো তাত ভুল হৈছে। আমাৰ ‘ভুল’ হ’ল আমি বিজেপি-RSS ৰ এই চক্ৰান্ত ৰাইজৰ সন্মুখত তুলি ধৰিছো। সৰ্বানন্দ আৰু হিমন্ত বিশ্ব দিল্লীৰ ওচৰত বিক্ৰী গ’ল। তেওঁলোক এতিয়া দিল্লীৰ পুতলা। এই কথাটো কোৱাৰ বাবেই, প্ৰচাৰ কৰি থকাৰ বাবেই সিহঁতে মোক আৰু কৃষক মুক্তিক নিয়ন্ত্ৰণ কৰিব খুজিছে।\nমোৰ বিশ্বাস অসমবাসীয়ে পৰিস্থিতিটো উপলব্ধি কৰিব। মোৰ বিশ্বাস অসমবাসী এদিন সজাগ হ’ব। ওলাই আহিব মুক্তিৰ পণ লৈ, ৰাজপথ উত্তাল কৰিব।\nআমি অসমবাসীক সম্পূৰ্ণ জগাওঁ বুলি ভাবিয়েই মোক বন্দী কৰিছে। মোৰ বিৰুদ্ধে যিবোৰ অভিযোগ দিছে সম্পূৰ্ণ ভুৱা, মিথ্যাচাৰ। সিহঁতে দrনদয়াল উপাধ্যায়ৰ নামত কলেজ স্থাপনৰ জৰিয়তে জাতীয়তাক খেদি ৰাষ্ট্ৰীয়তাক সংস্থাপিত কৰিব খুজিছে। আমি ইয়াৰ বিৰুদ্ধে যুঁজিছোঁ আৰু সেয়াই আমাৰ দোষ।\nআপোনালোক ঐক্যবদ্ধ হওক। অসমবাসীক ঐক্যবদ্ধ কৰি অসমবাসীৰ অধিকাৰ থকা অসম এখন গঢ়াই আমাৰ লক্ষ্য।\n( প্ৰেছ বিবৃতি অংশুমান শৰ্মা আৰু অখিল গগৈৰ বক্তব্য আশ্ৰাফুল হুছেইনৰ সৌজন্যত )\nটেগঅখিল গগৈ আৰ এছ এছ কংগ্ৰেছ চৰকাৰ বিজেপি\nপূৰ্বৱৰ্তী লেখা অৱনী চক্ৰৱৰ্তীৰ কবিতা ( অজিত ভৰালী )\nপৰৱৰ্তী লেখা নলিনীধৰ ভট্টাচার্যৰ দুটি কবিতা


২৩ নৱেম্বৰ, ২০২০ (৮৪ বছৰ)\nতৰুণ গগৈ (ইংৰাজী: Tarun Gogoi; ১ এপ্ৰিল, ১৯৩৬ — ২৩ নৱেম্বৰ, ২০২০) হৈছে অসমৰ সবাতোকৈ দীৰ্ঘকালীন সময়ৰ বাবে শাসনাধিস্থ প্ৰাক্তন মুখ্যমন্ত্ৰী। তেওঁ ভাৰতীয় জাতীয় কংগ্ৰেছ দলৰ এজন আগশাৰীৰ নেতা আছিল। তেওঁৰ দলে অভিলেখসহ একেৰাহে তিনিবাৰকৈ অসমৰ বিধানসভা নিৰ্বাচনত বিজয় সাব্যস্ত কৰে। ২০০১ চনৰ পৰা ২০১৬ চনলৈ তেওঁ অসমৰ মুখ্যমন্ত্ৰী হিচাবে দায়িত্ব লয়।\n২০২০ চনৰ ২৩ নৱেম্বৰ তাৰিখে ক'ভিডৰ উত্তৰকালীন সমস্যা আৰু শৰীৰৰ একাধিক অংগ অচল হৈ পৰাৰ বাবে গুৱাহাটী চিকিৎসা মহাবিদ্যালয়ত গগৈৰ দেহাৱসান ঘটে। তেওঁ আগবঢ়োৱা অৱদানৰ স্বীকৃতি স্বৰূপে ভাৰত চৰকাৰে ২০২১ চনত তেওঁক মৰণোত্তৰভাৱে দেশৰ তৃতীয় সৰ্বোচ্চ অসামৰিক সন্মান পদ্মভূষণ প্ৰদান কৰে।\n১৯৩৬ চনৰ ১ এপ্ৰিলত যোৰহাট জিলাৰ ৰঙাজান চাহ বাগিচাত এটা আহোম পৰিয়ালত তৰুণ গগৈৰ জন্ম হয়। গগৈয়ে যোৰহাট চৰকাৰী উচ্চতৰ মাধ্যমিক আৰু বহুমুখী বালক বিদ্যালয়ৰ পৰা হাইস্কুল শিক্ষান্ত পৰীক্ষা আৰু জগন্নাথ বৰুৱা মহাবিদ্যালয়ৰ পৰা কলা বিভাগত স্নাতক ডিগ্ৰী লাভ কৰে। ইয়াৰ পিছত তেখেতে গুৱাহাটী বিশ্ববিদ্যালয়ৰ পৰা এল.এল.বি. ডিগ্ৰী লাভ কৰে। ইয়াৰ পিছত তেওঁ আসাম বাৰ কাউন্সিল (Assam Bar Council)ত এজন অধিবক্তাৰূপে কৰ্ম-জীৱনৰ পাতনি মেলে। তেওঁ Assam Small-Scale Industries Development Corporationৰ চেয়াৰমেন পদটো অধিষ্ঠিত আছিল।\n১৯৮৬-১৯৯০ বৰ্ষত তৰুণ গগৈ অসম প্ৰদেশ কংগ্ৰেছ (ই) কমিটি (Assam Pradesh Congress Committee (APCC)ৰ সভাপতি পদত আছিল। ১৯৯৬ চনত তেওঁ দ্বিতীয়বাৰৰ বাবে ইয়াৰ সভাপতি হিচাবে নিৰ্বাচিত হয়।\nতৰুণ গগৈ ছবাৰকৈ ভাৰতৰ লোকসভালৈ সাংসদ হিচাবে নিৰ্বাচিত হৈছে। প্ৰথমতে তেওঁ ১৯৭১ চনৰ পৰা ১৯৮৫ চনলৈকে যোৰহাটৰ পৰা সাংসদ হিচাবে একেৰাহে পঞ্চম, ষষ্ঠ আৰু সপ্তম লোক সভালৈ নিৰ্বাচিত হয়। পাছত তেওঁ কলিয়াবৰৰ পৰা দশম লোক সভা (১৯৯১-১৯৯৬)লৈ হিচাবে নিৰ্বাচিত হয়। ইয়াৰ পিছত কলিয়াবৰ লোকসভা সমষ্টিৰ পৰা ১৯৯৮ চনত দ্বাদশ আৰু ১৯৯৯ চনত ত্ৰয়োদশ লোকসভা (১৯৯৮-২০০২)লৈ সাংসদ হিচাবে নিৰ্বাচিত হয়। তেওঁৰ পিছত কলিয়াবৰ সমষ্টিৰ সাংসদ তেওঁৰ কনিষ্ঠ ভাতৃ দীপ গগৈ। বৰ্তমান তেওঁৰ পুত্ৰ গৌৰৱ গগৈ কলিয়াবৰ লোকসভাৰ সাংসদ হিচাপে প্ৰতিনিধিত্ব কৰি আছে।\nঅসুস্থতা আৰু মৃত্যু[সম্পাদনা কৰক]\n২০২০ চনৰ ২৬ আগষ্ট তাৰিখে তৰুণ গগৈক ক'ভিড-১৯ ৰোগত আক্ৰান্ত হোৱাৰ বাবে চিকিৎসালয়ত ভৰ্ত্তি কৰোৱাৰ লগতে ৰক্ত প্লাজমা সংস্থাপন প্ৰদান কৰা হয়। ২০২০ চনৰ ২৩ নৱেম্বৰ তাৰিখে ক'ভিডৰ উত্তৰকালীন সমস্যা আৰু শৰীৰৰ একাধিক অংগ অচল হৈ পৰাৰ বাবে গুৱাহাটী চিকিৎসা মহাবিদ্যালয়ত গগৈৰ দেহাৱসান ঘটে।\n↑ "Former Assam Chief Minister Tarun Gogoi Dies At 86". NDTV. November 23, 2020. https://www.ndtv.com/india-news/former-assam-chief-minister-tarun-gogoi-dies-at-86-2329157। আহৰণ কৰা হৈছে: November 23, 2020.\n↑ 9.0 9.1 9.2 9.3 "তৰুণ গগৈৰ তথ্য". National Informatics Centre, Assam State Centre, Guwahati. Assam Legislative Assembly, Dispur, Guwahati. http://assamassembly.gov.in/biodata-cm.html। আহৰণ কৰা হৈছে: October 02, 2012.\n↑ 13.0 13.1 13.2 13.3 13.4 "About Chief Minister of Assam". Government of Assam. http://assamassembly.nic.in/biodata-cm.html। আহৰণ কৰা হৈছে: 30 August 2012.\n↑ 14.0 14.1 14.2 14.3 14.4 14.5 14.6 14.7 R.C. Rajamani; Portraits of India's Parliamentarians for the New Millennium: Lok Sabha. Gyan Books. 2000. ISBN 978-8121207027. pg 111.\n↑ "Tarun Gogoi, coronavirus positive, given plasma after sudden drop in oxygen level: Himanta Biswa Sarma". India Today. https://www.indiatoday.in/india/story/tarun-gogoi-coronavirus-positive-given-plasma-after-sudden-drop-in-oxygen-level-himanta-biswa-sarma-1717243-2020-09-01। আহৰণ কৰা হৈছে: 1 September 2020.\n↑ "Former Assam Chief Minister Tarun Gogoi dies at 86". NDTV. 23 November 2020. https://www.ndtv.com/india-news/former-assam-chief-minister-tarun-gogoi-dies-at-86-2329157। আহৰণ কৰা হৈছে: November 23, 2020.\n↑ "Former Assam chief minister Tarun Gogoi passes away at 84". Hindustan Times. 23 November 2020. https://www.hindustantimes.com/india-news/former-assam-chief-minister-tarun-gogoi-passes-away-at-84/story-nTAP0tWJDNHxuIwdk9WEDI.html। আহৰণ কৰা হৈছে: November 23, 2020.\n"https://as.wikipedia.org/w/index.php?title=তৰুণ_গগৈ&oldid=315329"ৰ পৰা অনা হৈছে\nএই পৃষ্ঠাখন ২৫ ফেব্ৰুৱাৰী, ২০২২ তাৰিখে ১২:৪৭ বজাত অন্তিম সংশোধন কৰা হৈছিল।


আজৱ ঘটনা! চিকিৎসকে ৰোগীৰ শৰীৰৰ পৰা উলিয়ালে ১৫৬ টা কিডনী ষ্ট’ন\nDecember 18, 2021 6:59 am\nএজন ৰোগীৰ শৰীৰৰ পৰা চিকিৎসকে কিডনী ষ্ট’ন বাহিৰ কৰা নিশ্চয় শুনিছে। আপোনালোকে এজন ৰোগীৰ শৰীৰৰ পৰা সৰ্বাধিক কিমান কিডনী ষ্ট’ন বাহিৰ কৰা শুনিবলৈ পাইছে ? ১, ২ বা ৩? হয়তু তাতকৈ অলপ বেছি।\nকিন্তু একেজন ৰোগীৰ শৰীৰৰ পৰা ১৫৬ টা কিডনী ষ্ট’ন বাহিৰ কৰা শুনিছে নে ? আচৰিত যেন লাগিলেও আমাৰ দেশতে সংঘটিত হৈছে এনে এক আশ্চৰ্যজনক কাণ্ড।\nহায়দৰাবাদৰ এখন চিকিৎসালয়ৰ চিকিৎসকসকলে ঘোষণা কৰিছে যে তেওঁলোকে এজন ৫০ বছৰীয়া ৰোগীৰ পৰা অভিলেখ ১৫৬ টা কিডনী ষ্ট’ন আঁতৰ কৰিছে। চিকিৎসকসকলে এক ডাঙৰ অস্ত্ৰোপচাৰ কৰাৰ পৰিৱৰ্তে লেপাৰোস্কোপী আৰু এণ্ডোস্কোপী ব্যৱহাৰ কৰিছিল।\nএই প্ৰক্ৰিয়াটো ব্যৱহাৰ কৰি দেশৰ এজন ৰোগীৰ শৰীৰৰ ম পৰা আঁতৰ হোৱা শিলৰ সংখ্যা সৰ্বাধিক। প্ৰায় তিনি ঘণ্টা ধৰি এই চিকিৎসা চলিছিল।\nজানিব পৰা অনুসৰি ৰোগীজন হুবলিৰ পৰা আহিছিল আৰু প্ৰীতি ইউৰোলজি এণ্ড কিডনী হস্পিটেলত ভৰ্তি হৈছিল। চিকিৎসাৰ পিছত তেওঁৰ স্বাস্থ্য বৰ্তমান সন্তোষজনক আৰু স্বাভাৱিক অৱস্থালৈ ঘূৰি আহিছে।\nপেছাত বিদ্যালয়ৰ শিক্ষক বাসবৰাজ মাদিৱালাৰ নামৰ ৰোগীজনৰ পেটৰ ওচৰত হঠাতে বিষ হৈছিল আৰু স্ক্ৰীণিংত কিডনী ষ্ট’নৰ এটা ডাঙৰ গোটৰ উপস্থিতি দেখা গৈছিল।\nচিকিৎসকে কৈছিল যে ৰোগীজনৰ এক্টোপিক বৃক্কৰ ৰোগ আছিল, কিয়নো ই মূত্ৰনলীত ইয়াৰ স্বাভাৱিক স্থিতিৰ পৰিৱৰ্তে তেওঁৰ পেটৰ ওচৰত অৱস্থিত আছিল।\n“যদিও অস্বাভাৱিক স্থানত বৃক্কৰ উপস্থিতি সমস্যাটোৰ কাৰণ নহয়, অস্বাভাৱিকভাৱে অৱস্থিত বৃক্কৰ পৰা পাথৰ আঁতৰ কৰাটো নিশ্চিতভাৱে এক প্ৰত্যাহ্বানমূলক কাম আছিল।” চিকিৎসকসকলে চিকিৎসাৰ অন্তত এক বিবৃতিত এইদৰে কয়।\nচিকিৎসক সকলে সন্দেহ কৰিছে যে ৰোগীজনে হয়তো দুবছৰতকৈ অধিক সময় ধৰি এই পাথৰৰ সমস্যাত ভুগি আছিল।\nকিন্তু ৰোগীজনৰ ভাষ্য অনুসৰি তেওঁ পূৰ্বে কেতিয়াও কোনো লক্ষণ অনুভৱ কৰা নাছিল। অৱশ্যে হঠাতে বিষ হোৱাৰ ফলত তেওঁ চিকিৎসকৰ কাষ চাপিছিল।


एक साल में बाइबल - ইণ্ডিয়ান ৰিভাইচ ভাৰচন - अक्टूबर 27\n1. পাছত যিৰূচালেম শত্রুৰ হাতত পৰা সময়ত, যিহূদাৰ ৰজা চিদিকিয়াৰ ৰাজত্বৰ নৱম বছৰৰ দশম মাহত বাবিলৰ ৰজা নবূখদনেচৰ আৰু তেওঁৰ সকলো সৈন্য-সামন্তই যিৰূচালেমৰ বিৰুদ্ধে আহি তাক অৱৰোধ কৰিলে।\n2. পাছত চিদিকিয়াৰ ৰাজত্বৰ একাদশ বছৰৰ চতুৰ্থ মাহৰ নৱম দিনা নগৰৰ গড় ভাঙি বাট কৰা হ’ল।\n3. বাবিলৰ ৰজাৰ আটাই প্ৰধান লোকসকল, অৰ্থাৎ নেৰ্গল-চৰেচৰ, চমগৰ-নবো, প্ৰধান নপুংসক চৰ্চখীম আৰু প্ৰধান গণক নেৰ্গল-চৰেচৰ আদি বাবিলৰ ৰজাৰ আটাই প্ৰধান লোকসকল সোমাই মধ্যম দুৱাৰত বহিল।\n4. পাছত যেতিয়া যিহূদাৰ ৰজা চিদিকিয়া আৰু সকলো যুদ্ধাৰু লোকে তেওঁলোকক সোমোৱা গম পালে, তেতিয়া তেওঁলোক পলাই ৰজাৰ উদ্যানৰ বাটেদি, দুই গড়ৰ মাজত থকা দুৱাৰেদি নগৰৰ বাহিৰলৈ ৰাতিয়েই ওলাই গ’ল; আৰু ৰজাই অৰাবাৰ বাটেদি ওলাই গ’ল।\n5. কিন্তু কলদীয়াসকলৰ সৈন্য-সামন্তই তেওঁলোকৰ পাছত খেদি গৈ যিৰীহোৰ সমথলত চিদিকিয়াক লগ পাই, তেওঁক ধৰি হমাৎ দেশৰ ৰিব্লালৈ বাবিলৰ ৰজাৰ নবূখদনেচৰৰ গুৰিলৈ নিলে; আৰু তেওঁ তেওঁলৈ দণ্ডাজ্ঞা কৰিলে।\n6. পাছে বাবিলৰ ৰজাই ৰিব্লাত চিদিকিয়াৰ পুতেকসকলক তেওঁৰ চকুৰ আগতে বধ কৰিলে আৰু বাবিলৰ ৰজাই যিহূদাৰ সকলো মুখ্য লোককো বধ কৰিলে।\n7. তাৰ বাহিৰে, তেওঁ চিদিকিয়াৰ চকু কাঢ়ি, তেওঁক বাবিললৈ লৈ যাবৰ কাৰণে শিকলিৰে বান্ধিলে।\n8. পাছত কলদীয়াসকলে ৰাজগৃহ আৰু প্ৰজাসকলৰ ঘৰবোৰ জুই দি পুৰিলে আৰু যিৰূচালেমৰ গড়বোৰ ভাঙি পেলালে।\n9. এই সময়ত নবুজৰদান ৰক্ষক-সেনাপতিয়ে নগৰৰ বাকী থকা লোকসকলক, তেওঁৰ ফলীয়া হবলৈ পলাই যোৱাসকলক আৰু আন আন অৱশিষ্ট লোকসকলক বন্দী কৰি বাবিললৈ লৈ গ’ল।\n10. কিন্তু নবুজৰদান ৰক্ষক-সেনাপতিয়ে কেতবোৰ একো নথকা দৰিদ্ৰ লোকক যিহূদা দেশত অৱশিষ্ট ৰাখিলে, আৰু সেই কালত তেওঁলোকক দ্ৰাক্ষাবাৰী আৰু মাটি দান কৰিলে।\n11. বাবিলৰ ৰজা নবূখদনেচৰে যিৰিমিয়াৰ বিষয়ে নবুজৰদান ৰক্ষক-সেনাপতিক এই আজ্ঞা দিলে, বোলে,\n12. “তুমি তেওঁক গ্ৰহণ কৰি তেওঁলৈ কৃপা দৃষ্টি কৰিবা, তেওঁৰ কোনো অপকাৰ নকৰিবা; কিন্তু তেওঁ তোমাক যেনেকৈ ক’ব, তেওঁলৈ তেনেকৈ কৰিবা।”\n13. এই হেতুকে নবুজৰদান ৰক্ষক-সেনাপতি, প্ৰধান নপুংসক নবুচৰ্জবান আৰু প্ৰধান গণক নেৰ্গল-চৰেচৰ আদি বাবিলৰ ৰজাৰ আটাই প্ৰধান বিষয়াসকলে মানুহ পঠিয়াই প্ৰহৰীৰ চোতালৰ পৰা যিৰিমিয়াক আনিলে।\n14. আৰু তেওঁক ঘৰলৈ লৈ যাবৰ কাৰণে চাফনৰ নাতিয়েক অহীকামৰ পুত্ৰ গদলিয়াৰ হাতত গটাই দিলে; আৰু তেওঁ লোকসকলৰ মাজত বাস কৰিলে।\n15. যিৰিমিয়া প্ৰহৰীৰ চোতালত বন্ধ থকা সময়ত তেওঁৰ ওচৰলৈ যিহোৱাৰ এই বাক্য আহিছিল, বোলে,\n16. “তুমি গৈ কুচীয়া এবদ-মেলকক কোৱা, ‘ইস্ৰায়েলৰ ঈশ্বৰ বাহিনীসকলৰ যিহোৱাই এই কথা কৈছে: চোৱা, মঙ্গলৰ কাৰণে নহয়, অমঙ্গলৰ কাৰণেহে মই এই নগৰলৈ মোৰ বাক্য ফলিওৱাম। সেই দিনা তোমাৰ আগত সেইবোৰ ফলিয়াব।\n17. কিন্তু যিহোৱাই কৈছে, “সেই দিনা মই তোমাক উদ্ধাৰ কৰিম; আৰু তুমি ভয় কৰা লোকসকলৰ হাতত তোমাক সমৰ্পণ কৰা নহ’ব।\n18. কিয়নো মই তোমাক অৱশ্যে উদ্ধাৰ কৰিম। তুমি তৰোৱালত পতিত নহবা। কিন্তু তুমি তোমাৰ নিজ প্ৰাণ লুটদ্ৰব্যৰ নিচিনাকৈ লাভ কৰিবা; কাৰণ, যিহোৱাই কৈছে: তুমি মোক বিশ্বাস কৰিলা।”\n1. বাবিললৈ বন্দী কৰি লৈ যোৱা যিৰূচালেমৰ আৰু যিহূদাৰ লোকসকলৰ মাজত যিৰিমিয়াক নবুজৰদান ৰক্ষক-সেনাপতিয়ে শিকলিৰে বন্ধা পাই তেওঁক ৰামাৰ পৰা পঠাই দিয়াৰ পাছত যিহোৱাৰ পৰা যি বাক্য আহিছিল, সেই বাক্য।\n2. ৰক্ষক-সেনাপতিয়ে যিৰিমিয়াক গ্ৰহণ কৰি ক’লে, “তোমাৰ ঈশ্বৰ যিহোৱাই এই ঠাইৰ বিষয়ে এই অমঙ্গলৰ কথা কৈছিল,\n3. আৰু যিহোৱাই তাক ঘটালে। আৰু নিজ বাক্য অনুসাৰে কাৰ্য কৰিলে; তোমালোকে যিহোৱাৰ অহিতে পাপ কৰিলা আৰু তেওঁৰ বাক্য পালন নকৰিলা, এই কাৰণে তোমালোকলৈ এই ঘটনা ঘটিল।\n4. এতিয়া চোৱা! আজি মই তোমাক, তোমাৰ হাতত থকা শিকলিৰ পৰা মুক্ত কৰিলোঁ; তুমি যদি মোৰ লগত বাবিললৈ যাবলৈ ভাল দেখা, তেন্তে আহাঁ, মই তোমালৈ দৃষ্টি ৰাখিম; আৰু যদি মোৰ লগত বাবিললৈ যাবলৈ বেয়া দেখা, তেন্তে নালাগে। চোৱা, গোটেই দেশ তোমাৰ আগত আছে, যি ঠাইলৈ যোৱা তোমাৰ পক্ষে ভাল আৰু সুবিধাজনক, তালৈকে যোৱা।”\n5. যিৰিমিয়াই উত্তৰ নিদিয়া দেখি তেওঁ আকৌ ক’লে, “তেন্তে যি জনক বাবিলৰ ৰজাই যিহূদাৰ নগৰবোৰৰ ওপৰত শাসনকৰ্ত্তা নিযুক্ত কৰিলে, চাফনৰ নাতিয়েক অহীকামৰ পুত্ৰ সেই গদলিয়াৰ ওচৰলৈ উলটি যোৱা আৰু লোকসকলৰ মাজত তেওঁৰ লগত বাস কৰাগৈ, বা যি ঠাইলৈ যোৱা তোমাৰ পক্ষে সুবিধাজনক তালৈকে যোৱা; এই বুলি ৰক্ষক-সেনাপতিয়ে তেওঁৰ বাটৰ সমল আৰু উপহাৰ দি বিদায় কৰিলে।\n6. পাছত যিৰিমিয়াই মিস্পালৈ অহীকামৰ পুত্ৰ গদলিয়াৰ ওচৰলৈ আহিল আৰু দেশত অৱশিষ্ট থকা লোকসকলৰ মাজত তেওঁৰে সৈতে বাস কৰিলে।\n7. পাছত, বাবিলৰ ৰজাই অহীকামৰ পুত্ৰ গদলিয়াক দেশৰ শাসনকৰ্ত্তা পতা কথা, আৰু পুৰুষ, মহিলা, লৰা, ছোৱালী আদি বাবিললৈ বন্দী কৰি লৈ নোযোৱা দেশৰ কেতবোৰ দুখীয়া মানুহক তেওঁৰ হাতত গতাই দিয়া কথা যেতিয়া নগৰৰ বাহিৰত থকা ফৌজৰ সেনাপতিসকলে আৰু তেওঁলোকৰ লোকসকলে শুনিবলৈ পালে,\n8. তেতিয়া তেওঁলোকে, অৰ্থাৎ নথনিয়াৰ পুতেক ইশ্মায়েল, কাৰেহৰ দুজন পুতেক যোহানন আৰু যোনাথন, তনহূমতৰ পুতেক চৰায়া, নটোফাতীয়া এফয়ৰ পুতেক কেইজন আৰু মাখাথীয়াৰ পুতেক যাজনিয়া নিজ নিজ লোকসকলে সৈতে মিস্পালৈ গদলিয়াৰ ওচৰলৈ আহিল।\n9. তেতিয়া চাফনৰ নাতিয়েক অহীকামৰ পুত্ৰ গদলিয়াই তেওঁলোকৰ আৰু তেওঁলোকৰ লোকসকলৰ আগত শপত খাই ক’লে, “তোমালোকে কলদীয়াসকলৰ অধীন হ’বলৈ ভয় নকৰিবা; দেশত বাস কৰি বাবিলৰ ৰজাৰ অধীন হোৱা, তেতিয়া তোমালোকৰ মঙ্গল হ’ব।”\n10. আৰু চোৱা, মই হ’লে যি কলদীয়াসকল আমাৰ ওচৰলৈ আহিব, তেওঁলোকৰ আগত থিয় হ’বলৈ মিস্পাত বাস কৰিম; কিন্তু তোমালোকে দ্ৰাক্ষাৰস, ফল আৰু তেল গোটাই নিজ নিজ পাত্ৰত ৰাখা আৰু তোমালোকে লোৱা নিজ নিজ নগৰত বাস কৰা।”\n11. তেতিয়া বাবিলৰ ৰজাই যিহূদাৰ এটি অৱশিষ্ট ভাগ এৰি যোৱা কথা আৰু তেওঁলোকৰ ওপৰত চাফনৰ নাতিয়েক অহীকামৰ পুত্ৰ গদলিয়াক শাসনকৰ্ত্তা পতা কথা যেতিয়া মোৱাবত, অম্মোনৰ সন্তান সকলৰ মাজত আৰু ইদোম আদি সকলো দেশত থকা আটাই যিহূদীসকলে শুনিবলৈ পালে,\n12. তেতিয়া, যি যি ঠাইলৈ সেই যিহূদীসকলক খেদাই দিয়া হৈছিল, সেই সকলো ঠাইৰ পৰা তেওঁলোক সকলোৱেই যিহূদা দেশৰ মিস্পালৈ গদলিয়াৰ ওচৰলৈ উলটি আহিল আৰু অধিক পৰিমাণে দ্ৰাক্ষাৰস আৰু ফল গোটালে।\n13. পাছে কাৰেহৰ পুতেক যোহানন আদি নগৰৰ বাহিৰত থকা ফৌজন সকলোৱে সেনাপতিয়ে মিস্পালৈ গদলিয়াৰ ওচৰলৈ আহি তেওঁক ক’লে,\n14. “অম্মোনৰ সন্তান সকলৰ ৰজা বালীচে তোমাৰ প্ৰাণ লবলৈ নথনিয়াৰ পুতেক ইশ্মায়েলক পঠিয়াইছে, তুমি তাক জানা নে?” কিন্তু অহীকামৰ পুত্ৰ গদলিয়াই তেওঁলোকৰ কথা বিশ্বাস নকৰিলে।\n15. পাছে কাৰেহৰ পুতেক যোহাননে মিস্পাত গদলিয়াক গুপুতে ক’লে, “মই মিনতি কৰোঁ, মোক যাবলৈ দিয়া, কোনো মানুহে নজনাকৈ মই নথনিয়াৰ পুতেক ইশ্মায়েলক বধ কৰোঁগৈ; তেওঁ কিয় তোমাৰ প্ৰাণ ল’ব আৰু তোমাৰ ওচৰত গোট খোৱা সকলো যিহূদী লোক ছিন্ন-ভিন্ন হ’ব আৰু যিহূদাৰ অৱশিষ্ট ভাগ নষ্ট হ’ব?\n16. কিন্তু অহীকামৰ পুত্ৰ গদলিয়াই কাৰেহৰ পুতেক যোহাননক ক’লে, “তুমি এনে কাম নকৰিবা; কিয়নো তুমি ইশ্মায়েলৰ বিষয়ে মিছা কথা কৈছা।”\n81. তুমি মোক ৰক্ষা কৰাৰ প্রতীক্ষাত থাকোতে থাকোতে মোৰ প্রাণ ক্রমশঃ অৱশ হৈ গৈছে; মই তোমাৰ বাক্যত আশা কৰিছোঁ।\n82. তোমাৰ বাক্যৰ প্রতিজ্ঞা পূর্ণ হোৱাৰ অপেক্ষাত মোৰ চকু সোমাই গৈছে; মই সুধিলো, “কেতিয়া তুমি মোক সান্ত্বনা দিবা?”\n83. কিয়নো মই ধুঁৱাত থকা চামৰাৰ দ্রাক্ষাৰস থলীৰ নিচিনা হ’লো; তথাপিও মই তোমাৰ বিধিবোৰ পাহৰা নাই।\n84. তোমাৰ দাসে কিমান কাল সহন কৰি থাকিব? মোক তাড়না কৰা সকলৰ বিচাৰ তুমি কেতিয়া কৰিবা?\n85. অহঙ্কাৰীবোৰে মোৰ বাবে গাত খান্দিছে; তেওঁলোক তোমাৰ ব্যৱস্থাৰ অনুগামী নহয়।\n86. তোমাৰ সকলো আজ্ঞা বিশ্বাসযোগ্য; লোকসকলে অকাৰণতে মোক তাড়না কৰে; তুমি মোক সহায় কৰা।\n87. তেওঁলোকে পৃথিৱীত মোক প্ৰায় নিঃশেষ কৰি পেলালে; কিন্তু তথাপিও মই তোমাৰ আদেশবোৰ ত্যাগ কৰা নাই।\n88. তোমাৰ গভীৰ প্রেমত তুমি মোক সঞ্জীৱিত কৰা, তাতে মই তোমাৰ মুখৰ আজ্ঞাবোৰ পালন কৰিম।\n1. কোনো লোকে খেদি নগলেও দুষ্টলোক দৌৰি পলায়; কিন্তু ন্যায় কাৰ্য কৰা সকল যুৱা সিংহৰ দৰে সাহসী হয়।\n১ তীমথিয় 6:1-21\n1. ঈশ্বৰৰ নাম আৰু শিক্ষা যেন নিন্দিত নহয়, সেই বাবে যুৱলিৰ অধীন হোৱা দাস সকলে নিজ নিজ প্ৰভুক সম্পূৰ্ণ সমাদৰেৰে যোগ্য জ্ঞান কৰক।\n2. আৰু যি সকল দাস প্রভুৰ বিশ্বাসী, তেওঁলোক পৰস্পৰ ভাই। সেই বাবে দাস সকলে তেখেত সকলক অসন্মান কৰা উচিত নহয়। বৰং তেওঁলোকে আৰু ভালদৰে সেৱা কার্য কৰা উচিত, যিহেতু যি সকলে সেৱা লাভ কৰিছে, তেওঁলোকো বিশ্বাসী আৰু প্রিয়। এইবোৰ কথা শিকোৱা আৰু ঘোষণা কৰা।\n3. কোনোৱে যদি ভিন্ন শিক্ষা দিয়ে আৰু নিৰাময় সত্য বাক্য, যি বাক্য আমাৰ প্ৰভু যীচু খ্ৰীষ্টৰ; সেই বাক্য গ্ৰহন নকৰে, তেওঁ আচলতে ঐশ্বৰীক শিক্ষা গ্ৰহণ নকৰে আৰু ভক্তিৰ অনুৰূপ শিক্ষাত মান্তি নহয়৷\n4. তেওঁ অহংকাৰী আৰু একোকে নাজানে, কিন্তু বাদ-বিচাৰ আৰু বাগযুদ্ধৰূপ ৰোগত ৰোগাগ্ৰস্ত হয়৷ সেইবোৰৰ পৰাই হিংসা, বিবাদ, নিন্দা, দুষ্ট-ধাৰণাৰ উৎপন্ন হয়৷\n5. মন-ভ্রষ্ট আৰু সত্যহীন মানুহবোৰৰ পৰাই দ্বন্দ্ব-কাজিয়া উৎপন্ন হয়। তেওঁলোকে সত্যৰ পৰা আতৰি যায় আৰু ভক্তিক জাগতিক লাভৰ উপায় বুলি ভাৱে।\n6. কিন্তু যি কৰিবা, আচলতে সন্তুষ্ট মনেৰে কৰিবা; কিয়নো ঈশ্বৰভক্তিতে সকলো লাভ বিলীন হৈ থাকে।\n7. আমি এই জগতলৈ একোকে অনা নাই আৰু ইয়াৰ পৰা একো লৈ যাবও নোৱাৰোঁ৷\n8. সেই বাবে আমি অন্ন-বস্ত্ৰতে সন্তুষ্ট হব লাগে৷\n9. কিন্তু যি সকলে ধনৱন্ত হবলৈ ইচ্ছা কৰে, তেওঁলোকে পৰীক্ষা আৰু ফান্দত পৰে আৰু নানা ধৰণৰ আৰু হানিজনক অভিলাষত পৰি যি যি কৰে সেইবোৰে তেওঁলোকক ধ্বংস আৰু বিনাশলৈ লৈ যায়।\n10. ধনক প্ৰেম কৰাই সকলো মন্দ পথৰ মূল৷ তালৈ আকাংক্ষা কৰি, কোনো কোনো মানুহে বিশ্বাসৰ পৰা ভ্ৰান্ত হৈ যাতনা ৰূপ শলাৰে নিজকেই খোচ মাৰে।\n11. কিন্তু, হে ঈশ্বৰৰ লোক, তুমি এই সকলোৰে পৰা পলোৱা৷ ধাৰ্মিকতা, ভক্তি, বিশ্বাস, প্ৰেম, ধৈৰ্য, মৃদুভাৱ, এইবোৰক অনুসৰণ কৰা।\n12. বিশ্বাসৰ উত্তম যুদ্ধত প্ৰাণপণ কৰা৷ যি অনন্ত জীৱনৰ বাবে তুমি আমন্ত্ৰিত হ’লা আৰু অনেক সাক্ষীৰ আগত যি উত্তম বিশ্বাস স্বীকাৰ কৰিলা, তাক তুমি ধাৰণ কৰি থাকা৷\n13. সকলোৰে জীৱন দিওঁতা ঈশ্বৰৰ সাক্ষাতে আৰু যি জনে পন্তীয় পীলাতৰ আগত সেই উত্তম স্বীকাৰৰূপে সাক্ষ্য দিছিল, সেই খ্ৰীষ্ট যীচুৰ সাক্ষাতেও, মই তোমাক এই আজ্ঞা দিছোঁ যে,\n14. আমাৰ প্ৰভু যীচু খ্ৰীষ্টৰ আবিৰ্ভাৱ নোহোৱালৈকে, এই আদেশ নিষ্কলঙ্ক আৰু নিৰ্দোষীকৈ ৰাখিবা৷\n15. সেই পৰমধন্য ঈশ্বৰ, যি জন একমাত্র পৰাক্রমী, ৰাজত্ব কৰা ৰজা আৰু শাসন কৰা প্রভু, তেৱেঁই সঠিক সময়ত তেওঁক আবির্ভাৱ কৰাব।\n16. যি জন একমাত্ৰ অধিকাৰী আৰু অগম্য দীপ্তি-নিবাসী৷ কোনো মানুহে কেতিয়াও তেওঁক দেখা নাই আৰু দেখা পাবও নোৱাৰে৷ তেওঁৰেই সমাদৰ আৰু অনন্ত পৰাক্ৰম হওক। আমেন।\n17. যি সকল এই জগতত ধনৱন্ত, তেওঁলোকক এই আজ্ঞা দিয়া যে, তেওঁলোক উচ্চমনা নহওক আৰু তেওঁলোকে অনিশ্চিত ধন-সম্পদত ভাৰসা নকৰক৷ যি ঈশ্বৰে, আমি ভোগ কৰিবলৈ সকলোকে বাহুল্যৰূপে আমাক দিছে, সেই ঈশ্বৰত ভাৰসা কৰক৷\n18. তেওঁলোকক ভাল কর্ম কৰিবলৈ; ভাল কর্মবোৰত ধনী হৈ উদাৰ আৰু ভগাই লবলৈকো ইচ্ছুক হবলৈ কোৱা উচিত।\n19. আৰু সেইৰূপে প্ৰকৃত জীৱন-ধাৰণ কৰি পৰকালৰ বাবে নিজৰ অৰ্থে তেওঁলোকে উত্তম ভিত্তিমূল স্বৰূপ ধন সাঁচক।\n20. হে তীমথিয়, তোমাক যি গতাই দিয়া হ’ল, তাক পহৰা দি সুৰক্ষিত কৰি ৰাখিবা৷ তথাকথিত মিথ্যা জ্ঞানৰ অসাৰ কথা-বতৰা আৰু তর্ক-বিতর্কৰ মাজলৈ নাযাবা\n21. কোনো কোনোৱে সেই ধৰণৰ জ্ঞান প্রকট কৰি স্বীকাৰ কৰা বিশ্বাসৰ পথৰ পৰা এফলীয়া হৈ গ’ল৷ ঈশ্বৰৰ অনুগ্রহ তোমালোক সকলোৰে লগত থাকক।


যিটো প্ৰশ্ন সোধা নহ’ল - এই সময়ত ᴾᴶᴹ\n15 Dec যিটো প্ৰশ্ন সোধা নহ’ল\nPosted at 10:17h in সমাজ\tby\tপংকজ জ্যোতি মহন্ত0Comments\nসৰুতে বহুকেইজন সত্ৰাধিকাৰ লগ পাইছিলোঁ। তেওঁলোকৰ প্ৰত্যেকৰে গাত বহুতো ভাল গুণ আছিল, কিন্তু একে সময়তে তেওঁলোকৰ গাত লাগি আছিল ভালেকেইটা নিকৃষ্ট গুণ। সেই নিকৃষ্ট গুণবোৰৰ প্ৰায়কেইটা তেওঁলোকৰ প্ৰত্যেকজনৰে গাত আছিল, তাৰে এটা হ’ল— তেওঁলোকে প্ৰত্যেকেই নিজকে ঈশ্বৰ বা ঈশ্বৰৰ অংশ বুলি ভাবিছিল আৰু “প্ৰভু আজি আপোনাক লগ পাই স্বয়ং ঈশ্বৰক লগ পোৱা যেন লাগিছে” বুলি যিসকল ভকতে সঘনাই তেওঁলোকৰ ভৰিৰ আগত পৰি সেৱা কৰিছিল সেইসকল ভকতক বৰ ভাল ভকত বুলি তেওঁলোকে মৰম কৰিছিল আৰু আনক কৈছিল। সেই কাণ্ডবোৰ দেখি দেখি মই সৰুতেই সিদ্ধান্ত লৈছিলোঁ যে— মই কেতিয়াও কোনো মানুহৰ সেৱা নলওঁ (কাৰণ, গোঁসাই ল’ৰা বুলিয়েই “ভকত গাঁৱৰ” ক’ৰবালৈ গ’লে বয়সত বহু ডাঙৰেও সেৱা কৰিব বিচাৰিছিল আৰু মই কোনো দিন সেৱা নল’লোও, এইবোৰ পঞ্চম-ষষ্ঠ শ্ৰেণীত থকা কালৰে কথা!)। আনহাতে তেওঁলোকে অস্পৃশ্যতাৰ প্ৰসাৰ ঘটাইছিল। তেওঁলোকৰ মুখেৰেই শুনিবলৈ পাইছিলোঁ— তেওঁলোকে যিসকলক অস্পৃশ্য বুলি ৰাখিছে, সেইসকলৰ কোনো কোনোৱে “গোঁসাইৰ মহিমা নাইকীয়া কৰিবলৈ” নামঘৰ-মণিকূটত সোমাই বস্তু, পুথি আদি চুৰ কৰিছিল আৰু চুৰ কৰি নিজকে পৰীক্ষা কৰি চাইছিল— গোঁসাইৰ মহিমাই কিনো অনিষ্ট কৰে চাওঁ! সম্পূৰ্ণৰূপে অস্পৃশ্যসকলে নামঘৰলৈ বুলি আগবঢ়োৱা গুৱা-পাণটিও তেওঁলোকে খাব নোৱাৰিছিল আৰু সৰু ল’ৰা-ছোৱালীয়েও গা ধোৱাৰ আগতহে খাব পাৰিছিল। সৰু ল’ৰা-ছোৱালীয়ে গা-ধোৱা আগত খাব পৰাৰ যুক্তিটো আছিল— “সৰু ল’ৰা-ছোৱালীৰ গাত ভগৱান আছে, সিহঁতৰ গাত চুৱা নালাগে।” এই যুক্তিটো শুনি শুনিয়েই মনলৈ এটা প্ৰশ্ন আহিছিল, যিটো প্ৰশ্ন সত্ৰাধিকাৰসকলক মই সুধিব পৰা নাছিলোঁ, কাৰণ এনেধৰণৰ প্ৰশ্ন সোধা মানুহক তেওঁলোকে অলপ বেয়া হ’বলৈ ধৰা মানুহৰ শাৰীত ৰাখিছিল। মই অন্ততঃ বিচৰা নাছিলোঁ মোক আনে বেয়া বুলি কওক। মই সুধিব নোৱাৰা সেই প্ৰশ্নটো আছিল— “ককা/বৰদেউতা, আপোনালোকক কোনোবাই ঈশ্বৰ বুলি ক’লে আপোনালোকে ইমান ভাল পায়, কিন্তু ঈশ্বৰে কাৰোবাক চুলে ঈশ্বৰ কেনেকৈনো চুৱা হ’ব?”\nএইবোৰ বেছিদিনীয়া পুৰণা কথা নহয়। আৰু এনে মানুহ এতিয়াও আছেনে নাই আপোনালোক সকলোৱে জানে…।\nএই গোটেই কথাখিনি মনলৈ আহিল, যুগ যুগ ধৰি কিছুমান মানুহক পিছপৰা বুলি আঁতৰাই ৰাখাৰ পাছত এতিয়া সেইসকলৰ মাজত ডাইনী হত্যাৰ দৰে যি ভয়ংকৰ প্ৰৱণতা দেখা গৈছে, অন্ধবিশ্বাসৰ যি চূড়ান্ত প্ৰকাশ দেখা গৈছে, সেই সম্পৰ্কীয় বাতৰিখিনি পঢ়ি…।\nআনহাতে, বহুতে কয়— জাতিভেদ প্ৰথাৰ বাবে সংবিধানৰ সংৰক্ষণ ব্যবস্থাটোও দায়ী। কিন্তু জাতিভেদ প্ৰথাৰ বাবে এই ব্যৱস্থাটো দায়ী পৰোক্ষভাৱেহে, তাকো প্ৰকৃত শিক্ষাহীনতাৰ বাবেহে। এটা যুক্তি শুনিছিলোঁ এনেধৰণৰ— “তেওঁলোকক চৰকাৰেই পিছপৰা জাতি বুলি স্বীকৃতি দিছে, তেওঁলোকে নিজেই পিছ পৰা জাতি বুলি মানি লৈ সুবিধা আদায় কৰিছে, গতিকে আমি পিছপৰা বুলি নল’ম কিয়?”\nঅন্ধবিশ্বাস, জাতিভেদ, সত্ৰাধিকাৰ\nএকেটা পৰিয়ালৰ তীক্ষ্ণধী ব্যক্তিসকল\nজুবিন গাৰ্গক মোৰ ভাল লগাৰ ১০টা কাৰণ


Surya Kumar Bhuyan সূৰ্যকুমাৰ ভূঞা Archives - SCIENTIA BOOK SHOP\nHome / Assamese Author অসমীয়া ভাষাৰ সাহিত্যিকসকল / Surya Kumar Bhuyan সূৰ্যকুমাৰ ভূঞাâ€¹Return to Previous Page\nসূৰ্যকুমাৰ ভূঞা (ইংৰাজী: Surjya Kumar Bhuyan)(১৮৯৪-১৯৬৪) অসমৰ এজন প্ৰ্সিদ্ধ গল্পকাৰ, প্ৰবন্ধকাৰ, কবি, বুৰঞ্জীবিদ তথা শিক্ষক আছিল। তেখেতে অসমীয়া সাহিত্য জগতত গল্প, প্ৰবন্ধ, জীৱনী আদি লিখি সমৃদ্ধিশালী কৰি থৈ গৈছে।\nতেখেত অসম চৰকাৰৰ বুৰঞ্জী আৰু পুৰাতত্ব বিভাগৰ অন্যতম প্ৰতিষ্ঠাপক, ১৯৫৩ চনৰ অসম সাহিত্য সভাৰ সভাপতি হয় আৰু ১৯৫৬ চনত ভাৰত চৰকাৰৰ পৰা পদ্মশ্ৰী বঁটাৰে সন্মানিত হয়। ১৯৫২-৫৩ চনত ৰাজ্যসভালৈ নিৰ্বাচিত হয়। নগাওঁ জিলা বিভাজনৰ আগতে এই জিলাৰ পৰা অসম সাহিত্য সভালৈ নিৰ্বাচিত হোৱা সূৰ্যকুমাৰ ভূঞা আছিল সৰ্বপ্ৰথম ব্যক্তি।\nSaraighatar Subachani শৰাইঘাটৰ সুবচনী ডঃ সূৰ্যকুমাৰ ভূঞা প্ৰকাশক : অসম প্ৰকাশন পৰিষদ\nPublication Board Assam, Surya Kumar Bhuyan সূৰ্যকুমাৰ ভূঞা\nশৰাইঘাটৰ সুবচনী ডঃ সূৰ্যকুমাৰ ভূঞা সংকলিত আৰু সম্পাদিত প্ৰকাশক : অসম প্ৰকাশন পৰিষদ প্ৰথম প্ৰকাশ : 1968 তৃতীয় প্ৰকাশ : 2007 Regular Price Rs. 80 Sale Price Rs. 72


ক্ৰিকেটাৰ নোহোৱা হ'লে ছিৰিয়াত সন্ত্ৰাসবাদী হ'ল হেঁতেন মঈন আলী! | Olympia Sports\nইংলেণ্ডৰ ক্ৰিকেটাৰ ম‌ঈন আলী ক্ৰিকেটাৰ নোহোৱা হেঁতেন ছিৰিয়াত সন্ত্ৰাসবাদী হ’ল হেঁতেন। এই বিতৰ্কিত মন্তব্য আগবঢ়াইছে বাংলাদেশৰ পৰা বিতাৰিত বিতৰ্কিত লেখিকা তছলিমা নাছৰিনে।\nআই পি এলৰ আৰম্ভণিৰ পূৰ্বে নিজৰ জাৰ্ছীৰ পৰা সুৰৰা ল’গ’ আঁতৰাই দিবলৈ চেন্নাই চুপাৰ কিংছক অনুৰোধ জনাইছিল ধৰ্মপৰায়ণ ক্ৰিকেটাৰ জনে। তেওঁৰ এই অনুৰোধৰ প্ৰতি লক্ষ্য ৰাখি দলীয় মেনেজমেণ্টে তেওঁৰ জাৰ্ছীৰ পৰা আঁতৰাই দিছিল সুৰাৰ ল’গ’। ইয়াৰ পিছতে তেওঁৰ এই ধৰ্মীয় আদৰ্শক সমালোচনাৰ লক্ষ্য কৰি লৈছে তছলিমাই। তেওঁ ম‌ঈন আলীৰ প্ৰসংগত কৈছে যে, ম‌ঈন আলী ক্ৰিকেটত নথকা হ’লে ছিৰিয়াতে আই ছি ছিত যোগদান কৰিলেহেঁতেন।\nতছলিমাৰ এই মন্তব্যৰ পাছতে এতিয়া বিতৰ্কৰ সূচনা হৈছে। তছলিমাক উভতি ধৰিছছ ভিন্নজনে। ইংলেণ্ডৰ ক্ৰিকেটাৰ ম‌ঈনৰ কাষত থিয় দি তেওঁৰ সতীৰ্থ জোফ্ৰা আৰ্চাৰে তছলিমাক তেওঁৰ পষ্ট ডিলিট কৰিবলৈ দাবী জনাইছে। তেওঁ টুইটাৰত তছলিমাক প্ৰত্যাক্ৰমণ কৰিছে। ইয়াতে সীমাবদ্ধ নাথাকি জোফ্ৰাই তছলিমাক নিষিদ্ধ কৰিবলৈয়ো দাবী জনাইছে।\nTags: ক্ৰিকেটাৰ নোহোৱা হলে ছিৰিয়াত সন্ত্ৰাসবাদী হল হেতেন মঈন আলী!\nআই পি এললৈ মাজত ২ দিন : শেষ হোৱা নাই জটিলতা


দ্য গড অৱ স্মল থিংছ - অসমীয়া ৱিকিপিডিয়া\nপ্ৰথম প্ৰকাশৰ প্ৰচ্ছদ\nপকাবন্ধা আৰু কেঁচাবন্ধা\nদ্য গড অৱ স্মল থিংছ (১৯৯৭) হ’ল ভাৰতীয় লেখিকা অৰুন্ধতী ৰায়ৰ প্ৰথম উপন্যাস। "কাক, কেনেকৈ আৰু কিমান পৰিমাণে ভালপাব লাগে" তাৰ হিচাপ বান্ধি দিয়া "ভালপোৱাৰ নিয়ম"বোৰৰ মেৰপেছত পৰি হতদিশ হোৱা এহাল যমজ শিশুৰ বাল্যকালৰ কাহিনী ইয়াত বৰ্ণিত হৈছে। সৰু সৰু কথাবোৰেই মানুহৰ জীৱন আৰু আচৰণক কেনেকৈ প্ৰভাৱান্বিত কৰে তাৰ কাহিনী থকা এই উপন্যাসখনে ১৯৯৭ চনত বুকাৰ বঁটা লাভ কৰে।\nদ্য গড অৱ স্মল থিংছ হ’ল ৰয়ৰ প্ৰথম আৰু একমাত্ৰ উপন্যাস। চাৰি বছৰৰ মূৰকত ১৯৯৬ চনত সম্পূৰ্ণ হোৱা এই উপন্যাসখনৰ বাবদ ৰয়ে আধা মিলিয়ন পাউণ্ড অগ্ৰিম ধন পাই। কিতাপখনৰ স্বত্ব প্ৰায় ২১খন দেশত বিক্ৰী কৰা হয়। ২০১৩ চনত উপন্যাসখনৰ আধাৰত তলখিয়া নামৰ এক পাকিস্তানী ধাৰাবাহিক প্ৰচাৰিত হয়।\n1 সংক্ষিপ্ত কাহিনীভাগ\n3.1 অ-সৰলৰৈখিক বৰ্ণনা\n6 অধিক পঢ়্ক\nসংক্ষিপ্ত কাহিনীভাগ[সম্পাদনা কৰক]\nকাহিনীৰ পটভূমি হ’ল বৰ্তমান কেৰালাৰ কোট্টায়ম জিলাৰ আয়মেনাম চহৰ। উপন্যাসৰ কাহিনীভাগ আৰম্ভ হয় ১৯৬৯ চনত যেতিয়া যমজ ভাই-ভগ্নী এস্থাপেন আৰু ৰাহেল সাত বছৰীয়া হৈ থাকে আৰু শেষ হয় ১৯৯৩ চনত যেতিয়া ৩১ বছৰীয়া এস্থা আৰু ৰাহেলৰ পুনৰ্মিলন ঘটে। ইংৰাজীৰ লগতে মালায়ালম শব্দৰ সঘন প্ৰয়োগ ঘটোৱা এই উপন্যাসখনে কেৰালাৰ সাম্যবাদী আন্দোলন,জাতিভেদ প্ৰথা,ছিৰিয়ান খ্ৰিষ্টিয়ান সকলৰ জীৱন ধাৰণ প্ৰণালী আদি বিভিন্নকথা সামৰি লয়।\nখঙাল দেউতাক ‘পাপাচি’ আৰু ৰুগীয়া,তিতামুখীয়া মাক ‘মামাচি’ৰ পৰা কোনোমতে আঁতৰি থাকিবলৈ প্ৰয়াস কৰি থকা অম্মু আইপে এবাৰ গৰমৰ বন্ধত কলিকতালৈ যায় আৰু আয়েমেনামলৈ উভতি অহাৰ সলনি চাহ-বাহিচাত কাম কৰা মানুহ এজনৰ লগত পলাই যায়। কিন্তু সুৰামত্ত স্বামীৰ শাৰীৰিক অত্যাচাৰ,নিজৰ ওপৰৱালাৰ ওচৰত অম্মুক গতাই দিয়াৰ চেষ্টা আদিৰ ফলত ৰাহেল আৰু এস্থাৰ জন্মৰ পিছত অম্মুৱে পুনৰ আয়েমেনামলৈ ঘূৰি আহি মাক-দেউতাক আৰু ভাই চাকোৰ লগত থাকিবলৈ লয়। চাকোৱে আকৌ অক্সফ’ৰ্ডত থকা কালত মাৰ্গাৰেট নামৰ এক ইংৰাজ ছোৱালীৰ লগত বিয়াত বহে আৰু তেওঁলোকৰ ছ’ফি নামৰ ছোৱালী এজনীৰ জন্ম হয়। কিন্তু মাৰ্গাৰেটেৰ আন এজন মানুহৰ লগত প্ৰেমৰ সম্পৰ্ক থকাৰ কথা গম পোৱাত চাকোৱে পুনৰ ভাৰতলৈ ঘূৰি আহে আৰু পাপাচিৰ মৃত্যুৰ পিছত মাকৰ আচাৰ কোম্পানী “পেৰাডাইজ পিকল্ছ এণ্ড প্ৰিজাৰ্ভছ” চম্ভালিবলৈ লয়। পাপাচিৰ ভনীয়েক বেবী কোচম্মা বা নৱোমী আইপো সেইখন ঘৰতে থাকে। যুৱতীকালত তেওঁ এজন ধৰ্মযাজকৰ প্ৰেমত পৰি তেওঁৰ কাষ চাপিবলৈ ৰোমান কেথলিক হয়। কিন্তু তেওঁৰ চেষ্টা ব্যৰ্থ হয় আৰু বেবী কোচম্মা আজীৱন অবিবাহিতা হৈ থাকে। কিতাপখনত কোচম্মাক আনৰ দুখত সুখী হোৱা এক চৰিত্ৰ হিচাপে দেখুওৱা হৈছে যিয়ে অম্মু আৰু শিশুহালক কষ্ট দিয়াৰ প্ৰয়াস কৰি থাকে। যেতিয়া মাৰ্গাৰেটৰ দ্বিতীয় পতিৰ মৃত্যু হয়,চাকোৱে দুয়োকে খ্ৰিষ্টমাছত আয়েমেনামলৈ মাতে। সিহঁত অহাৰ আগদিনা অম্মুহঁতে এখন চিনেমা চাবলৈ যাই য’ত এজন চৰবতৰ দোকানীয়ে,এস্থাৰ ভাষাত ‘কমলাৰস আৰু নেমুৰসৰ মানুহ’জনে সুযোগ পাই এস্থাৰ ওপৰত উত্পীড়ন চলাই যিয়ে এস্থাক ভয়ভীত কৰি তোলে। মাৰ্গাৰেটক আনিবলৈ বিমানবন্দৰলৈ যাওঁতে ৰাহেলে বাটত ভেলুথাক দেখা যেন পাই।\nভেলুথা আছিল দলিত সম্প্ৰদায়ৰ এক যুৱক যাৰ পৰিয়ালটোৱে বছৰ বছৰ ধৰি আইপ পৰিয়ালত কাম কৰি আহিছে। এক সুদক্ষ কাঠমিস্ত্ৰী ভেলুথাৰ লগত অপ্ৰত্যাশিতভাৱে ৰাহেল আৰু এস্থাৰ এক অন্তৰংগতা গঢ়ি উঠে। তাক দেখি অম্মুৱেও ভেলুথাৰ প্ৰতি আকৰ্ষণ অনুভৱ কৰে আৰু “দিনত ল’ৰা-ছোৱালীহালে ভাল পোৱা মানুহজনক তাই ৰাতি ভাল পোৱা” হৈ পৰে।\nযেতিয়া পৰিয়ালৰ মানুহে এই প্ৰেমৰ কথা গম পাই তেওঁলোকে অম্মুক কোঠাত বন্দী কৰি ভেলুথাক খেদি দিয়ে। অম্মুৱে এই ঘটনাৰ বাবে ল’ৰা-ছোৱালীহালক গালি পাৰে আৰু সিহঁতক ‘গলগ্ৰহ’ বুলি কয়। দুঃখিত হৈ এস্থা আৰু ৰাহেলে ঘৰ এৰি গুচি যায় আৰু ছ’ফি মলৰ কথাত ভোল গৈ তাইকো লগত লৈ যায়। নিশাৰ ভাগত ওচৰৰ নদীটো পাৰ হ’বলৈ চেষ্টা কৰোঁতে ছ’ফি পানীত ডুবি মৃত্যু মুখত পৰে। ইপিনে বেবী কোচম্মাই পুলিছৰ ওচৰত ভেলুথাক ছ’ফি মৃত্যুৰ কাৰণে দায়ী বুলি আৰু ভেলুথাই অম্মুক বলাত্কাৰৰ চেষ্টা কৰা আৰু ঘৰৰ মানুহক ভাবুকি দিয়া বুলি গোচৰ দিয়ে। পুলিছে ভেলুথাক কৰায়ত্ত কৰে আৰু সামাজিক সীমা লংঘন কৰা বাবে তাক মাৰ-ধৰ কৰে। যেতিয়া এস্থা আৰু ৰাহেলে পুলিছ অধীক্ষকক সঁচা কথাবোৰ কৈ দিয়ে তেতিয়া সাম্যবাদীসকলৰ ৰোষত পৰাৰ ভয়ত তেওঁ বেবী কোচম্মাক আটক কৰে। আনফালে আঘাতপ্ৰাপ্ত ভেলুথাৰ মৃত্যু ঘটে। তেতিয়া অম্মুৱে পুলিছৰ আগত ভেলুথা আৰু তাইৰ মাজত থকা সম্পৰ্কৰ কথা স্বীকাৰ কৰে। পিছত বেবী কোচম্মাই চাকোক পতিয়ন নিয়াই যে ছ’ফিৰ মৃত্যুৰ বাবে অম্মু আৰু তাইৰ ল’ৰা-ছোৱালহালহে দায়ী। খঙৰ প্ৰকোপত চাকোৱে অম্মুক ঘৰৰ পৰা বাহিৰ কৰি দিয়ে আৰু অম্মুৱে বাধ্যত পৰি এস্থাক দেউতাকৰ লগত থাকিবলৈ পঠিযাই দিয়ে। দুয়োৰে কেতিয়াও দেখা-সাক্ষাত্ নহয় আৰু অম্মুৱে কিছুবছৰ পিছতে দুখ-দুৰ্দশাৰ কৱলত পৰি মৃত্যুমুখত পৰে। ৰাহেল উচ্চশিক্ষাৰ বাবে আমেৰিকালৈ যায়। তাত তাই বিয়াত বহে,সেই বিয়াখন ভাঙেও আৰু কেইবাটাও চাকৰি এৰি তাই শেষত আয়েমেনামলৈ ঘূৰি আহে। এস্থা আৰু ৰাহেল বহু বছৰৰ মূৰত পুনৰ একলগ হয়। কিন্তু শৈশৱৰ সেই ঘটনাবোৰৰ পৰিপ্ৰেক্ষিতত এক অপৰাধবোধে এস্থাক প্ৰায় নিৰ্বাক আৰু ৰাহেলক ভাবুক কৰি তোলে। সিহঁতক বুজি পোৱা কোনো মানুহ বিচাৰি নাপাই দুয়ো একেলগে শুই থাকে।\nএস্থা: এস্থা বা এস্থাপেন য়াকো ৰাহেলৰ যমজ ভাই। কিছু ভাবুক আৰু বুদ্ধিমান এস্থাক ছ’ফিৰ মৃত্যুৱে অধিক ব্যতিবস্ত কৰে কাৰণ ছ্’ফিৰ আগমনৰ মাত্ৰ এদিন আগেয়ে তাৰ ওপ্ৰত এজন মানুহে যৌন নিৰ্যাতন চলাই। আচাৰ ফেক্টৰীত এস্থাই যি ‘দুটা চিন্তা’ চিন্তা কৰে(“সকলোৰে লগত সকলো কথা ঘটিব পাৰে”, আৰু “সদায় সাজু হৈ থকাটো ভাল”) সি উপন্যাসৰ ঘটনাক নতুন মোৰ দিয়ে। শৈশৱৰ ঘটনাবোৰ আৰু মাকৰ পৰা বিচ্ছিন্ন হৈ দেউতাকৰ লগত থাকিবলগীয়া হোৱা কথাই এস্থাক বাৰুকৈয়ে আঘাত দিয়ে। জীৱনৰ অধিক সময় বেলেগ বেলেগ হৈ থাকিলেও এস্থা আৰু ৰাহেল ইমান নিকট যে বহুসময়ত দুয়োকে ৰয়ে এজন ব্যক্তি বুলি বৰ্ণনা কৰিছে।\nৰাহেল: কাহিনীটোৰ আঁত ধৰোঁতা ৰাহেল এস্থাতকৈ বয়সত ওঠৰ মিনিত সৰু। সাত বছৰীয়া ৰাহেলৰ চুলিবোৰ প্ৰায়ে মূৰৰ ওপৰত এক “পানীৰ ফোৱাঁৰা” হৈ থাকে আৰু তাই ব্ছি ভাগ হালধীয়া আৰু ৰঙা প্লাষ্টিকৰ চশমা এযোৰ পিন্ধি থাকে। ৰাহেল বুধিমতী আৰু খোলা স্বভাৱৰ আৰু ভেলুথাৰ বাহিৰে সদাই সকলোৱে তাইক এস্থাতকৈ নিম্নমানৰ বুলি ভাবে। ঘটনাবোৰৰ পিছতোৰাহেল অম্মুৰ লগতে থাকে আৰু পিছলৈ এজন ইউৰোপীয়ান মানুহৰ লগত হোৱা এক অসফল বিবাহৰ অন্তত পুনৰ আয়েমেনামলৈ ঘূৰি আহে।\nঅম্মু: অম্মু হ’ল এস্থা আৰু ৰাহেলৰ মাক যিয়ে কেৱল পৰিয়ালৰ বান্ধোনৰ পৰা মুক্তি পাবলৈ বিয়াত বহিছিল। কিন্তু স্বামীৰ অত্যাচাৰত তাই পুনৰ ঘৰলৈ ঘূৰি আহে। ল’ৰা-ছোৱালী হালৰ সাত বছৰ বয়্স অম্মু দলিত সম্প্ৰদায়ৰ মিস্ত্ৰী ভেলুথাৰ প্ৰেমত পৰে যিয়ে উপন্যাসৰ সমগ্ৰ ঘটনাত হোতা হিচাপে কাম কৰে।\nভেলুথা: ভেলুথা হ’ল দলিত জাতিৰ এক অস্পৃশ্য মিস্ত্ৰী যিয়ে আইপ পৰিয়ালৰ আচাৰ ফেক্টৰীত কাম কৰে। মালায়ালম ভাষাত তাৰ নামটোৰ অৰ্থ বগা,কাৰণ সি দেখিবলৈ বহুত ক’লা। সাম্যবাদৰ আন্দোলনৰ এক সক্ৰিয় কৰ্মী ভেলুথাই পিছলৈ অম্মুৰ প্ৰেমতপৰে আৰু পুলিছৰ প্ৰহাৰত ম্ৰ্ত্যু বৰণ কৰেH\nচাকো: চাকো এস্থা আৰু ৰাহেলৰ মোমায়েক আৰু বয়সতঅম্মুতকৈ চাৰি বছৰ ডাঙৰ। চাকোৱে আকৌ অক্সফ’ৰ্ডত থকা কালত মাৰ্গাৰেট নামৰ এক ইংৰাজ ছোৱালীৰ লগত বিয়াত বহে আৰু তেওঁলোকৰ ছ’ফি নামৰ ছোৱালী এজনীৰ জন্ম হয়। কিন্তু মাৰ্গাৰেটেৰ আন এজন মানুহৰ লগত প্ৰেমৰ সম্পৰ্ক থকাৰ কথা গম পোৱাত চাকোৱে পুনৰ ভাৰতলৈ ঘূৰি আহে। পিছত ছ’ফিৰ আয়েমেনামত মৃত্যু হয়।\nবেবী কোচম্মা: বেবী কোচম্মা এস্থা আৰু ৰাহেলৰ পেহী আইতাক। আমেৰিকাত ফুলনি সজ্জাৰ শিক্ষা গ্ৰহণ কৰি আহি মইবৰ ভাৱত থকা বেবী কোচম্মাই আগবয়সত এজন আইৰিছ ধৰ্মাযাজকক প্ৰাণভৰি ভাল পাই কিন্তু বিফল হয়। নিজৰ জীৱনৰ বিফলতাই তেওঁৰ মনত এক তিক্ততা আৰু বিৰক্তিৰ জন্মদিয়ে যাৰ ফলস্বৰূপে তেওঁ অম্মু আৰু শিশুহালক দেখিব নোৱাৰা হয়।\nঅ-সৰলৰৈখিক বৰ্ণনা[সম্পাদনা কৰক]\nদ্য গড অৱ স্মল থিংছৰ কাহিনীভাগে এক সৰলৰেখাত গতি কৰি নাথাকে। বৰঞ্চ সোৱঁৰণী আৰু দীঘলীয়া উপকাহিনীবোৰে আইপ পৰিয়ালৰ কাহিনীটো গঢ় দিছে। কিবা কিবি ঘটনাৰ লগত সংগতি ৰাখি ৰাহেলে কথাবোৰ যিভাৱে মনত পেলাইছে কথাবোৰ সেইভাৱে বৰ্ণনা কৰা হৈছে। পোনপটীয়াকৈ নহ’লেও ৰাহেলেই উপন্যাসখনত আঁত-ধৰোঁতা হিচাপে কাম কৰিছে।\nযিহেতু উপন্যাসখনত অনুভৱৰ ওপৰত বেছিযোৰ দিয়া হৈছে,ৰয়ে শিশুমনৰ দৃষ্টিভংগী আৰু সৰলমনা স্বভাৱ দেখাবলৈ বিভিন্ন কৌশল অৱলম্বন কৰিছে। তাৰ বাবে মাজে মাজে তেওঁ কিছুমান শব্দত বৰফলাৰ আখৰ ব্যৱহাৰ কৰিছে। ডাঙৰে কোৱা কথা কিছুমান তেওঁ শিশুহালৰ মুখেৰে নতুন ধৰণে,শব্দবোৰৰ ভঙা পতা কৰি,নতুন উচ্চাৰণেৰে কোৱাইছে।\nতলখিয়া (২০১৩), এক পাকিস্তানী ধাৰাবাহিক।\n↑ Roy, Arundhati. The God of Small Things. IndiaInk. পৃষ্ঠা. 37. ISBN 8186939024.\nCh'ien, Evelyn. "The Politics of Design: Arundhati Roy." In Weird English. Harvard University Press, 2004.\nঅধিক পঢ়্ক[সম্পাদনা কৰক]\nArundhati Roy's The God of Small Things: Critique and Commentary, by R. S. Sharma, Shashi Bala Talwar. Published by Creative Books, 1998. ISBN 81-86318-54-2.\nExplorations: Arundhati Roy's the God of small things, by Indira Bhatt, Indira Nityanandam. Published by Creative Books, 1999. ISBN 81-86318-56-9.\nThe God of Small Things: A Saga of Lost Dreams, by K. V. Surendran. Published by Atlantic Publishers & Distributors, 2000. ISBN 81-7156-887-4. Excerpts\nArundhati Roy's The God of small things:areader's guide, by Julie Mullaney. Published by Continuum International Publishing Group, 2002. ISBN 0-8264-5327-9.\nReading Arundhati Roy's The God of Small Things, by Carole Froude-Durix, Jean-Pierre Durix. Published by Editions universitaires de Dijon, 2002. ISBN 2-905965-80-0,.\nArundhati Roy's The god of small things:acritical appraisal, by Amar Nath Prasad. Published by Sarup & Sons, 2004. ISBN 81-7625-522-X.\nDerozio To Dattani: Essays in Criticism, by Sanjukta Das. Published by Worldview Publications, 2009. ISBN 81-86423-19-2\nThe God of Small Things: A Novel of Social Commitment, by Amitabh Roy. Published by Atlantic Publishers & Distributors, 2005. ISBN 81-269-0409-7. Excerpts\nArundhati Roy's The god of small things, by Alex Tickell. Published by Routledge, 2007. ISBN 0-415-35843-4. Excerpts\nCaste and The God of Small Things Emory University.\nThe God of Small Things, Chapter One – Paradise Pickles and Preserves New York Times\nৱিকি উক্তিত দ্য গড অৱ স্মল থিংছ’ বিষয় সংক্ৰান্তত উক্তি আছে।\nGod of Small Things on Scribblesofsoul.com\nBreaking Bounds in Arundhati Roy’s The God of Small Things An article by Catherine Pesso-Miquel (La Clé des langues).\nAnalysis of The God of Small Things on Lit React\n"https://as.wikipedia.org/w/index.php?title=দ্য_গড_অৱ_স্মল_থিংছ&oldid=235828"ৰ পৰা অনা হৈছে


আতংকৰ অন্ধকাৰত সাক্ষৰতাৰ শলিতা, সবা হাজী\nসেয়া ২০০৮ চনৰ কথা, সবা হাজীয়ে তেওঁৰ কাৰ্যালয়ৰ আৰামদায়ক পৰিৱেশত বহি পৰ্যবেক্ষণ কৰি আছিল জম্মু-কাশ্মীৰলৈ প্ৰসাৰিত সেই সংঘৰ্ষ যি আৰম্ভ হৈছিল অমৰনাথত। জন্মভূমি জম্মুৰ এখন সৰু জিলা ডোডাৰ বিষয়ে ইটো-সিটো বাতৰি সংবাদ মাধ্যমত পাই তেওঁৰ গাৰ নোম সিঁয়ৰি উঠিছিল। ‘মই ঘৰলৈ ফোন কৰিছিলো আৰু বুজিছিলো সকলোৱে অজান ভৱিষ্যতক লৈ শংকিত হৈ পৰিছিল। মোৰ মাই মাথো কৈছিল যে জনতাৰ এটা বৃহৎ সমদল গাঁওখনৰ দিশে আগুৱাই আহিছে।’\nকেপিএমজিত এগৰাকী অ’ডিট প্ৰশিক্ষক হিচাপে কাম কৰি থকা সবাই বুজিলে যে নিজৰ ঘৰলৈ উভতি যোৱাৰ সময় আহি পৰিছে। সেই সময়ৰ স্মৃতি ৰোমন্থন কৰি সবাই কয়, ‘মই বাংগালুৰুত নিজৰ বয়-বস্তু বান্ধিলো আৰু কেইবছৰমান ডোডাত থাকিবলৈ বুলি ২০০৮ৰ শীতৰ সময়ছোৱাতে উভতি আহিলো।’\nপাহাৰুৱা আৰু দুৰ্গম অঞ্চল হিচাপে জনাজাত ডোডাৰ আছে এক স্বকীয় ইতিহাস, সংস্কৃতি আৰু পৰম্পৰা। এই অঞ্চলত ভ্ৰমণ কৰাটোৱেই এটা বৃহৎ প্ৰত্যাহ্বান। অধিকাংশ নগৰীয়া লোকৰ দৃষ্টিতে দুৰ্গম আৰু অসহায় এই প্ৰান্তৰ একাংশ জনতাই সবা আৰু তেওঁলোকৰ পৰিয়ালৰ সৈতে সম্পৰ্ক কৰিলে এখন বিদ্যালয় খুলিবৰ বাবে। ‘মোৰ খুৰাই সাধাৰণতে দুখীয়া লোকলৈ ধন প্ৰেৰণ কৰি সহায় কৰি থাকে। তেওঁ মোক আৰু মাক সুধিলে আমি এখন বিদ্যালয় পৰিচালনা কৰিব পাৰিমনে? আমিও গাঁওখনৰ জনতাক সহায় কৰিব বিচাৰিছিলো, সেই বাবেই সৰু বিদ্যালয় এখন স্থাপন কৰাৰ সিদ্ধান্ত লৈয়েই পেলালো।’ আৰু এইদৰেই পাহাৰৰ মাজত অৱস্থিত সৰু গাঁও ব্ৰেছৱানাত স্থাপন হ’ল হাজী পাব্লিক স্কুল।\nজটিল আৰু অৱৰোধৰ সৃষ্টি কৰিব বিচৰা বিষয়াৰ সৈতে বিবাদৰ মাজতো হাজী পাব্লিক স্কুলে বছৰে বছৰে নতুন কীৰ্তি ৰচনা কৰিছে। ডোডাৰ শিশুসকলক শিক্ষিত কৰি তোলাৰ সম্পূৰ্ণ জিম্মা কেৱল নিজেই কিয় কান্ধ পাতি লৈছে বুলি সোধা প্ৰশ্নৰ উত্তৰত সবাই ক’লে, ‘গাঁৱৰ সকলো শিশুৱেই শিক্ষিত আৰু সাক্ষৰ হোৱাটো প্ৰয়োজন, কিন্তু বিগত তিনিটা দশকতকৈয়ো অধিক কাল এই দিশত কোনেও লক্ষ্যণীয় পদক্ষেপ লোৱা নাই। আমাৰ ইয়াৰ শিশুৱে কেতিয়াও দ্বিতীয় শ্ৰেণীৰ ছাত্ৰৰ মুখামুখিকৈয়ো ঠিয় হোৱা নাই।’ ভাৰতৰ অন্য ৰাজ্যসমূহৰ শিক্ষিক আৰু উচ্চ বৰ্গৰ দৰে জম্মু-কাশ্মীৰৰ লিখা-পঢ়া কৰা লোকসকলেও নিজক লৈ গৌৰৱ অনুভৱ কৰে। তেওঁ কয়, ‘ইয়াৰ শিক্ষিত লোকসকলে কেতিয়াও গ্ৰামীণ অঞ্চললৈ গৈ শিশুসকলক শিক্ষিত কৰাৰ কথা নাভাবে। মই এই অন্তৰায় নিৰসন কৰিবলৈ দেশৰ অন্য প্ৰান্তৰপৰা স্বেচ্ছাসেৱক লৈ সুন্দৰ বাহিনী এটা গঠন কৰিছোঁ।’\nস্বেচ্ছাসেৱকৰ ওপৰত সম্পূৰ্ণৰূপে নিৰ্ভৰ হোৱাৰ বাহিৰেও তেওঁৰ বাবে আন এক বৃহৎ প্ৰত্যাহ্বান হৈছে সেই স্বেচ্ছাসেৱকসকলক ডোডাৰ কঠিন আৰু দুৰ্গম ঠাইত থাকিবলৈ প্ৰেৰণা দিয়াটো। সবাৰ মতে, ‘ষ্টাফিঙেই আমাৰ আটাইতকৈ ডাঙৰ প্ৰত্যাহ্বান’। বিপদৰ সৈতে খেলাৰ সাহস লৈ ইয়ালৈ অহা যুৱপ্ৰজন্মৰ বহুতেই সম্পূৰ্ণ বছৰটো থাকিবলৈ সক্ষম হয়। ‘এবাৰ আপুনি মানসিকভাৱে ইয়াত থাকিবলৈ যদি প্ৰস্তুত হয়, তেন্তে এই ঠাইখন বসবাসৰ বাবে অতি সুন্দৰ। আমাৰ আৰম্ভণিৰ এগৰাকী স্বেচ্ছাসেৱক সম্প্ৰতি এই প্ৰতিষ্ঠানটোৰ উপনিৰ্দেশক পদত অধিস্থিত হৈ আছে।’\nসকলো কথাই মুকলিভাৱে কোৱা সবাৰ মতে, ‘যদিহে মোৰ পৰিয়াললৈ লক্ষ কৰা হয় তেন্তে দেখিব বহুকেইজন সদস্যৰে চৰকাৰী চাকৰি কৰাৰ বাবে প্ৰয়োজনীয় অৰ্হতা আছে আৰু চাকৰিৰ বাবে যোগ্য।’ কিয় জানো জম্মু-কাশ্মীৰবাসীৰ জীৱনত নিৰন্তৰ স্থিৰতাই গা কৰি উঠিছে। ‘জম্মু-কাশ্মীৰত কাম কৰাৰ পদ্ধতি সম্পূৰ্ণ সুকীয়া। মই জানো মোৰ এই মন্তব্যই বহুতকে অসন্তুষ্ট কৰিব কিন্তু গভীৰভাৱে মই বিশ্বাস কৰোঁ যে কিবা এটা কাম কৰিব বিচাৰিলে নিজৰ সকলো অৰ্পণ কৰি সেই কামটো আনন্দসহকাৰে কৰিব লাগিব। কিন্তু ইয়াত তেনেকুৱা নহয়। ইয়াৰ মানুহে ‘পিছত কৰিম’ বুলি কাম পিছুৱায় নাইবা বেলেগৰ কান্ধত দায়িত্ব অৰ্পণ কৰাৰ চেষ্টা কৰে। ইয়াৰ বেছিভাগ লোকেই নিজৰ কৰ্মত সমৰ্পিত নহয়। এনেকুৱাও নহয় যে ইয়াত ভাল কাম কৰা মানুহ নাই, কিন্তু সেইসকলৰ সংখ্যা অতি সীমিত। কাম এৰি দিয়াটো এই ঠাইৰ জনতাৰ মানসিকতাত পৰিণত হৈছে।’\nআৰম্ভণিৰপৰাই হাজী পাব্লিক স্কুল উৎসাহী গাঁওবাসীৰ বাবে পৰম উৎসুকতাৰ কেন্দ্ৰবিন্দু হৈ আহিছে। আৰম্ভণিৰেপৰা শিশুসকলৰ মাতৃ-পিতৃয়ে শাৰী পাতি খিৰিকিৰে শ্ৰেণীকোঠাৰ ভিতৰলৈ জুমি চাবলৈ নিজৰ পাল অহালৈ অপেক্ষা কৰিছিল। তেওঁলোকৰ বাবে নিজৰ সন্তানে বাস্তৱিকতে শিক্ষাগ্ৰহণ কৰাৰ দৃশ্য দেখাটো অতি দুৰ্লভ।\n‘আমি ৰাজ্যৰ পাঠ্যক্ৰম মানি চলোঁ’, সবাই কয়, ‘কিন্তু সমান্তৰালভাৱে আমি ব্যৱহাৰিকতাতো দৃষ্টিপাত কৰোঁ। আমাৰ সৈতে আছে বিভিন্ন সংস্কৃতি আৰু দেশৰ শিক্ষকৰ সম্পূৰ্ণ শৃংখল। বিশ্বৰ বিভিন্ন দেশৰপৰা সহায় লাভ কৰাৰ পিছত হাজী পাব্লিক স্কুলত গ্ৰন্থাগাৰো স্থাপন কৰা হৈছে। আমাৰ স্বেচ্ছাসেৱকসকলে নিজৰ নিজৰ ঔদ্যোগিকতা, সংস্কৃতি আৰু সাহিত্য লৈ শিশুসকলৰ মাজলৈ আহে আৰু শিশুসকলক সেইবোৰৰ সৈতে চিনাকি কৰাই দিয়ে। কিছুবছৰ আগতে এনে এক পৰিস্থিতি আছিল যে ইয়াৰ অধিকাংশই নিজৰ মাতৃভাষাটোকেই পঢ়িবলৈ জনা নাছিল কিন্তু এতিয়া সম্পূৰ্ণ দক্ষ। ‘বাহিৰৰ মানুহতো বাদেই দিয়ক ইয়াৰ শিশুসকলে প্ৰথমবাৰৰ বাবে কোনো হিন্দু লোকৰ সৈতে পৰিচিত হৈছে।’\nধৰ্ম আৰু সম্প্ৰদায়ৰ সেই পুৰণি ৰাজনীতিৰ মাজত দোদুল্যমান জম্মুত এতিয়াও হিন্দু আৰু মুছলমানৰ মাজত পুৰণি ভেদাভেদ পৰিষ্কাৰ ৰূপত দৃশ্যমান। সবাই কয়, ‘যদিও দুয়োটা সম্প্ৰদায়ৰ মাজত কোনো শত্ৰুতা নাই, কিন্তু ভেদভাব এতিয়া অনুভূত হয়। যেতিয়া আমাৰ স্বেচ্ছাসেৱকসকল ইয়ালৈ আহিবলৈ আৰম্ভ কৰিছিল শিশুসকলে ভাবিছিল যে এয়া ভুল কাম হৈছে।’ কিন্তু সাধাৰণতে ‘বহিৰাগত’ৰূপে পৰিচিত এইসকল লোকৰ সৈতে এবাৰ পৰিচিত হৈ উঠাৰ পিছত শিশুসকলৰ মনৰপৰা পৰম্পৰাগত সেই ধাৰণা নোহোৱা হৈ পৰে। ‘এতিয়া পৰিস্থিতি এনেকুৱা হৈছেগৈ যে নিজৰ ঘৰতো ধৰ্মীয় ভেদভাৱৰ কথা শুনিলে তেওঁলোকে বিৰোধিতা কৰে আৰু বুজনি দিয়ে।’ নিজৰ বিদ্যাৰ্থীসকলৰ এনে সাংস্কৃতিক পৰিপক্বতাক লৈ সবাই সবাতোকৈ বেছি গৰ্বিত অনুভৱ কৰে।\nএতিয়া শিশুসকলে ‘লৰ্ড অব্ দ্য ৰিংছ’ পঢ়ে আৰু টেৰেণ্টিন’ৰ সংবাদ শুনে। ‘আমি এই কথাতো সম্পূৰ্ণৰূপে গুৰুত্ব দিওঁ যাতে কাৰোবাৰ বাবে অপমানজনক পৰিস্থিৰো সৃষ্টি কৰা নহয়। সেইবাবে কিছুমান বিষয়ত আমি চেন্সৰশ্বিপৰ ব্যৱস্থাও কৰিছোঁ, বিশেষকৈ আমাৰ ইয়াৰ প্ৰদৰ্শন কৰা চিনেমাৰ ক্ষেত্ৰত। এই সৰু গ্ৰামীণ বিদ্যালয়খনে শাস্ত্ৰীয় উদ্দেশ্য পূৰণ কৰিবলৈ গৈ জীৱনৰ আটাইতকৈ গুৰুত্বপূৰ্ণ পাঠ শিকায়। নিজৰ সন্তানসকলক প্ৰশ্ন কৰিবলৈ আৰু নিজৰ মনৰ কথা সম্পূৰ্ণ আত্মবিশ্বাসেৰে আনৰ আগত ব্যক্ত কৰিবলৈ শিকায়। সবাই কয়, ‘কেতিয়াবা শিশুহঁতে মাক-দেউতাকে কোৱা কথাৰ পিছতো প্ৰশ্ন কৰে, নিশ্চিতভাৱে এয়া যোগাত্মক পৰিৱৰ্তন।’\nতেওঁ পুনৰ কয়, ‘ইয়াৰ উপৰি শিশুসকলৰ বাবে আমাৰ ইয়াৰ বহুতো ধৰণৰ খেলৰ ব্যৱস্থাও আছে। পাহাৰীয়া জীৱনৰ বাবে শাৰীৰিকভাৱেও তেওঁলোক অতি দক্ষ। পাহাৰত অৱশ্যে সমান খেলপথাৰৰ দৰে স্থানৰ অভাৱ।’ ২০১৪ চনৰ ফিফা বিশ্বকাপৰ সময়ত বিশ্বৰ বাকী অংশতকৈ প্ৰায় আঠ হাজাৰ ফুট উচ্চতাত ছাত্ৰৰ এটা দলক ফুটবল খেলিবলৈ সবাই প্ৰেৰণা দিছিল আৰু সফলতাৰে খেলি ছাত্ৰসকলেও দেখুৱাই দিছিল যে আমি কাৰো তুলনাত কম নহয়।\nইয়াৰ পিছত ক’বলৈ গৈ আশ্বৰ্যান্বিত হৈ পৰে সবা, ‘মই কেতিয়াও শিক্ষা বিভাগৰ বিষয়াই স্কুলৰ পৰীক্ষা কৰা দেখা নাই, কিন্তু নথি-পত্ৰৰ কাম কৰাৰ সময়ত তেওঁলোকে পুৰণি নথি পৰ্যবেক্ষণ কৰে।’ তেওঁ ভাবে ৰাজ্যৰ স্কুলৰ বেয়া অৱস্থাৰ বাবে চৰকাৰৰ দায়িত্বহীনতাও এটা ডাঙৰ কাৰণ। ইয়াৰ উপৰি এনে প্ৰতিকূল পৰিৱেশ ব্যক্তিগত খণ্ডৰ বিদ্যালয়ৰ বাবে ডাঙৰ প্ৰত্যাহ্বান। কৰ্মচাৰীসকলৰ কাম বেলেগ গতিৰে চলে আৰু উৎকোচ নোলোৱাকৈ চৰকাৰী কৰ্মচাৰীয়ে নথি-পত্ৰত হাতেই নিদিয়ে। তেওঁ কয়, ‘যিকোনো ৰাজনৈতিক পৰিৱৰ্তনৰ ফলত চৰকাৰ নিষ্ক্ৰিয় হৈ পৰে আৰু সকলো নথি-পত্ৰ কাম স্তব্ধ হৈ পৰে।’\nবিগত আঠ বছৰ ধৰি এই অকৰ্মণ্য চৰকাৰী কৰ্মচাৰীসকলৰ সৈতে যুঁজ কৰা আৰু তেওঁলোকক শাস্তি দিয়াৰ ক্ষেত্ৰত সক্ষম হোৱাৰ বাবে হাজী পাব্লিক স্কুলৰ এইগৰাকী প্ৰধান নিকটৱৰ্তী স্থানসমূহত চিনাকি হৈ পৰিছে। সৌভাগ্যৰ কথাটো হৈছে যে সবাৰ পিতৃ হৈছে গাঁও পঞ্চায়তৰ প্ৰধান আৰু জীয়ৰীৰ এই ৰূপ দেখি তেওঁ চৰকাৰী কাম-কাজ সম্পূৰ্ণ কৰাৰ দায়িত্ব নিজেই মূৰ পাতি লৈছে।\nসবাই কয়, ‘আমি বহুতো হাস্যস্পদ নিয়ম পালন কৰি আহিবলগীয়া হৈছে। উদাহৰণ হিচাপে পঢ়াত কেঁচা কোনো ছাত্ৰক অনুত্তীৰ্ণ কৰাব নোৱাৰোঁ। যদিহে কোনো এজন ছাত্ৰই ভালকৈ পঢ়িব পৰা নাই আৰু তেওঁৰ অভিভাৱকে একেটা শ্ৰেণীতে পুনৰবাৰ পঢ়ুৱাবলৈ ৰাজী হয়, তেন্তে ইয়াত চৰকাৰে কিয় হস্তক্ষেপ কৰে? বাস্তৱিকতে এনে ছাত্ৰক পৰৱৰ্তী শ্ৰেণীলৈ পঠোৱাটো ব্যৰ্থতাহে, কিয়নো তেওঁলোকে পুৰণি পাঠেই ভালদৰে সম্পূৰ্ণ কৰিব পৰা নাই।’\nনতুন আশাৰে সবাই ভাবে যে তেওঁ ছাত্ৰ-ছাত্ৰীসকলক নিজৰ সৈতে সংযুক্ত কৰিবলৈ সক্ষম হ’ব। সবাৰ আটাইতকৈ ডাঙৰ সপোনটো হৈছে নিজৰ ৰাজ্যৰ যুৱ স্নাতকসকলক উদ্বুদ্ধ কৰি গ্ৰামীণ তথা সৰু চহৰৰ শিশুসকলক সাক্ষৰ কৰি তোলা। ‘ইয়াত ডাক্তৰ-ইঞ্জিনিয়াৰ হোৱাটোৱেই বহুত ডাঙৰ কথা। আনহাতে ডাক্তৰ-ইঞ্জিনিয়াৰ হোৱাৰ পিছত যদি তেওঁলোকে সমাজৰ বাবেও কিবা কৰে তাতকৈ আৰু ভাল কথা একোৱেই নাথাকিব। কিন্তু এই চিন্তা বেছিভাগৰেই নাথাকে।’\nসবাই পুনৰ কয়, ‘সমগ্ৰ দেশতে উন্নত মহাবিদ্যায়ৰ অভাৱ নাই, কিন্তু মানুহে উচ্চ শিক্ষা লাভৰ বাবে বিদেশলৈ যাবলৈ ভালপায়। জম্মু-কাশ্মীৰত বুনিয়াদী শিক্ষাৰ অৱস্থা ভাল নহয়। কোনোৱেই ইয়াৰ বিদ্যালয়ৰ বাবে পৰোৱাই নকৰে আৰু বাহিৰৰপৰা মানুহ আহি বিদ্যালয় স্থাপন কৰাটোও অসম্ভৱ।’\nজম্মু-কাশ্মীৰত হোৱা ভাল কামৰ প্ৰতি কোনেও দৃষ্টিপাত নকৰে মাত্ৰ কিবা বেয়া ঘটনা হ’লেহে বাতৰিৰ শিৰোনাম দখল কৰে, কিন্তু বাস্তৱিক ছবিখন সম্পূৰ্ণ সুকীয়া। ‘এই সকলোবোৰ বাৰেবিংকৰা’, হাঁহি ক’লে সবাই। ‘সংবাদ মাধ্যম আৰু গাঁৱৰ মাজত কোনো সম্বন্ধ নাই। তেওঁলোকৰ বাবে কাশ্মীৰ সম্পূৰ্ণ বেলেগ ঠাই। আমাৰ নিজৰ দৃষ্টিত আমি সংস্কৃতিবান প্ৰহৰী। ইয়াত কোনো আতংক নাই যদিও ৰাজনৈতিকভাৱে আমি উপেক্ষিত। সংবাদ মাধ্যমে ইয়ালৈ তেতিয়াহে ঘূৰি চায় বিশেষকৈ যেতিয়া সীমান্তৱৰ্তী অঞ্চলত কিবা এটা হয়।’ কেৱল নিৰ্বাচনৰ সময়ত জম্মুৰ গাঁও আৰু চহৰসমূহ সক্ৰিয় হৈ উঠে। ‘ৰাজনৈতিক নেতাই মুকলিভাৱে ধন দিয়ে। গাঁওবাসীৰ বাবে আচলতে ই নতুন কথা কিয়নো ইমান ধন এওঁলোকে কেতিয়াও একেলগে লাভ নকৰে। যদিহে আপুনি তেওঁলোকক নিৰ্বাচনৰ অৰ্থ সোধে, তেতিয়াহ’লে তেওঁলোকে ক’ব, ‘আমি পইচা পাওঁ।’\nযদিও এই ঠাইখন অধিক সময়ত শান্ত হৈ থাকে তথাপি কেতিয়াবা পৰিস্থিতি বেয়ালৈ ঢাল খালে গাঁৱৰ মুখিয়ালজনে উভয় পক্ষৰ সৈতে যোগাযোগ কৰি সামাজিক সৌহাৰ্দ্য অক্ষুণ্ণ ৰাখিবলৈ চেষ্টা কৰে। ‘গাঁৱৰ জনতাই নিজৰ ম’বাইল ফোনত বিভিন্ন ধৰণৰ ভয়লগা কথা পঢ়ে যাৰ পিছত উৰাবাতৰি বিয়পি পৰে আৰু জনতাৰ মাজত ভয়-আতংকই গা কৰি উঠে। এই কথাবোৰত ভোল নাযাবলৈ আমি মানুহক বুজাবলগীয়া হয়। তথাপি বিদ্যালয়খন সকলো প্ৰভাৱৰপৰা মুক্ত হৈ থাকে। ডোডা অতি শান্ত ঠাই আৰু ইয়াত বিশেষ একো ঘটনা সংঘটিত নহয়।’\nতথাপি কিছুমান স্বেচ্ছাসেৱকৰ পিতৃ-মাতৃয়ে নিজৰ সন্তানৰ সুৰক্ষাৰ বাবে চিন্তিত হৈ পৰা দেখা যায়। ধেমালিৰ চলেৰে সবাই কয়, ‘বাংগালুৰুৰ তুলনাত ডোডা অধিক সুৰক্ষিত।’ যদিও কাশ্মীৰৰ বেছি অংশই উদ্বিগ্নতাৰ মাজত পাৰ কৰে, কিন্তু ইয়াৰ বিপৰীতে জম্মুৰ ডোডা অঞ্চলে ভয়ংকৰ হিংসাৰ দাবানলৰপৰা নিজকে আঁতৰাই ৰখাত সক্ষম হৈছে।’\n‘মই বিশ্বাস কৰোঁ যে কেৱল ডাঙৰ অট্টালিকাতেই নহয় গছৰ তলত বহিও ভাল শিক্ষা লাভ কৰিব পাৰি। মাথোঁ আমাক ভাল শিক্ষকৰহে প্ৰয়োজন।’ হাজী পাব্লিক স্কুলে লাভ কৰা বিত্তীয় অনুদান আৰু ৰাজহৰ ৭০ শতাংশতকৈয়ো অধিক ধন কৰ্মচাৰীৰ বেতনতে ব্যয় হয় আৰু বাকী অংশৰে কিতাপ কিনা হয়। সবাৰ খুৰাক আৰু হাজী আমিনা ট্ৰাষ্টৰ প্ৰতিষ্ঠাপক নাছিৰ হাজীয়ে এই বিদ্যালয়খনৰ বাবে দানৰ বেছি অংশ প্ৰদান কৰে। ‘জনতাই সদায় নিজৰ সামৰ্থ অনুসৰি আমাক সহায় কৰিবলৈ প্ৰস্তুত। এইসকল লোকৰ সহযোগিতাতেই আমি এটা গ্ৰন্থাগাৰ নিৰ্মাণ আৰু পৰিচালনাৰ কাম হাতত লৈছোঁ।’\nহাজী পাব্লিক স্কুলত শিশুসকলক সপ্তম শ্ৰেণীলৈ শিক্ষা প্ৰদান কৰা হয়। ইয়াৰ পিছত অভিভাৱকসকলে সিদ্ধান্ত গ্ৰহণ কৰে। আৰ্থিক স্থিতি অনুসৰি তেওঁলোকৰক বৰ্ডিং স্কুল অথবা বেলেগ স্কুলত ভৰ্তি কৰোৱা হয়।\nএতিয়া বিদ্যালয়খনত আছে গাঁওখনৰেই পুৰুষ-মহিলাৰদ্বাৰা গঠিত এটা প্ৰশিক্ষণপ্ৰাপ্ত বিশেষ ষ্টাফ, যিসকলে কিছুদিন আগলৈ হয়তো এটা ইংৰাজী শব্দও উচ্চাৰণ কৰিব নোৱাৰিছিল। স্বেচ্ছাসেৱকসকলৰ বাবে প্ৰশিক্ষণ প্ৰক্ৰিয়া অতি কঠিন। ‘আমাৰ মুখ্য উদ্দেশ্য হৈছে শিশুসকল আৰু আপুনি যদিহে ইয়ালৈ তিনিমাহৰ বাবে আহিছে তেন্তে কিয়নো আপুনি সকলো উজাৰি নিদিব। আমাৰ অধিকাংশ স্বেচ্ছাসেৱকেই যুৱক আৰু আনক সহায় কৰিবলৈ সৰ্বদা তত্পৰ। মই নিবিচাৰোঁ বতৰ, পৰিস্থিতি অথবা ঘৰৰ বাবে চিন্তা কৰি থকা লোকক। খাদ্যৰ বাহিৰে ইয়াত থকা আৰু বিনোদনৰ সকলো ব্যৱস্থা প্ৰদান কৰা হয়।’\n‘যদিহে আপুনি এগৰাকী মহিলাক সহায় কৰাৰ উদ্দেশ্যেৰে ইয়ালৈ আহিবলৈ চিন্তা কৰিছে বা নিজৰ খং দমন কৰিবলৈ গাঁৱলৈ আহিবলৈ বিচাৰিছে তেন্তে ইয়ালৈ নাহিব। নিজৰ সুৰক্ষাৰ বাবে আমাক আপোনাৰ সহায়তাৰ প্ৰয়োজন নাই’, সবাই ক’লে। ‘এই সম্পৰ্কত আমি দুই-এবাৰ স্পষ্ট কৰিছো। ইয়াত বহুত সমস্যা হৈ পৰে আৰু এনেকুৱা ব্যক্তিক যাবলৈ ক’বলৈ বাধ্য হৈ পৰোঁ।’\nআঠ বছৰ আগেয়ে সবাই সপোনতো ভাবিছিলনে যে ইয়াত এখন বিদ্যালয় স্থাপন কৰা হ’ব? ‘মইতো কেতিয়াও ডোডাত থকাৰ কথাই ভবা নাছিলো। মই মধ্যবিত্ত আৰু মাটিৰ সৈতে মিলা মানুহ। যিসকলে সদায় গাঁৱৰ পৰিৱেশৰ সৈতে সংযুক্ত হৈ থাকে।’ গতিকে সবাৰ বাবে এয়া কোনো নতুন ঠাই নহয়, বৰঞ্চ ডুবাই আৰু বাংগালুৰুত দীৰ্ঘ সময়ৰ বাবে কাম কৰাৰ অন্তত ঘৰলৈ ঘূৰি অহাৰ দৰেহে হৈছে।\nসবাই কয়, ‘মোৰ সকলো আত্মীয়ৰ সন্তান আজি মোৰ ছাত্ৰ। এইসকল মোৰ এনেধৰণৰ আত্মীয় যিসকলৰ শিক্ষাৰ বাবে কোনো উপায় নাছিল আৰু এয়াই আজি তেওঁলোকৰ সৈতে মোৰ প্ৰভেদ। তেওঁলোকে নিজৰ সন্তানক শিক্ষিত হৈ কিবা এটা কৰাটো বিচাৰে। এয়া মাথোঁ মই জানোঁ।’\nএই ভাৱনাৰেই সবাই বিশ্বৰ পৰা আঠ হাজাৰ ফুটৰো অধিক উচ্চতাত শিশুসকলৰ শিক্ষিত কৰাৰ বাবে নিজকে প্ৰেৰণা যোগাইছে।\nমূল: নিশান্ত গোৱেল\nঅনুবাদ: ৰুবুল দাস


controversy-on-cultural-program-in-sahitya-sabha-skd– News18 Assam\nসাহিত্য সভাত ‘তেৰী দিৱানী...’, কৈলাশ খেৰৰ গীতত যুৱক–যুৱতীৰ উদ্দাম নৃত্যৰ পিছতে প্ৰতিক্ৰিয়া\nUpdated:February 4, 2020, 12:52 PM IST\nসোমবাৰে নিশা সাহিত্য সভাত সংগীত পৰিৱেশনৰ বাবে আমন্ত্ৰণ জনোৱা হৈছিল বলীউদৰ জনপ্ৰিয় কণ্ঠশিল্পী কৈলাশ খেৰক। কৈলাশ খেৰৰ হিন্দী গীতৰ তালে তালে একাংশ যুৱক–যুৱতী উদ্দাম নৃত্যত মগ্ন হোৱা দেখা গ’ল।\nLast Updated: February 4, 2020, 12:52 PM IST\nবিভিন্ন খেলিমেলিক লৈ তীব্ৰ বিতৰ্কৰ মাজত সোমাই পৰিছে সাহিত্য সভাৰ শুৱালকুছি অধিৱেশন। এফালে স্মৃতিগ্ৰন্থৰ ভুলে চকু কপালত তুলিছে, আনফালে নিশা দেখা গ’ল বলীউদৰ শিল্পীৰ গীতত যুৱক–যুৱতীৰ উদ্দাম নৃত্য। এই ঘটনাক লৈ এতিয়া চৌদিশে সৃষ্টি হৈছে তীব্ৰ প্ৰতিক্ৰিয়াৰ। উত্থাপিত হৈছে বিভিন্ন প্ৰশ্নৰ।\nসোমবাৰে নিশা সাহিত্য সভাত সংগীত পৰিৱেশনৰ বাবে আমন্ত্ৰণ জনোৱা হৈছিল বলীউদৰ জনপ্ৰিয় কণ্ঠশিল্পী কৈলাশ খেৰক। কৈলাশ খেৰৰ হিন্দী গীতৰ তালে তালে একাংশ যুৱক–যুৱতী উদ্দাম নৃত্যত মগ্ন হোৱা দেখা গ’ল। প্ৰথমবাৰলৈ সাহিত্য সভাৰ বাকৰিত দেখা গ’ল এনেধৰণৰ দৃশ্য!\nজানিব পৰা মতে, সাহিত্য সভাৰ অনুষ্ঠানৰ বাবে ২৭ লাখ টকাত চুক্তিবদ্ধ হৈছিল বলীউদৰ দামী শিল্পী কৈলাশ খেৰ। প্ৰশ্ন উত্থাপিত হৈছে, সাহিত্য সভালৈ ২৭ লাখ টকাৰ বিনিময়ত বলীউদৰ শিল্পীক আমন্ত্ৰণৰ কিয় প্ৰয়োজন আছিল? তাৰ সলনি কিয় অনুষ্ঠিত কৰা নহ’ল অসমৰ লোক সংগীতৰ এক অনুষ্ঠান?\nশুৱালকুছি অধিৱেশনলৈ আমন্ত্ৰণ লাভ নকৰা অসম সাহিত্য সভাৰ প্ৰাক্তন সভাপতি ইমৰাণ শ্বাহে কয় – ‘সাহিত্য সভাত অসমীয়া সংস্কৃতিৰ প্ৰতি লক্ষ্য ৰাখি অনুষ্ঠান পৰিৱেশিত হ’ব লাগে। ব্যৱসায়িক দৃষ্টিভংগীৰে অনুষ্ঠান হ’ব নালাগে।’\nসকলোৱে আশা কৰিছে, সাহিত্য সভা সাহিত্যৰ সাধনাৰ থলী হওক। ৰঙীন লাইটৰ পোহৰত উদ্দাম নৃত্য কৰাতকৈ নৱ–প্ৰজন্মক অধ্যয়নৰ প্ৰতি আকৰ্ষণ কৰাৰ প্ৰচেষ্টা হাতত লোৱা হওক। বলীউদৰ শিল্পী মাতি লাখ লাখ টকা খৰচ কৰাতকৈ সেই টকা সভাৰ গঠনমূলক কামত খৰচ হওক।


আপোনাৰ স্বাস্থ্য আপোনাৰ হাতত — Vikaspedia\nখাদ্য ভেজালকৰণৰ কিছু কথা\nখাদ্য গ্ৰহণ কৰোতে লবলগা সাৱধানতা সৰ্ম্পকে কিছু কথা\nমেগীৰ "মাত্ৰ ২ মিনিটত আহাৰ তৈয়াৰৰ" বিজ্ঞাপনটো আমি সকলোৱে টিভিত দেখি আহিছো। শিশু অৱস্থাত আহাৰৰ বাবে ৰন্ধা-বঢ়া কৰিব নজনা দিনৰে পৰা স্কুল-কলেজ পাছ কৰি অকলশৰীয়াকৈ থকা চাকৰিজীৱনলৈকে তৎক্ষনাতে বনাবলৈ অতি সহজ মেগী প্ৰায় সকলো লোকৰে প্ৰিয়। পিচে বৰ্ত্তমান সমগ্ৰ ভাৰতবৰ্ষত মেগীৰ গুণগত মানদণ্ড সম্পৰ্কে পুনৰ বিতৰ্কৰ সূত্ৰপাত হৈছে। কলিকতাৰ পাছতে লক্ষ্ণৌৰ লেবৰেটৰীতো মেগীত লীডৰ পৰিমাণ ১৭.২০ পি পি এম অৰ্থাৎ নিৰাপদৰ পৰিমানতকৈ ৭ গুণ বেচি বুলি প্ৰমাণ পোৱা গৈছে৷ সাধাৰণ ভাবে খাদ্যত লীডৰ অনুমোদিত সীমা ২.৫ পিপিএমৰ ভিতৰত হ'লে স্বাস্থ্যৰ বাবে ক্ষতিকাৰক নহয়। লগতে সোৱাদ বঢ়াবলৈ যোগ দিয়া ৰাসায়নিক দ্ৰব্য ই-৬৩৫ আৰু মন’চডিয়াম গ্লুকনেট (MSG ) মানুহৰ স্বাস্থ্যৰ বাবে ক্ষতিকাৰক বুলি কোৱা হৈছে৷ এই দুবিধ বিষাক্ত ৰাসায়নিক দ্ৰব্য সাধাৰণতে হেনো জন্তুৰ চৰ্বিৰ পৰা আহৰণ কৰা হয়৷ মানুহৰ দেহত অতিৰিক্ত লীড,ই-৬৩৫ আৰু মন’ চডিয়াম গ্লুকনেটৰ পৰা ৰক্তচাপ বৃদ্ধি আৰু হৃদৰোগ, স্নায়ুৰ দুৰ্বলতা, মস্তিষ্কৰ ৰোগ, কেঞ্চাৰ, মূৰ ঘূৰণী, অস্থিৰোগ আদি হ'ব পাৰে৷\nইতিমধ্যে নেচলে কোম্পানীৰ ওপৰত আদালতত খাদ্য ভেজালকৰণৰ গোচৰ আৰম্ভ হৈছে৷ বিজ্ঞাপনত মেগীৰ গুণ বখনা অমিতাভ বচ্চন, প্ৰীতি জিন্টা আৰু মাধুৰী দীক্ষিত- এই তিনিওগৰাকী তাৰকালৈ আদালতৰ চমন জাৰী হৈছে৷ মাধুৰী দীক্ষিতক ক'ৰ্টৰ পৰা সোধা হৈছে যে - "তেওঁ কি তথ্যৰ ভিত্তিত মেগীত ২/৩খন আটাৰ ৰুটিৰ সমান আঁহ থকা বুলি প্ৰচাৰ চলালে?" অমিতাভ বচ্চনে কৈছে -"এই বিষয়ে কোনো আইনী মেৰপেচত পৰিল তেওঁক ৰক্ষা কৰাৰ দায়িত্ব নেচলেৰ৷"\nআজিকালি আমি জানি-শুনি খাদ্যৰ লগত বিহ খাই আছো। শাক-পাছলি, ফল-মূলত অতিমাত্ৰাত সাৰ, কিটনাশক আৰু মাছ, মঙহ আদিত ফৰ্মেলডিহাইডৰ দৰে বিষাক্ত সংৰক্ষক ৰাসায়নিক ব্যৱহাৰ কৰাৰ কথা সকলোৱেই জানে। আনকি বনৰীয়া উদ্ভিদ হিচাবে পৰিচিত ঢ়েকিয়াতো ব্যৱহাৰ কৰা হয় সাৰ-কিটনাশক। তৰমুজ, আম আদিত ৰঙা কৰিবলৈ বেজি দি ৰং ভৰাই দিয়াৰ কথা নকলোৱেই বা! আজি নকল চাউল, নকল কনীও বজাৰত ওলাইছে। সেয়াহে বৰ্ত্তমান স্বাস্থ্য ভালে ৰাখিবলৈ কি খাম, কি নাখাম সেইয়া এটা কোটিটকীয়া প্ৰশ্ন? ভাব হয় অসমৰ মানুহে আকৌ ভাতৰ লগত কচুঁ, কলডিলৰ দৰে শাঁকপাছলি আৰু আহোম বগৰী, নৰা বগৰী, বগা জামু, ক'লা জামু, মিৰিকা টেঙ্গা, অমৰা আদিৰ দৰে এলাগী হোৱা ফলমূললৈ উভতি যাব লাগিব।\nএষাৰ কথা আছে- "বাচি খাবা, জাগি শুবা৷" আমাৰ সু স্বাস্থ্যৰ চাবি-কাঠিওঁ আমি বাচি বিচাৰি খাব জনাৰ ওপৰতেই৷ মানুহৰ বহুতো ৰোগ হয় কু খাদ্যভাসৰ বাবে৷ আমাৰ বহুতে ভোক বা পিয়াঁহ লাগিলে ৰাস্তাই-ঘাটে, ৰেষ্টুৰেন্টত সন্মুখত যিহকে পায়, তাকেই খায়৷ ফলত ভোগে জণ্ডিছত(প্ৰকৃততে ই ৰোগ নহয়, যকৃতৰ কোনো সমস্যা বা ৰোগৰ লক্ষণহে) বা কলেৰা, টাইফইডৰ পৰা নানা জটিল ৰোগলৈকে৷\n•আজিকালি আমাৰ গছত আম বা লিছু কলি হৈ থকা অৱস্থাতে বজাৰত পকা আম-লিছু পোৱা যায়। সদায় বতৰৰ ফল-মূল, শাক-পাছলি খাব৷ আবতৰীয়া ফল-মূল, শাক-পাছলিত স্ত্ৰী হৰমোণৰ ওপৰিওঁ সাৰ, কিটনাশক আদি বেছি দিয়া হয়৷ কিটনাশক মানুহৰ দেহৰ বাবে অশেষ ক্ষতিকাৰক৷ ই স্নায়ুৰ দুৰ্বলতা, মস্তিষ্ক, অস্থিৰোগৰ পৰা কেঞ্চাৰৰ দৰে বহুতো ভয়ানক ৰোগৰ সৃষ্টি কৰিব পাৰে৷ অতিৰিক্ত স্ত্ৰী হৰমোণে এণ্ড্ৰক্ৰাইন গ্ৰন্থিৰ কাৰ্য্যব্যৱস্হাৰ আউল লগোৱাৰ উপৰিও মতা মানুহৰ প্ৰজনন শক্তি কমায়৷ ড্ৰাই ফ্ৰুটছ কমকৈ খাব বা নাখাব, বিশেষকৈ হৃদৰোগ, ডায়েবেটিকছ বা তেজত কলেষ্টেৰলৰ বেছি থাকিলে৷\n•বজাৰত পেকেটত পোৱা ফলৰ ৰসত বেচি পৰিমাণে চেনী, কৃত্ৰিম খাদ্যপ্ৰাণ 'গ'ৰ উপৰিওঁ বেছি দিন বেয়া নোহোৱাকৈ থাকিবলৈ কিছুমান সংৰক্ষক ৰাসায়নীক মিহলোৱা থাকে, যি দেহৰ বাবে ক্ষতিকাৰকো হ'ব পাৰে৷ তাতকৈ সজীৱ ফলৰ ৰস বা খাব পৰা হ'লে আঁহ থকা ফল শাঁহ বা বাকলি সহ চোবাই খাব, ই হজম প্ৰক্ৰিয়াতো সহায়ক হোৱাৰ উপৰিও তেজত শৰ্কৰা নিয়ন্ত্ৰণত ৰাখিব৷ ৰাস্তায়ে-ঘাতে লেতেৰাকৈ বিক্ৰি কৰা ফল (কুঁহিয়াৰ, নেমু, মোচাম্বী, আপেল, ডালিম আদি)ৰ ৰস বা ছেক নাখাব, তাত ই-কলাই, ভাইব্ৰিঅ' কলেৰি, চিগেলা, চালমোনেল্লা আদি কোনোবা নহয় কোনোবা এটা বা সকলোবোৰ ৰোগৰ বিজাণু থকাতো নিশ্চিত৷\n•সেইদৰে বাটে-ঘাতে সস্তাতে পোৱা আইচক্ৰিম আৰু বিভিন্ন ৰঙৰ চৰবতৰ দূষিত পানীত ওঁপৰত উল্লেখ কৰা ধৰণৰ বিজাণুৰ বাহিৰেও তাত মিহলোৱা ৰেডোমিন বি, অৰেঞ্জ টু, কেশৰী ৰং (মিথানিল ইয়েল্ল), কংগো ৰেড, ডায়মণ্ড গ্ৰিণ আদি কৃত্ৰিম বিষাক্ত ৰঙে শৰীৰৰ বাবে ভয়ঙ্কৰ বিপদ মাতি আনিব পাৰে৷\n•কৃত্ৰিম মিঠা এচপাৰটেম, চুক্ৰালুজ আদি খোৱাতকৈ মিঠা একেবাৰে নাখাব৷ কাৰণ এই ৰসায়নবোৰ বেছি দিন খালে এণ্ড্ৰক্ৰাইন গ্ৰন্থিৰ কাৰ্য্যব্যৱস্হাৰ আউল লগোৱাৰ উপৰিও স্নায়ুতন্ত্ৰ আৰু বৃক্কৰ ক্ষতি হব পাৰে৷ এনে ধৰনৰ কৃত্ৰিম মিঠা থকা বিস্কুট, মিঠাই আদিওঁ নাখাব৷\n•ক'ক, পেপছি ইত্যাদি আৰু তথাকথিত এনাৰ্জি ড্ৰিঙ্ক পৰাপক্ষত নাখাব৷ এইবোৰত থকা উচ্চ মাত্ৰাৰ ফ'ছফ'ৰিক এচিডে আপোনাৰ দেহৰ হাড়ৰৰ অশেষ ক্ষতি (অষ্টিয়'প'ৰ'ছিছ) কৰিব পাৰে, বিশেষকৈ ৩০ বছৰৰ ওপৰৰ মহিলা সকলৰ| আনহাতে অত্যাধিক ক'ক-পেপচি সেৱনে মানুহৰ শৰীৰত পটাছিয়ামৰ পৰিমাণ হ্ৰাস কৰি উচ্চ ৰক্তচাপৰ লগতে অনিয়মীয়া হৃদস্পন্দন, গাৰ বিষ, মাংশপেশীৰ অলসতা, কোষ্ঠকাঠিন্যতা আৰু শ্বাস-প্ৰশ্বাস লোৱাতো আউল লগাব পাৰে৷ যাক কোৱা হয় হাইপ'কেলিমিয়া৷ এই বিলাক গৱেষক বিশেষজ্ঞসকলে গৱেষণাৰ দ্বাৰা দাঙি ধৰা তথ্য৷\n•বজাৰৰ পৰা মিনৰেল ওৱাটাৰ কিনি খোৱাতকৈ ঘৰতে উতলাই থাণ্ডা কৰা বা ফিলটাৰ কৰা পানী খাব৷ আজি কালি উন্নত প্ৰযুক্তিৰ বহুতো ভাল ভাল ফিলটাৰ বজাৰত ওলাইছে৷ কিয়নো বিভিন্ন অধ্যয়নৰ পৰা দেখা গৈছে যে মিনৰেল ওৱাটাৰ সম্পূৰ্ণ বিজাণুমুক্ত ও নিৰাপদ নহয়৷\n•প্লাষ্টিকৰ বটলত থকা পানী, ফলৰ ৰস বা যি কোনো খাদ্য খাওঁতে বটলৰ তলিত এটা ত্ৰিভূজৰ মাজত থকা ১ৰ পৰা ৭তৰ ভিতৰত থকা সংখ্যা চাই লব৷ এই সংখ্যাই বটল নিৰ্মাণত ব্যৱহাৰ কৰা প্লাষ্টিকৰ মান নিৰ্ণয় কৰে৷ নিম্নমানৰ প্লাষ্টিকৰ কিছুমান সৰু কণা যিবোৰ স্বাস্থ্যৰ বাবে অতি ক্ষতিকাৰক বটলত থকা পানী বা খাদ্যৰ লগত মিহলিহৈ আপোনাৰ দেহত প্ৰবেশ কৰিব পাৰে৷ ১ সকলোতকৈ নিৰাপদ, ২, ৪ আৰু ৫ নিৰাপদ৷ ৩ মধ্যম নিৰাপদ৷ ৬ আৰু ৭ একেবাৰে নিৰাপদ নহয়৷ বিশেষকৈ ৭ ৰ অন্তৰ্ভূক্ত প্লাষ্টিকত থকা বিষাক্ত বিচফেনল এৰ পৰা নানা ৰোগৰ ওপৰিও টাইপ টু ডায়াবেটিকছ আৰু কৰ্কট ৰোগ হব পাৰে৷চয়া গাখীৰ খোৱাতকৈ চৰ্ব্বী আঁতৰোৱা গৰু গাখীৰ খাব৷ কাৰণ পশ্চিম ইউৰোপৰ আন্তৰ্জাতিক “গ্ৰিনপিচ” সংস্হাৰ এটা অধ্যয়ণত জিনেটিকেলি ম'ডিফাইড চয়া গাখীৰত থকা ফাইটোষ্ট্ৰোজেন নামৰ স্ত্ৰী হৰমোণ আৰু এষ্ট্ৰোজেনৰ সমগ্ৰোত্ৰৰ এটা ৰাসায়ণিক পদাৰ্থই এই গাখীৰ নিয়মীয়াকৈ খোৱা পুৰুষৰ সন্তান জন্ম দিয়াৰ ক্ষমতা কমি যোৱা আৰু মহিলাৰ স্তন, যোনি, জৰায়ুৰ কৰ্কট ৰোগ হোৱাৰ সম্ভাৱনাৰ উপৰিও শিশুৰ স্বাস্থ্যৰ ওপৰতো বিৰূপ প্ৰতিক্ৰিয়া কৰাৰ প্ৰমাণ পোৱা গৈছে৷\n•আজিকালি মাংস, মাছ, পনীৰ, কাঠফুলা, বাৰ্গাৰ, পেটিছ ইত্যাদি পেকেট বা টিনত পোৱা যায়৷ ইবোৰত সংৰক্ষক ৰাসায়নিক দ্ৰব্য মিহলোৱা থাকে৷ গতিকে এইবিলাক খোৱাতকৈ নতুনকৈ বনোৱা বা নিজে বনাই খাব৷\nলেখক:- ডাঃ অজিত কুমাৰ পটঙ্গীয়া\nউৎস:- অসমীয়া সুখ-দুখ ই-আলোচনী


১৭ ছেপ্টেম্বৰত GST পৰিষদৰ বৈঠক! পেট্ৰল, ডিজেলৰ ক্ষেত্ৰত কি সিদ্ধান্ত ? - The Cross Current\nবিত্ত মন্ত্ৰী নিৰ্মলা সীতাৰমণৰ অধ্যক্ষতাত ১৭ ছেপ্টেম্বৰত দেশত অনুষ্ঠিত হব GST পৰিষদৰ এক গুৰুত্বপূৰ্ণ বৈঠক। এই বিশেষ বৈঠকখনতেই পেট্ৰল, ডিজেলৰ এক দেশ, এক মূল্যৰ সিদ্ধান্ত লোৱাৰ সম্ভাৱনা আছে আৰু যদি সদস্য সকলে এটা সিদ্ধান্তত সন্মতি প্ৰদান কৰে তেন্তে পেট্ৰল, ডিজেলৰ মূল্য কিছু হ্ৰাস পোৱাৰ পূৰ্ণ সম্ভাৱনা আছে। একাধিক পেট্ৰলিয়াম জাত সামগ্ৰী GST ৰ অধীনলৈ অনাৰ বিষয়েও চিন্তা চৰ্চা কৰা হব লক্ষ্ণৌত অনুষ্ঠিত হ’বলগীয়া এই বিশেষ বৈঠকখনত।


(এলান টুৰিংৰ পৰা পুনঃনিৰ্দেশিত)\nএলান ট্যুৰিঙৰ পিতৃ জুলিয়াছ মেথিছন ট্যুৰিং আৰু মাতৃ ইথেল ছাৰা। পিতৃ জুলিয়াছ ভাৰতৰ প্ৰশাসনীয় সেৱাৰ বিষয়া আছিল আৰু মাতৃ ইথেল ট্যুৰিং মাদ্ৰাজ ৰেল-ৰ মুখ্য অভিযন্তা আছিল। উৰিষ্যাৰ ছত্ৰপুৰ চহৰত জুলিয়াছ কৰ্মৰত থকাৰ সময়তে এলান ট্যুৰিং মাতৃগৰ্ভলৈ আহিছিল।। গৰ্ভস্থ সন্তানক ইংলেণ্ডত জন্ম দিয়াৰ মানসেৰে ট্যুৰিং দম্পতি ইংলেণ্ডলৈ ঘুৰি যায় আৰু ২৩ জুন তাৰিখে লণ্ডনত এলান ট্যুৰিঙৰ জন্ম হয়। পিতৃ-মাতৃয়ে কৰ্মসূত্ৰে ভাৰত আৰু ইংলেণ্ডৰ কেবাখনো চহৰলৈ বদলি হয় যদিও এলান আৰু ককায়েকক লণ্ডনতে এহাল দম্পতিয়ে চোৱাচিতা কৰিছিল।\nছয় বছৰ বয়সত ট্যুৰিঙক স্কুলত ভৰ্তি কৰা হয়। গণিত আৰু বিজ্ঞানৰ বিষয়ত তেখেতৰ বিশেষ প্ৰতিভা তেতিয়াই প্ৰতিভাত হৈছিল। ১৪ বছৰ বয়সত ট্যুৰিঙক ছেৰব'ৰ্ণ স্কুলত ভৰ্তি কৰা হয়। ইয়াতো তেখেতৰ গণিত আৰু বিজ্ঞানৰ প্ৰতিভা দেখি বহুতো শিক্ষক চমকৃত হৈছিল, কিন্তু এই দুটা বিষয়ৰ প্ৰতি থকা বিশেষ ৰাপক বিদ্যালয় কতৃপক্ষই খুব ভাল চকুৰে চোৱা নাছিল। ধ্ৰুপদী শিক্ষাৰ অবিহনে প্ৰকৃত শিক্ষিত হ'ব নোৱাৰে বুলি স্কুল কতৃপক্ষই বিশ্বাস কৰিছিল।\n১৬ বছৰ বয়সত ট্যুৰিঙে আইনষ্টাইনৰ লেখনী পঢ়াৰ সুযোগ পায়। ট্যুৰিঙে আইনষ্টাইনৰ কঠিন অংকসমূহৰ ধাৰণা তেতিয়াই আয়ত্ব কৰিছিল বুলি কোৱা হয়। কাৰণ তেখেতে পঢ়া আইনষ্টাইনৰ লেখনীৰে আধাৰতে তেওঁ নিউটনৰ গতিৰ ধাৰণাৰ লগত আইনষ্টাইনৰ পাৰ্থক্য ধৰা পেলাইছিল, যিটো সেই লেখনীত উল্লেখ কৰা হোৱা নাছিল।\nউচ্চ শিক্ষা আৰু গাণিতিক বিজ্ঞানৰ প্ৰতি অৱদান[সম্পাদনা কৰক]\nসংকেত বিশ্লেষণ[সম্পাদনা কৰক]\nট্যুৰিঙৰ এই অৱদানৰ বাবে ১৯৪৫ চনত Order of British Empire সন্মানেৰে ভূষিত কৰা হৈছিল। অৱশ্যে সংকেত পাঠোদ্ধাৰৰ কাৰ্যত ট্যুৰিং জড়িত থকাৰ কথা এই ঘটনাৰ ৩০ বছৰ পাছতহে ৰাজহুৱা কৰা হৈছিল। অইন বহু বিজ্ঞানীৰ দৰেই ট্যুৰিং আছিল অদ্ভূত খাম-খেয়ালী। এই সময়ত ট্যুৰিঙে প্ৰায়ে চাইকেলেৰে অহা-যোৱা কৰিছিল। চাইকেলখনৰ কিবা বিজুতিৰ বাবে প্ৰায়েই চেইন পৰি থাকিছিল। ট্যুৰিঙে পিছে কেতিয়াও চাইকেলখন ভাল নকৰালে। বৰং বাৰে বাৰে হিচাপ কৰি তেওঁ গণনা কৰি উলিয়াইছিল পেডেল কেইপাক মৰাৰ পাছত চেইন পৰে। তেখেতে পেডেলৰ পাকবিলাক গণ্তি কৰি গৈছিল, আৰু চেইন পৰাৰ আগে আগেই চাইকেল ৰখাই নামি আকৌ চাইকেলত উঠিছিল! ট্যুৰিঙে দৈৰ্ঘ দুৰত্বৰ দৌৰৰো অভ্যাস কৰিছিল। এখন সভাত অংশগ্ৰহন কৰিবলৈ ব্লেচলি পাৰ্কৰ পৰা তেওঁ দৌৰি লণ্ডনলৈ আহিছিল।\nষ্টিফেন কেট্‌ল (Stephen Kettle)-ৰদ্বাৰা নিৰ্মিত আৰু ব্লেচলি পাৰ্কত অৱস্থিত এলান ট্যুৰিঙৰ মূৰ্তি। নিৰ্মান কৰোৱাইছিল আমেৰিকাৰ ছিড্‌নি ফ্ৰেংক-এ (Sidney E Frank)\nএনিগ্‌মাৰ লগতে ট্যুৰিঙে জাৰ্মান নৌ বিভাগৰ সংকেত পঠোদ্ধাৰৰ বাবে আন এটা যন্ত্ৰ সাজিছিল, নাম দিয়া হৈছিল, banburismus. এই কামৰ বাবে ট্যুৰিঙে নতুন ধৰণৰ পাৰিসাংখ্যিক বিশ্লেষন পদ্ধতি ব্যৱহাৰ কৰিছিল, যাক পাছলে sequential analysis নাম দিয়া হৈছে। ইয়াৰ লগতে ৰেডিঅ' বাৰ্তা গোপনকৈ পঠিয়াবৰ বাবেও ট্যুৰিঙে কাম কৰিছিল। তেখেতে আৱিষ্কাৰ কৰা পদ্ধতি যুদ্ধত ব্যৱহাৰ কৰা নহ'ল যদিও, পাছলৈ ইয়াৰ আধাৰতে দূৰৱৰ্তী সংকেত প্ৰক্ষেপনৰ বাবে ব্যৱহৃত বিভিন্ন কোড পদ্ধতি গঢ় লৈ উঠে।\nপ্ৰাথমিক কম্পিউটাৰ আৰু ট্যুৰিং পৰীক্ষা[সম্পাদনা কৰক]\nদ্বিতীয় বিশ্বযুদ্ধৰ সময়ত এলান ট্যুৰিঙৰ সংকেত পাঠোদ্ধাৰৰ কাৰ্যত জড়িত হৈ ইংলেণ্ডৰ চৰকাৰৰ পৰা বিশেষ সন্মান লাভ কৰাৰ কথা আগৰ অধ্যায়তে কৈ অহা হৈছে। এই কাৰ্যৰ মূখ্য সদৰ আছিল Bletchley park নামৰ এখন সৰু ঠাই। ইয়াৰ কাম কৰাৰ থকাৰ সময়তে ট্যুৰিঙে নিজ সহকৰ্মী জোআন ক্লাৰ্কক বিবাহৰ প্ৰস্তাৱ আগবঢ়াইছিল। কিন্তু বাগদত্তাৰ আগত নিজৰ সমকামিতাৰ কথা প্ৰকাশ কৰাৰ পাছত এই সম্বন্ধ ভাঙি যায়।\n১৯৪৫ আমেৰিকা যুক্তৰাষ্ট্ৰত EDVAC আঁচনিৰ অধীনত এটা বৈদ্যুতিন কম্পিউটাৰ (EDVAC) সজাৰ কাম আৰম্ভ কৰা হয়। ইংলেণ্ডতো প্ৰতিযোগিতাৰ মনোভাৱেৰে বৈদ্যুতিন কম্পিউটাৰ নিৰ্মাণৰ কাম আৰম্ভ কৰা হয়, আৰু ইয়াৰে জ্যেষ্ঠ মূখ্য বিজ্ঞান প্ৰাধিকাৰীৰ পদত ট্যুৰিঙক অধিষ্ঠিত কৰা হয়। এই আঁচনিৰ অধীনত স্বয়ংক্ৰিয় গাণনিক যন্ত্ৰ (Automatic Computing Machine (ACE))-ৰ নিৰ্মাণ কাৰ্য আৰম্ভ হয়। ACE-ক 'প্ৰ'গ্ৰাম সাঁচিব পৰা কম্পিউটাৰ' (stored-program computer) হিচাপে সাজি উলিওৱাৰ প্ৰয়াস কৰা হৈছিল। এই কম্পিউটাৰত ব্যৱহাৰ কৰিবলৈ ট্যুৰিঙে সাজি উলিয়াইছিল, Abbreviated Code Instructions, যিটো প্ৰথম ব্যৱহৃত কম্পিউটাৰ প্ৰগ্ৰামিং লেংগুৱেজ।\nNPL-ৰ অনীহাৰ বাবেই ACE-ৰ নিৰ্মাণৰ কাম পিছ পৰি ৰয়, আৰু আমেৰিকাত চলি থকা গৱেষণা বহুদূৰ আগবাঢ়ি যায়, আৰু ১৯৪৯ চনত EDVAC-ৰ নিৰ্মান সম্পূৰ্ণ হয়। এই সময়খিনিত ট্যুৰিঙৰ গৱেষণাৰ কাম-কাজ কিছু স্তিমিত হয় যদিও তেখেতে দৈৰ্ঘ দূৰত্বৰ খোজ কঢ়াত বিশেষ ভাৱে মনোনিবেশ কৰে। কেবাটাও অপেছাদাৰী প্ৰতিযোগিতাত তেখেতে বিজয়ীৰ পুৰস্কাৰ লাভ কৰিছিল, আনকি ১৯৪৮-চনৰ অলিম্পিক খেলৰ বাবে ব্ৰিটিছ দলত তেখেতৰ নাম অন্তৰ্ভুক্ত হোৱাৰো সম্ভাৱনা আছিল।\nগণিতীয় জীৱবিজ্ঞান[সম্পাদনা কৰক]\nট্যুৰিং পৰীক্ষাৰ লগতে একে সময়তে এলান ট্যুৰিঙে জীৱবিজ্ঞানৰ বিকাশ আৰু বৃদ্ধিৰ গাণিতিক তত্ব (The Chemical Basis of Morphogenesis)কিছুমান প্ৰণয়ন কৰে। সেই সময়তে ট্যুৰিঙে গণিতৰ এটা অদ্য অমীমাংসিত সমীকৰণ 'ৰাইমান জেটা সমীকৰণ'-ৰ ওপৰতো কম্পিউটাৰ প্ৰয়োগ কৰি সমাধান কৰাৰ চেষ্টা কৰে। ১৯৫১ চনত ট্যুৰিং ৰয়েল ছোছাইটিৰ সভ্য নিৰ্বাচিত হয়।\nট্যুৰিঙৰ বিচাৰ আৰু শাস্তি[সম্পাদনা কৰক]\n১৯৫২ চনৰ জানুৱাৰী মাহত ট্যুৰিঙৰ চিনাকী হয় আৰ্নল্ড মাৰে-ৰ সৈতে। এই চিনাকীৰ সূত্ৰে দুয়োজনৰ মাজত যৌন সম্বন্ধ গঢ়ি উঠে। মাৰে-ৰ সহযোগত ট্যুৰিঙৰ ঘৰত হোৱা চুৰিৰ অনুসন্ধানত দুয়োজনৰ মাজত থকা সমকামী সম্পৰ্কৰ কথা পোহৰলৈ আহে। ৩১ মাৰ্চ ১৯৫৩ চনত সমকামিতাৰ বাবে ট্যুৰিঙৰ ওপৰত মোকৰ্দমা আৰম্ভ হয়। সেই সময়ত ইংলেণ্ডৰ আইন অনুসৰি সমকামিতাক অপৰাধ বুলি বিবেচনা কৰা হৈছিল। মোকৰ্দমাৰ সময়ত ট্যুৰিঙে নিজৰ সমকামিতাৰ কথা মুকলিকৈ মানি লয় আৰু এই সম্বন্ধত কোনো দোষৰ কথা মনলৈ নহা বুলি দোহাৰে। বিচাৰত ট্যুৰিং দোষী সাব্যস্ত হয় আৰু এবছৰৰ জেল অথবা যৌন-ইচ্ছা ৰোধকাৰী হ'ৰমনৰ বেজী লোৱাৰ ৰায় দিয়া হয়। ট্যুৰিঙে বেজী ল'বলৈ মান্তি হয় আৰু এবছৰলৈ ইষ্ট্ৰ'জেনৰ বেজী লৈ থাকে। এই বেজীৰ প্ৰভাৱত ট্যুৰিঙৰ যৌন ক্ষমতা নোহোৱা হোৱাৰ লগতে স্তন নাৰীৰ দৰে হ'বলৈ আৰম্ভ কৰিছিল।\nব্ৰিটিছ চৰকাৰৰ মৰণোত্তৰ দুখপ্ৰকাশ আৰু ৰাজকীয় ক্ষমাদান[সম্পাদনা কৰক]\nব্ৰিটিছ চৰকাৰৰ প্ৰতি এলান ট্যুৰিঙক নিৰ্দোষ বুলি স্বীকৃতি দিবলৈ আন এখন আপীল কৰা হয়। কিন্তু এই পত্ৰৰ উত্তৰত ব্ৰিটিছ চৰকাৰে মন্তব্য কৰে, "সেই সময়ৰ আইন ব্যৱস্থা অনুযায়ী যি ৰায় দিয়া হৈছিল, তাক ঘূৰাই লোৱাৰ আধিকাৰ নাই।.. সেই সময়ত কৰা ভুলৰ পৰিতাপো এতিয়া কৰা সম্ভৱ নহয়, সেয়ে ইতিহাসক সলনি কৰাৰ চেষ্টা কৰাৰ পৰিৱৰ্তে আমি অনাগত দিনত যাতে তেনে ভুল নকৰোঁ তাৰ বাবেহে প্ৰতিশ্ৰতিবদ্ধ হোৱা উচিত।"\nগৱেষণা পত্ৰ[সম্পাদনা কৰক]\n"https://as.wikipedia.org/w/index.php?title=এলান_ট্যুৰিং&oldid=224699"ৰ পৰা সংকলিত\nএই পৃষ্ঠাখন ০২ মে’, ২০২০ তাৰিখে ০৯:০৮ বজাত অন্তিম সংশোধন কৰা হৈছিল।


এক ঈৰ্ষণীয় ৰেক’ৰ্ড স্থাপনৰ দিশে এগৰাকী ভাৰতীয় ক্ৰিকেটাৰ, কোন এই ক্ৰিকেটাৰ!\nIPL, এক ঈৰ্ষণীয় ৰেক’ৰ্ড স্থাপনৰ দিশে এগৰাকী ভাৰতীয় ক্ৰিকেটাৰ, কোন এই ক্ৰিকেটাৰ!\nOctober 11, 2021 5:38 pm\nইণ্ডিয়ান প্ৰিমিয়াৰ লীগ(IPL)ৰ ইতিহাসত এক নতুন ৰেকৰ্ডেৰে নিজৰ নাম সন্নিবিষ্ট কৰাৰ দিশে অগ্ৰসৰ হৈছে এজন ভাৰতীয় খেলুৱৈ। ইতিমধ্যে চলিত IPLত চমকপ্ৰদ প্ৰদৰ্শনেৰে সকলোৰে দৃষ্টি আকৰ্ষণ কৰিবলৈ সক্ষম হৈছে এইগৰাকী ক্ৰিকেটাৰে।\nএই বছৰৰ IPLত সৰ্বাধিক উইকেট দখলকাৰী বলাৰৰ তালিকাত শীৰ্ষ স্থানত আছে ৰয়েল চেলেঞ্জাৰ্চ বাঙ্গালোৰৰ হৰ্ষল পেটেল। এই হৰ্ষল পেটেলেই টি-২০ লীগ খনত এক বৃহৎ অভিলেখ ভংগ কৰাৰ পথত আগবাঢ়িছে।\nচলিত ছিজনত এতিয়ালৈকে ৩০ টা উইকেট হস্তগত কৰা ৰয়েল চেলেঞ্জাৰ্ছ বাংগালোৰৰ পেচাৰজনে আইপিএলৰ এটা সংস্কৰণত সৰ্বাধিক উইকেটৰ অভিলেখ ভংগ কৰাৰ পৰা মাত্ৰ তিনিটা উইকেট দূৰত আছে।\nবৰ্তমান এই অভিলেখ আছে ৱেষ্ট ইণ্ডিজৰ অলৰাউণ্ডাৰ তথা আইপিএল- ত চেন্নাই চুপাৰ কিংছক প্ৰতিনিধিত্ব কৰা ডুৱাইন ব্ৰেভোৰ নামত।\nব্ৰেভোৱে ২০১৩ চনত চেন্নাই চুপাৰ কিংছৰ হৈ আইপিএল- ত ৩২ টা উইকেট দখল কৰিছিল।\nকলকাতা নাইট ৰাইডাৰ্ছৰ বিৰুদ্ধে ৰয়েল চেলেঞ্জাৰ্চ বাঙ্গালোৰে এলিমিনেটৰ মেচত ভাগ লোৱাৰ সময়ত আজি হৰ্ষল পেটেলে এই অভিলেখ ভংগৰ সুযোগ পাব।\nঅৱশ্যে খেলখনত বাংগালোৰ জয়ী হ’লে আন এটা সুযোগ পাব হৰ্ষলে।\nআজিৰ খেলৰ বিজয়ী দলটোৱে দিল্লী কেপিটেলছৰ বিৰুদ্ধে দ্বিতীয়খন কোৱালিফায়াৰ্ছত ভাগ ল’ব।\nহৰ্ষলে ইতিমধ্যে এটা আইপিএল ছিজনত এজন ভাৰতীয়ৰ দ্বাৰা সৰ্বাধিক উইকেটৰ অভিলেখ ভংগ কৰিছে। এই ক্ষেত্ৰত হৰ্ষলে যশপ্ৰীত বুমৰাহক অতিক্ৰম কৰিছে। বুমৰাহে ২০২০ চনৰ আইপিএল- ৰ সংস্কৰণত ২৭ টা উইকেট দখল কৰিছিল।\nচলিত সংস্কৰণত হৰ্ষল পেটেলে অৱশ্যে আন এক অভিলেখ ভংগ কৰিছে। তেওঁ এটা ছিজনত\nআন্তঃৰাষ্ট্ৰীয় ক্ৰিকেটত এজন আনকেপড বলাৰৰ দ্বাৰা সৰ্বাধিক উইকেটৰ অভিলেখ স্থাপন কৰিছে।\nহাৰিয়ানাৰ হৈ ঘৰুৱা ক্ৰিকেট খেলা হৰ্ষল পেটেলে এই বৰ্ষৰ আইপিএল- ত পাৰ্পল কেপ লাভ কৰাটো প্ৰায় নিশ্চিত হৈছে। বৰ্তমান পাৰ্পল কেপৰ দৌৰত দ্বিতীয় স্থানত থকা আভেশ খানতকৈ সাতটা উইকেটত আগবাঢ়ি আছে। আভেশ খানে বৰ্তমানলৈকে ২৩ টা উইকেট লাভ কৰিছে।


Lorsave H in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lorsave H ar byavahar, ppali, parshwakriya, upkaar, kriya-pratikriya aaru satarkatabani\nLorsave H ৰ লাভ আৰু ব্যৱহাৰসমূহ- Lorsave H Benefits & Uses in Assamese- Lorsave H ar laabh aaru byavaharsamuh\nLorsave H ৰ পালি আৰু সেয়া কেনেদৰে ল'ব- Lorsave H Dosage & How to Take in Assamese - Lorsave H ar paali aaru xeya kenedore lobo\nLorsave H ৰ পাৰ্শ্চক্ৰিয়াসমূহ- Lorsave H Side Effects in Assamese- Lorsave H ar parshwakriyasamuh\nLorsave H সংক্ৰান্ত সতৰ্কতাবাণীসমূহ- Lorsave H Related Warnings in Assamese- Lorsave H xonkranta xatarkatabanisamuh\nঅইন দৰৱৰ সৈতে Lorsave Hৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lorsave H with Other Drugs in Assamese- Oinor xoite Lorsave H ar gurutor kriya-pratikriya\nLorsave H মতভেদসমূহ- Lorsave H Contraindications in Assamese- Lorsave H nishedhsamuh\nLorsave H ৰ বিষয়ে সততে সোধা প্ৰশ্নসমূহ- Frequently asked Questions about Lorsave H in Assamese- Lorsave H ar bikhoye satate xodha prashnasamuh\nখাদ্য আৰু মদৰ সৈতে Lorsave H ক্ৰিয়া-প্ৰতিক্ৰিয়া- Lorsave H Interactions with Food and Alcohol in Assamese- khadya aaru modor xoite Lorsave H kriya-pratikriya\nLorsave H ৰ লাভ আৰু ব্যৱহাৰসমূহ - Lorsave H Benefits & Uses in Assamese - Lorsave H ar laabh aaru byavaharsamuh\nLorsave H তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLorsave H ৰ পালি আৰু সেয়া কেনেদৰে ল'ব - Lorsave H Dosage & How to Take in Assamese - Lorsave H ar paali aaru xeya kenedore lobo\nLorsave H-ৰ উপাদানসমূহ - Lorsave H Active Ingredients in Assamese - Lorsave H-ar upadaansamuh\nLorsave H ৰ পাৰ্শ্চক্ৰিয়াসমূহ - Lorsave H Side Effects in Assamese - Lorsave H ar parshwakriyasamuh\nগৱেষণাৰ ভিত্তিত, Lorsave H ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLorsave H সংক্ৰান্ত সতৰ্কতাবাণীসমূহ - Lorsave H Related Warnings in Assamese - Lorsave H xonkranta xatarkatabanisamuh\nLorsave H-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাসকলে Lorsave H লোৱাৰ পূৰ্বে চিকিতসকৰ পৰামৰ্শ লোৱা উচিত। আপুনিও যদি সেয়া নকৰে তেন্তে আপোনাৰ দেহত ইয়াৰ গম্ভীৰ পাৰ্শ্ব-প্ৰতিক্ৰিয়া হব।\nLorsave H-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা, আপুনি Lorsave H ৰ ক্ষতিকাৰক প্ৰভাৱৰ সম্মুখীন হব পাৰে। আপুনি যদি এইবোৰৰ সম্মুখীন হয়, চিকিতসকৰ পৰামৰ্শ নোলোৱাকৈ গ্ৰহণ নকৰিব। চিকিতসকে পৰামৰ্শ দিয়া অনুসৰি কৰক।\nবৃক্কত Lorsave H কি প্ৰভাৱ দেখা গৈছে?\nবৃক্ক can be affected by Lorsave Hৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Lorsave H কি প্ৰভাৱ দেখা গৈছে?\nLorsave Hএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Lorsave H ৰ কি প্ৰভাৱ দেখা গৈছে?\nহৃদয় ত Lorsave Hৰ প্ৰভাৱৰ বিষয়ে কোনো বৈজ্ঞানিক গৱেষনা নথকাত, Lorsave Hৰ [Organ]ৰ ওপৰত সুৰক্ষাৰ তথ্য উপলব্ধ নহয়।\nঅইন দৰৱৰ সৈতে Lorsave Hৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lorsave H with Other Drugs in Assamese - Oinor xoite Lorsave H ar gurutor kriya-pratikriya\nLorsave H তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLorsave H মতভেদসমূহ - Lorsave H Contraindications in Assamese - Lorsave H nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lorsave H লোৱা অনুচিত যাতে -\nLorsave H ৰ বিষয়ে সততে সোধা প্ৰশ্নসমূহ - Frequently asked Questions about Lorsave H in Assamese - Lorsave H ar bikhoye satate xodha prashnasamuh\nএই Lorsave H-এ অভ্য়াস বা নিচাৰ সৃষ্টি কৰে নেকি?\nনহয়, আপনি Lorsave Hৰ প্ৰতি আসক্ত নহয়।\nহয়, আপুনি Lorsave H লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, কিন্তু Lorsave H লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nLorsave H য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Lorsave H ক্ৰিয়া-প্ৰতিক্ৰিয়া - Lorsave H Interactions with Food and Alcohol in Assamese - khadya aaru modor xoite Lorsave H kriya-pratikriya\nখাদ্য আৰু Lorsave Hৰ ক্ৰিয়া-প্ৰতিক্ৰিয়া\nখাদ্যৰ সৈতে Lorsave H লোৱাট নিৰাপদ।\nমদ আৰু Lorsave Hৰ মাজৰ প্ৰতিক্ৰিয়া\nLorsave Hৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nLorsave H ৰ অনুকল্প - Substitutes for Lorsave H in Assamese\nLorsave H ৰ মূল্য আৰু পেকৰ চাইজ - Lorsave H Price and Pack Size in Assamese - Lorsave H ar mulya aaru pakor size\nআপুনি বা আপোনাৰ পৰিয়ালৰ কোনোবাই Lorsave H লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Lorsave H ব্যৱহাৰ কৰিছিল নেকি?\nআপুনি কিমান পৰিমাণে Lorsave H সেৱন কৰিছিল?\nআপুনি Lorsave H ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Lorsave H সেৱন কৰে?


ইভাৰিষ্ট গেল্ওৱাই যদি জীয়াই থাকিবলৈ শিকিলেহেঁতেন - এই সময়ত ᴾᴶᴹ\nPosted at 20:54h in গণিত, বিজ্ঞান-প্ৰযুক্তি\tby\tপংকজ জ্যোতি মহন্ত0Comments\n১৮৩২ চনৰ ৩০ মে’ৰ দিনা এখনি দ্বন্দ্বযুদ্ধ(duel)ত ২০ বছৰ ৭ মাহ বয়সীয়া ইভাৰিষ্ট গেল্ওৱাৰ গুলীবিদ্ধ শৰীৰটো পেৰিছৰ এখনি পথাৰত ঢলি পৰিছিল। তাতেই তেওঁক এৰি থৈ গুচি যোৱা হৈছিল আৰু পৰি থকা যন্ত্ৰণাদগ্ধ শৰীৰটো পিছত কোনো কৃষকে দেখা পাইছিল। আৰু পিছদিনা হস্পিটেলত তেওঁৰ মৃত্যু হৈছিল। তেওঁৰ সমুখত উচুপি উঠা ভায়েকক কৈছিল— নাকান্দিবি আলফ্ৰেড, ২০ বছৰ বয়সত মৰিবলৈ মোক মোৰ সমস্ত সাহসৰ প্ৰয়োজন! সমজুৱা কোনোবা এটুকুৰা স্থানত তেওঁক কবৰ দিয়া হৈছিল, যিটুকুৰা স্থানৰ আজি কোনো চিনা-পৰিচয়েই নাই। তেওঁৰ প্ৰতিপক্ষ কেনেদৰে ইতিহাসৰ কোন ক্ষণত হেৰাই গৈছিল সেয়াও জনা নাযায়। তেওঁৰো সেই একেই দশা হ’লহেঁতেন। কিন্তু তাৰ প্ৰায় ২০০ বছৰৰ পিছতো এতিয়া আমাৰ বিশ্ববিদ্যালয়সমূহৰ স্নাতকোত্তৰ বা স্নাতকোত্তৰ-উত্তীৰ্ণ ছাত্ৰ-ছাত্ৰীয়েহে পঢ়িব পৰা সংখ্যাতত্বৰ তেওঁৰে দ্বাৰা বিকাশিত শাখাসমূহৰ এটি ভাগ “গেল্ওৱা থিয়ৰী” আজি কেইদিনমানৰ আগতে পুনৰ এবাৰ পঢ়িবলৈ আৰম্ভ কৰি মই আয়ত্ব কৰিবলৈ বহুত কঠিন পালোঁ। গণিতৰ আধাৰ হিচাপে সংখ্যাতত্বক কোৱা হয় “গণিতৰ ৰাণী” বুলি। আনহাতে, গাণিতিক সৌন্দৰ্য কি তাক বুজি উঠাৰ বাবে, তাক উপভোগ কৰাৰ বাবে সংখ্যাতত্ব তথা বিমূৰ্ত বীজগণিত (abstract algebra) চাকি চোৱাৰ খুৱ প্ৰয়োজন। গণিতৰ যথেষ্ঠ সংখ্যক ছাত্ৰ-ছাত্ৰী লগ পোৱাৰ ভিত্তিত ক’ব পাৰোঁ যে আমাৰ বিশ্ববিদ্যালয়সমূহৰ পৰা উত্তীৰ্ণ দুই শতাংশমান গণিতৰ স্নাতকোত্তৰেহে পিছলৈ গেল্ওৱা থিয়ৰী আয়ত্ব কৰিবলৈ সক্ষম হয়। এইটো শাখাৰ উপৰি গেল্ওৱাৰ কিন্তু আন বৰঙণিও আছে। এইসমূহ কেৱল গাণিতিক সৌন্দৰ্য বা সত্যৰ সৌন্দৰ্য উপভোগৰে আহিলা-মাথোন নহয়, ইয়াৰে ব্যৱহাৰ্যতাই আমাৰ সকলোৰে দৈনন্দিন জীৱনো প্ৰভাৱিত কৰি ৰাখিছে। তেন্তে, ২১ বছৰ নহওঁতেই তেনেদৰে হেৰাই যোৱা এই জীৱনটোনো কেনেকুৱা আজব আছিল খুৱ চমুকৈ চাওঁ আহক।\nগেল্ওৱাৰ জন্ম হৈছিল ১৮১১ চনৰ ২৫ অক্টোৱৰত তেতিয়াৰ পেৰিছৰ সমীপৰ এখন গাৱঁত। মাক-দেউতাক আছিল বিদ্বান, দৰ্শনিক চিন্তাধাৰাৰ প্ৰতি আকৃষ্ট, ৰাজনীতিৰ চিন্তা-চৰ্চা তথা ৰাজনৈতিক কৰ্মৰে সংপৃক্ত। দেউতাক গাওঁখনৰ মেয়ৰ হৈছিল। ১২ বছৰ বয়সলৈকে গেল্ওৱাক কোনো বিদ্যালয়লৈ যাবলৈ নিদি মাকে ঘৰতে শিক্ষাদান কৰিছিল। তাৰ পিছত, বিদ্যালয়ত ভৰ্তি হৈ গেল্ওৱাই খুৱ ভাল ফল দেখুৱাইছিল আৰু পুৰস্কৃতও হৈছিল। প্ৰায় এইখিনি সময়লৈকে গেল্ওৱাৰ জীৱনটো এটা সুস্থিৰ, সুন্দৰ জীৱন আছিল বুলি কোৱা হয়। কিন্তু, স্কুলত দুবছৰমান পাৰ নহওঁতেই গেল্ওৱাই স্কুলীয়া বিষয়বোৰৰ প্ৰতি খুৱ বিৰক্ত হৈ উঠিল। তেনেতে, ১৪ বছৰ বসয়ত, তেওঁৰ ৰাপ সাংঘাটিকভাৱে গণিতৰ পিনে ঢাল খাবলৈ ধৰিলে। কিন্তু স্কুলীয়া গণিতে তীব্ৰ বিতৃষ্ণা জন্মাবলৈ ধৰিলে। প্ৰখ্যাত গণিতজ্ঞ লেজেণ্ডা(Legendre)ৰ এখন গ্ৰন্থ তেতিয়া তেওঁলোকৰ পাঠ্যপুথি হিচাপে দিয়া হৈছিল, আৰু তেওঁ গোটেই গ্ৰন্থখনেই উপন্যাস পঢ়াৰ দৰে পাঁচ দিনমানতে পঢ়ি আয়ত্ব কৰি পেলালে, যিখন গ্ৰন্থৰ গোটেইখিনি আয়ত্ব কৰিবলৈ এতিয়াও বহু ভাল ভাল গণিতজ্ঞৰে বছৰ লাগি যায় বুলি কয়। ১৫ বছৰ বয়সত তেওঁ আন এজন প্ৰখ্যাত গণিতজ্ঞ লেগ্ৰেঞ্জ(Lagrange)ৰ গৱেষণা-পত্ৰসমূহ পঢ়ি আয়ত্ব কৰিলে। কঠিন অংক একোটাও মনতেই বহু স্তৰলৈকে সমাধা কৰি পেলাব পৰা তেওঁৰ অসামান্য গুণটোৱে শ্ৰেণীকোঠাৰ ধীৰ গতি আৰু তেওঁৰ মনতেই সমাধা হোৱা সমস্যা একোটাতকৈয়ো বহু সৰু সৰু সমস্যাৰ দীঘলীয়া ব্যাখ্যা লিখি থাকিব লগা অৱস্থা আদিয়ে তেওঁক অতিষ্ঠ কৰি তুলিবলৈ ধৰিলে। ইফালে কিন্তু, তেওঁৰ শিক্ষা উপযুক্ত মানদণ্ডৰ হৈ নুঠা বুলি তেওঁক এটা বছৰ পুনৰ পঢ়িবলৈয়ো কোৱা হ’ল। ব্যতিব্যস্ত শিক্ষকে দিয়া সঘন শাস্তি তেওঁৰ সংগত পৰিণত হ’ল। অৱশ্যে কেইজনমান শিক্ষকে তেওঁৰ প্ৰতিভা সামান্যভাৱে চিনি পাইছিল আৰু কেৱল গণিত অধ্যয়নতে তেওঁক লগাবলৈ মাক-দেউতাকৰ প্ৰতি পৰামৰ্শ আগবঢ়াইছিল। সেই সময়ত গণিত শিক্ষাৰ বাবে ফ্ৰান্সৰ আটাইতকৈ প্ৰসিদ্ধ প্ৰতিষ্ঠানটো আছিল ইক’ল পলিটেকনিক (École Polytechnique)। সেই প্ৰতিষ্ঠানটোৰ প্ৰতি গেল্ওৱাৰ এক বিশেষ আগ্ৰহ গঢ়ি উঠিছিল। কিন্তু, পদ্ধতিগত শিক্ষাৰ প্ৰতি গঢ়ি উঠা সেই অনিহাৰ বাবেই প্ৰাথমিক গণিতৰ কিছুমান জ্ঞান তেওঁৰ একেবাৰেই নাছিল আৰু যথাযথ উত্তৰ দিব নোৱাৰি তেওঁ প্ৰৱেশ-পৰীক্ষা উত্তীৰ্ণ হ’বলৈ সক্ষম নহ’ল। তাৰ পিছতে তেওঁ আন এটা প্ৰতিষ্ঠানত ভৰ্তি হ’ল। (সেই প্ৰতিষ্ঠানটোৰ বৰ্তমানৰ নাম হ’ল ইক’ল নৰ্মাল চুপেৰিয়ৰ (École Normale Superieure)। বৰ্তমান এই দুয়োটা প্ৰতিষ্ঠানেই বিশ্বৰ শ্ৰেষ্ঠ শিক্ষা-প্ৰতিষ্ঠানসমূহৰ মাজত অন্তৰ্ভুক্ত। ন’বেল বঁটা বিজয়ী, ফিল্ডছ মেডেল বিজয়ী, এবেল বঁটা বিজয়ীকে, ধৰি প্ৰযুক্তি, ৰাজনীতি, দৰ্শন, সাহিত্য আদি বিভিন্ন ক্ষেত্ৰৰ বহু বিশিষ্ট ব্যক্তি এই দুয়োটা প্ৰতিষ্ঠানৰ পৰা ওলাইছে।) সেই সময়তে গেল্ওৱাৰ প্ৰথমখন গৱেষণা-পত্ৰ প্ৰকাশ হ’ল। সেইখন আছিল অবিৰত ভগ্নাংশ সম্পৰ্কীয় খুৱ মৌলিক কথাৰে সমৃদ্ধ। ইয়াৰ কিছুদিন পিছতেই আন দুখন গৱেষণা-পত্ৰ তেওঁ সম্পূৰ্ণ কৰিলে, কিন্তু সেই দুখন প্ৰকাশ নহ’ল। প্ৰকাশ নোহোৱাৰ সঠিক কাৰণ জনা নাযায়। সেই দুখনৰ পৰীক্ষক আছিল বিখ্যাত গণিতজ্ঞ ক’চ্চি (Cauchy)। তেওঁ তাৰ গুৰুত্ব উপলব্ধি কৰি, মাজৰ আধৰুৱা হৈ থকা ধাৰণাবোৰ সম্পূৰ্ণ কৰি দুয়োখন লগ লগাই এখন হিচাপে প্ৰস্তুত কৰি এটা প্ৰতিযোগিতাৰ বাবে প্ৰেৰণ কৰিবলৈ পৰামৰ্শ দিলে।\n১৫ বছৰীয়া গেল্ওৱাৰ এখনি অংকিত ছবি\nফ্ৰান্সৰ সেই সময়বোৰ আছিল সাংঘাটিক বিপ্লৱ-প্ৰতিবাদ-আন্দোলনেৰে ধোঁৱাময় সময়। গোটেই ৰাজনৈতিক বাতাৱৰণ ধুমুহা-মুখৰ ডাৱৰৰ দৰে গতিমান আছিল। ইক’ল পলিটেকনিকত নামভৰ্তিৰ প্ৰতি গেল্ওৱা কেৱল গণিত অধ্যয়নৰ ইচ্ছাৰেই আগ্ৰহী হৈ উঠা নাছিল, তাৰ ছাত্ৰসমাজৰ ৰাজনৈতিক আন্দোলনবোৰৰ গতিবিধি অধিক দেখি আৰু তেওঁ সেয়া সমৰ্থন কৰাৰ বাবেও তালৈ যাবলৈ আগ্ৰহী হৈ উঠিছিল। যুঁজৰ সময়বোৰত গেল্ওৱাৰ প্ৰতিষ্ঠানটোৰ মুৰব্বীয়ে সকলোকে প্ৰতিষ্ঠানতে আবদ্ধ কৰি ৰাখিছিল। মুৰব্বীগৰাকীয়ে ছাত্ৰসমাজৰ কাৰ্যবোৰৰ বিৰুদ্ধেও কাকতত লিখিছিল, আৰু গেল্ওৱাই তেওঁৰ সেই লেখাৰ উত্তৰ দি তেওঁ ছাত্ৰসমাজক আবদ্ধ কৰি ৰখাৰ বাবে নিন্দা কৰি কাকতলৈ পত্ৰ লিখিছিল। ফলত তেওঁক প্ৰতিষ্ঠানৰ পৰা বহিস্কাৰ কৰা হ’ল। তাৰ পৰা ওলাইয়েই গেল্ওৱা বিপ্লৱী-বাহিনীত জড়িত হৈ পৰিল। কেইদিনমানৰ পিছতে এটা ৰাজনৈতিক সংঘাতৰ ফলত গেল্ওৱাৰ দেউতাকে আত্মহত্যা কৰিলে। দেউতাক আছিল এজন সৎ ব্যক্তি। এজন ধৰ্মযাজকৰ এক আদৰ্শগত ভুৱা আক্ৰমণ তেওঁৰ বাবে অসহ্যকৰ হৈ উঠিল। দেউতাকৰ মৃত্যুৱে গেল্ওৱাক জোকাৰি পেলালে। তাৰ কিছুদিন পিছতে ইক’ল পলিটেকনিকত নতুন বৰ্ষৰ বাবে আকৌ প্ৰৱেশ পৰীক্ষা আহিল। গেল্ওৱাই পুনৰ প্ৰৱেশ পৰীক্ষাত বহিল, কিন্তু এইবাৰো উত্তীৰ্ণ হ’ব নোৱাৰিলে। মৌখিক পৰীক্ষাত যি দুজন পৰীক্ষক আছিল তেওঁলোকে গেল্ওৱাই মুখতে কৰি পেলোৱা স্তৰবোৰ আয়ত্ব কৰিবলৈকে সক্ষম হোৱা নাছিল আৰু যাৰ বাবে ব’ৰ্ডত গেল্ওৱাই কৰি দেখুওৱা কৰ্মবোৰেৰে পৰীক্ষাত তেওঁক উত্তীৰ্ণ কৰাই দিয়াতো তেওঁলোকৰ বাবে অবান্তৰ যেন হৈ পৰিছিল। গাণিতীক যুক্তি-তৰ্ক খুৱ গৰম হৈ উঠিছিল আৰু পৰীক্ষক এজনে বাৰে বাৰে ভুল কৰি থকাত গেল্ওৱাই সমস্ত ধৈৰ্য হেৰুৱাই ব’ৰ্ড-মোচকটো পৰীক্ষকজনৰ মুখলৈ মাৰি পঠিয়ালে। এনেদৰেই “এজন উচ্চতম পৰ্যায়ৰ গণিত-প্ৰতিভা তেওঁতকৈ একেবাৰেই নিম্নতম পৰ্যায়ৰ গণিতজ্ঞৰ পৰীক্ষাৰে অযোগ্য বুলি বিবেচিত হৈ পৰিল”। ইফালে প্ৰতিষ্ঠানটোত এজন পৰীক্ষাৰ্থীয়ে কেৱল দুবাৰহে প্ৰৱেশ-পৰীক্ষা দিব পৰা নিয়ম আছিল। তেওঁৰ প্ৰতিভাক চিনি পোৱা তেওঁৰ এজন শিক্ষকে এবাৰ বিনা প্ৰৱেশ-পৰীক্ষাৰে তেওঁক প্ৰতিষ্ঠানটোত ভৰ্তি কৰোৱাৰ পোষকতা কৰিছিল। কিন্তু সেয়াও নহ’ল। হতাশা আৰু উন্মাদনাই গেল্ওৱাক বৰ বেয়া স্তৰলৈ লৈ গ’ল।\nএইখিনিতে, উঠি অহা পাঠকে কিন্তু এটা কথা খুৱ মনত ৰখা দৰকাৰ। গেল্ওৱা হ’ল এটা সাংঘাটিক বিষ্ময়, তেওঁৰ দৰে দক্ষতাৰ এজন বেলেগ মানুহ কেতিয়াবা আকৌ পোৱা যাব নে নাই সন্দেহ কৰা হয়। গতিকে সাধাৰণ সমস্যা দুটামান সমাধা কৰি তেওঁৰ উন্মাদনাখিনি অভিনয় কৰাৰ চেষ্টা কৰি কোনেও যেন মিছাতে নিজৰে বা পৰিৱেশবোৰৰ অনিষ্ট সাধন নকৰে। দেখা যায় যে, কিছুমান ছাত্ৰ-ছাত্ৰীয়ে অকণমান কঠিন সমাধ্য (problem) একোটা সমাধান কৰি ডাঙৰ তত্ত্ব একোটা বাহিৰ কৰি পেলোৱা বুলি কল্পনা কৰিবলৈ আৰম্ভ কৰি দিয়ে আৰু তেওঁলোকে ইমান ডাঙৰ আৱিস্কাৰ কৰিও স্বীকৃতি নাই পোৱা বুলি নিজাকৈ কিছুমান হতাশা বা ক্ৰোধ সৃষ্টি কৰি লৈ (নিজৰে) অনিষ্ট সাধন কৰে। তাৰে কিছুমানে ডাঙৰ ব্যক্তিৰ সৈতে যোগাযোগো কৰে। আৰু তাৰে বহুতৰ এনেকুৱা হয় যে তেওঁলোকে উৎসাহ পাবলৈ ডাঙৰ ব্যক্তিজনে প্ৰশংসা কৰিলেও সেই উৎসাহকে উপভোগ কৰি কৰি তেওঁলোকে আন একো নকৰা হয়, নতুবা ব্যক্তিজনে সেইটো অতি সামান্য সমাধান বুলি জনাই অলীক কল্পনাবোৰৰ পৰা এৰাই চলিবলৈ ক’লেও তেওঁলোকে সেইটোতে মনতে গৰ্জি থাকি আন একোতে মন নিদিয়া হয়। দুয়োটা দিশৰ পৰাই তেওঁলোকৰ একো লাভ নহয়। এটা সৰু কঠিন সমস্যা সমাধান কৰিব পাৰিছে মানে তেওঁলোকৰ কিছু দক্ষতা আছে, গতিকে তাৰ পৰা অধিক দক্ষতা বৃদ্ধি কৰিবলৈ, উচ্চতম বস্তুবিলাক আয়ত্ব কৰিবলৈ পদ্ধতিগত প্ৰচেষ্টা নেৰানেপেৰাকৈ চলাই যোৱাটোহে প্ৰয়োজনীয়। স্কুল-কলেজৰ সেই বিষয়খিনি আয়ত্ব কৰি তাৰ উচ্চ পৰ্যায়ৰ গ্ৰন্থ কিবা আছে নেকি, সেইবোৰ আয়ত্ব কৰাৰ সামৰ্থ্য আছেনে — সেইধৰণে বিবেচনা কৰি আগবাঢ়িব লাগে। তাৰ পৰিৱৰ্তে, স্কুলীয়া বা কলেজীয়া সৰু দুটামান অনুশীলনী পঢ়িয়েই কৰা সমাধানবোৰ আচলতে অনুশীলনীৰ একেবাৰে শেষৰ পিনে থকা অলপ কঠিন সমস্যা একোটাৰ নিচিনাহে হয়, নিজে ভবাৰ দৰে ডাঙৰ তত্ত্ব সমূলি নহয়। তেওঁলোকে অভিজ্ঞ ব্যক্তিৰ পৰা (বা ওপৰত কোৱাৰ দৰে ডাঙৰ ব্যক্তিসকলৰ লগত যোগাযোগ কৰাসকলে ডাঙৰ ব্যক্তিসকলৰ পৰা) গ্ৰন্থৰ সম্ভেদ লৈ অধ্যয়ন কৰিব লাগে আৰু দক্ষতাখিনি কৰ্ষণ কৰিব লাগে ভৱিষ্যতে কামত অহাকৈ। এনে পদ্ধতিৰে আগবঢ়াসকলে পিছত ভাল কাম কৰা দেখা যায়। ইতিমধ্যে আমি দেখা পাইছোঁৱেই, গেল্ওৱাই নিজেও তেওঁৰ গণিত শিক্ষাৰ প্ৰাৰম্ভিক দিনকেইটাত সৰ্বকালৰ শ্ৰেষ্ঠ গণিতজ্ঞ কেইজনমানৰ মূল কৰ্মসমূহ আয়ত্ব কৰিহে সেই যাত্ৰাত আগবাঢ়ি গৈছিল। আকৌ, একোটা সামাধান বা প্ৰমাণ কৰি উঠাৰ লগতে, সেই সমাধানটো বা প্ৰমাণটোৰ গুৰুত্ব কি হ’ব পাৰে, তাত থকা ধাৰণাখিনিৰ গুৰুত্ব কিমান হ’ব পাৰে সেইটো কিছু পৰিমাণে নিৰ্ণয় কৰিব পৰাটোও দৰকাৰ।\nযি কি নহওক, এইবাৰ, ক’চ্চিৰ পৰামৰ্শটো মানি লৈ গেল্ওৱাই গৱেষণা-পত্ৰ দুখন ঠিক কৰি লগ লগাই প্ৰতিযোগিতাৰ বাবে জমা দিলে। সেইখন হাতত পৰিছিল আন এজন বিখ্যাত গণিতজ্ঞ ফুৰিয়ে(Fourier)ৰ। কিন্তু তেনেতে গণিতজ্ঞজনৰ মৃত্যু ঘটাত গেল্ওৱাৰ বস্তুখিনি হেৰাই থাকিল। সেই বছৰেই অৱশ্যে গেল্ওৱাৰ আন তিনিখন গৱেষণা-পত্ৰ প্ৰকাশ হ’ল। আৰু তাৰে দুখনে “গেল্ওৱা থিয়ৰী” আৰু “finite field” বোলা অতিশয় গুৰুত্বপূৰ্ণ সম্পূৰ্ণ নতুন শাখা দুটা সৃষ্টি কৰিলেগৈ; আৰু আনখন আছিল সমীকৰণ সমাধান সম্পৰ্কীয় সাংখ্যিক বিশ্লেষণৰ।\nগেল্ওৱাৰ মৃত্যুৰ প্ৰায় ১৭ বছৰ পিছত প্ৰকাশিত, ভায়েকে অঁকা গেল্ওৱাৰ এখনি ছবি\nপ্ৰতিষ্ঠানৰ পৰা বাহিৰ ওলাই অৰ্থৰ অভাৱত পৰি গেল্ওৱাই নিজাকৈ গণিতৰ পাঠদান দিবলৈ মন মেলিলে। তেওঁক বহিস্কাৰ কৰা প্ৰতিষ্ঠানটোৰ সমুখতে শিক্ষাদানৰ ব্যৱস্থা আৰম্ভ কৰিলে। কিছুসংখ্যক ছাত্ৰ আহিছিল যদিও তেওঁৰ পৰা সামান্যতম গণিত আয়ত্ব কৰিব পৰাৰ গুণো হয়তো কাৰোৱে নাছিল, লাহে লাহে ছাত্ৰবোৰ নহা হ’ল। ইফালে, দেউতাকৰ ঘটনাটোৱে আত্মিক আৰু ৰাজনৈতিক দুয়োটা ভাগেই তেওঁৰ মন জোকাৰি ৰাখিছে। গৱেষণা-পত্ৰক লৈ সেই দুৰ্ভাগ্যজনক ঘটনাবোৰৰ জ্বালা আছেই। তাতে আকৌ হাতত ধন নাই, নিজে পঢ়িবলৈ বিদ্যালয় নাই, আৰু শেষত কৰিবলৈয়ো কাম নাই। তেওঁ পুনৰ বিপ্লৱতে জড়িত হৈ পৰিল। ধৈৰ্য হেৰুৱাই উন্মাদ হৈ উঠা, প্ৰতিষ্ঠানৰ পৰা বাহিৰো হ’ব লগা হোৱা— এই কথাবোৰ শুনি কেইবাজনো গণিতজ্ঞ চিন্তিত হৈছিল। কিন্তু তেওঁলোকো সম্ভৱতঃ ল’ৰাটোক উদ্ধাৰ কৰিবলৈ, গাণিতিক অধ্যয়নত সহায় কৰিবলৈ তৎপৰ হ’ব পৰা নাছিল। এই গোটেই ঘটনাবোৰ, আনকি গেল্ওৱাৰ গৱেষণা-পত্ৰবোৰৰ কাহিনীবোৰো কেতিয়াবা মাহৰ ব্যৱধানে ব্যৱধানে ঘটি গৈ আছিল। গেল্ওৱাৰ বয়স কিন্তু এতিয়াও ২০ বছৰ হোৱাই নাই!\n১৮৩১ চনৰ ৯ মে’ দিনা (গেল্ওৱাৰ বয়স ১৯ বছৰ ছমাহ পাৰ হৈ গৈছে) এখন বিশেষ ৰাজনৈতিক ভোজমেল চলিছিল। সেই মেলত “দা থ্ৰি মাস্কেটিয়াৰছ”ৰ লেখক প্ৰখ্যাত সাহিত্যিক আলেক্সেন্দ্ৰ্ ডুমাকে ধৰি বহুতো যশস্বী লোক উপস্থিত আছিল। মাজতে সভা বিশৃংখল হৈ পৰিছিল, আৰু গেল্ওৱাই হাতত খোলা দেগাৰ এখন লৈ ৰজাৰ নামত টোষ্ট (toast) এটা প্ৰস্তাৱ কৰিলে। ৰজালৈ সেয়া ভাবুকি বুলি তেওঁক গ্ৰেপ্তাৰ হ’ল। অৱশ্যে বিশেষ দোষ নেদেখি কম বয়সীয়া মুৰ্খ বুলি তেওঁক সোনকালেই এৰি দিয়া হ’ল। গেল্ওৱাই কিন্তু ৰজাই দিকদাৰ কৰিলে হত্যা কৰিবলৈ প্ৰস্তুত বুলি মুকলিকৈ ঘোষণা কৰিলে।\nইয়াৰ তিনিমাহমান পূৰ্বে গেল্ওৱাই এখন গৱেষণা-পত্ৰ প্ৰকাশৰ বাবে গণিতজ্ঞ প’ছা(Poisson)লৈ প্ৰেৰণ কৰিছিল। তাত থকা ধাৰণাবিলাক আছিল অস্পষ্ট, অসম্পূৰ্ণ। ধূসৰতাৰ মাজৰ পৰা গুৰুত্বখিনি বিচাৰি সঠিককৈ সজাই উলিওৱাটো সম্ভৱ নাছিল। সেইখন প্ৰকাশ কৰিব পৰা নহ’ল। অৱশ্যে গণিতজ্ঞজনে প্ৰত্যাখ্যান-পত্ৰখনৰ শেষত সেইখিনি ভালকৈ লিখি গুৰুত্বপূৰ্ণ তথা প্ৰকাশযোগ্য কৰি তুলিবলৈ উৎসাহিত কৰি পঠালে। কিন্তু প্ৰত্যাখ্যাত হৈ খঙৰ উত্তেজনাত গেল্ওৱাই প্ৰতিষ্ঠানৰ মাধ্যেমেৰে কোনো গৱেষণা-পত্ৰ প্ৰকাশ নকৰাটোকে ঠিক কৰি পেলালে। অৱশ্যে সেই উৎসাহটো কামত আহিছিল পিছত।\nতাৰ দুদিনমান পিছতে, প্ৰথম গ্ৰেপ্তাৰ হোৱা দুমাহৰ পিছত, ১৪ জুলাইত, বেষ্টাইল ডে’(Bastille Day)ৰ দিনা নীতিবহিৰ্ভূতভাৱে গাত বহুকেইটা পিষ্টল ওলোমাই আৰু লগত এটা গুলীভাৰ্তি ৰাইফল আৰু এখন দেগাৰে সৈতে সজ্জিত হৈ অহাত গেল্ওৱাক পুনৰ বন্দী কৰা হ’ল। জেলত এদিন গেল্ওৱাই নিজকে দেগাৰেৰে খুচি আত্মহত্যাৰ চেষ্টা চলালে, অৱশ্যে বাকী বন্দীবিলাকে ধৰি তেওঁক বচালে। তাতে মদ খাই মাতাল হৈ থকা অৱস্থাত কোনো অজ্ঞাত বন্ধুৰ প্ৰতি তেওঁৰ মুখেৰে বিৰবিৰকৈ ওলাই আছিল— দেউতাকৰ উপস্থিতিক হেৰুৱাই অসহায় বোধ কৰি থকাৰ কথা, দেউতাকৰ অভাৱ কোনেও পুৰ কৰিব নোৱৰাৰ কথা…।\nবন্দী কৰাৰ তিনিমাহৰ পিছত, ২৩ অক্টোৱৰত তেওঁক ছমাহৰ কাৰাদণ্ড বিহা হ’ল। সেই সময়ত কলেৰা মহামাৰীয়ে দেখা দিছিল, আৰু কয়েদীবিলাক তথা গেল্ওৱাক এটা অতিথিশালালৈ স্থানান্তৰ কৰা হৈছিল। সেই সময়খিনিত গেল্ওৱাই গৱেষণাত অলপ মন দিলে, তেওঁৰ ধাৰণাসমূহ ভালকৈ সজাই-পৰাই লিখিবলৈ যত্ন কৰিলে, তেওঁ লেখাবোৰত থকা আনে আঁত ধৰিব নোৱৰা ধাৰণাবোৰ ব্যাখ্যাৰে পূৰ্ণ কৰি তোলাৰ চেষ্টা কৰিলে আৰু কিছু পৰিমাণে দাৰ্শনিক টোকা লেখাতো হাত দিলে।\nসেই বন্দী অৱস্থাতেই গেল্ওৱা আৱাসিক চিকিৎসকজনৰ জীয়েকৰ প্ৰেমত পৰিল। ১৮৩২ চনৰ ২৯ এপ্ৰিলৰ দিনা তেওঁ জেলৰ পৰা মুক্ত হ’ল। (তেওঁৰ জীৱন আৰু মাথোঁ এমাহ বাকী আছে।) গেল্ওৱা মুক্ত হোৱাৰ পিছত যুৱতীগৰাকীয়ে দিয়া দুখন চিঠি মাজে মাজে অস্পষ্ট আৰু কটা-কুটা অৱস্থাত পিছত পোৱা গৈছিল। গেল্ওৱাই বন্ধু-বান্ধবলৈ লিখা কিছুমান চিঠিও পোৱা গৈছিল। চিঠিসমূহৰ পৰা দেখা যায় যে কোনোবা তেওঁলোকৰ সম্পৰ্কটোত প্ৰতিদ্বন্দ্বী হৈ উঠিছে। যুৱতীগৰাকীয়ে সম্পৰ্কটো ছিঙিবলৈ গেল্ওৱাক আহ্বান জনাইছিল, আৰু তেওঁক কোনোবাই কিবা অসুবিধাত পেলোৱা অৱস্থাৰ পৰা গেল্ওৱাই যেন বচাইহি তাৰ প্ৰতি আকুলতা প্ৰকাশ হৈছিল। এজন বন্ধুলৈ গেল্ওৱাই লিখা চিঠিৰ পৰা পোৱা গৈছিল— প্ৰেমজনিত কিবা এটা সন্মানহানিৰ পোটক ল’বলৈ কোনোবাই আহ্বান কৰা এক দ্বন্দ্বযুদ্ধৰ প্ৰত্যাহ্বান গ্ৰহণ নকৰাকৈ থকাটো তেওঁৰ বাবে সম্ভৱ নহ’ব। সেই সময়ত বহু ঠাইত ৰাজনৈতিক কথাকে ধৰি অতি সামান্য কথা একোটাতে দ্বন্দ্বযুদ্ধলৈ আহ্বান জনোৱাৰ কু-পৰম্পৰা তেনেই সাধাৰণ কথা আছিল। পিচে, এই দ্বন্দ্বযুদ্ধৰ কাৰণটো যে কেৱল প্ৰেমজনিত সেয়া সঠিককৈ ক’ব নোৱাৰি। আন বিভিন্ন কথাত, সেয়া কোনো ৰাজনৈতিক প্ৰতিদ্বন্দ্বীয়ে গেল্ওৱাক হত্যা কৰাৰ ষড়যন্ত্ৰও হ’ব পাৰে বুলি সন্দেহ কৰা হয়। বহু বছৰৰ পিছত গেল্ওৱাৰ পৰিচিত আৰু সম্পৰ্কীয়সকলৰ পৰাও সঠিক তথ্য ভালকৈ জনিব পৰা নহৈছিল।\nসেই শেষ নিশা গেল্ওৱাই দি থৈ যোৱা ১১টা পৃষ্ঠাৰ মাজৰ এটা পৃষ্ঠা\n৩০ মে’ৰ দিনা পুৱা দ্বন্দ্বযুদ্ধ আহ্বান কৰা হ’ল। সেই পত্ৰসমূহৰ পৰাই পোৱা যায় যে কেইবাদিনৰ পূৰ্বৰে পৰা গেল্ওৱা প্ৰায় নিশ্চিতই আছিল যে তেওঁৰ মৃত্যু আহি আছে। দ্বন্দ্বযুদ্ধৰ আগদিনা ৰাতি গেল্ওৱাই তেওঁৰ গৱেষণা কামবোৰ শৃংখলা লগাই লিখাত লাগিল। যিবোৰ উপযুক্ত প্ৰমাণ নিদিয়াৰ বাবে তেওঁ দিয়া ধাৰণাসমূহ সম্পূৰ্ণ ধূসৰ হৈ আছিল, লৰালৰিকৈ তেওঁ সেইবোৰৰ গেপ পুৰোৱাৰ চেষ্টাত লাগিল। সেই নিশা তেওঁ সম্পূৰ্ণ কৰিছিল এঘাৰটামান পৃষ্ঠা। আৰু পৃষ্ঠাবোৰ ভৰি আছিল বাৰে বাৰে মন বেলেগলৈ কাঢ়ি নিয়া কিছুমান অৰ্থহীন আঁক-বাঁক, পাগলৰ দৰে কাগজত কলম ঘঁহাই থকাৰ চিন, ডাঠ কটা-কুটা….। আৰু গাণিতিক ব্যাখ্যাবোৰৰ মাজে মাজে বাৰে বাৰে লিখা আছিল “মোৰ আৰু সময় নাই, মোৰ আৰু সময় নাই”! সেই এঘাৰটা পৃষ্ঠাতে সোমাই আছিল প্ৰায় ৩৫০ বছৰ ধৰি উত্তৰ নোপাৱা এটা প্ৰশ্নৰ বিচক্ষণ উত্তৰ। চতুৰ্থ ঘাততকৈ ডাঙৰ ঘাতৰ বহুপদ ৰাশিৰ সমীকৰণসমূহ সমাধান কৰিব পাৰি নে নোৱাৰি সেই সম্পৰ্কীয় সিদ্ধান্ত পূৰ্বতে কেতিয়াও জানিব পৰা নহৈছিল, আৰু সেই প্ৰশ্নটো গণিতজ্ঞসকলৰ সমুখত প্ৰথম উদয় হৈছিল তেওঁ সমাধান দিয়াৰ প্ৰায় ৩৫০ বছৰৰ পূৰ্বে।\nসেই নিশা গেল্ওৱাই কেইবাখনো চিঠি লিখিছিল। দেশৰ হৈ মৃত্যুবৰণ নকৰাৰ আক্ষেপো তেওঁৰ মনত ৰৈ গৈছিল। এজন বন্ধুলৈ তেওঁ লিখিছিল যে— তেওঁলোকে যেন গাউচ(Gauss) আৰু জেকবি(Jacobi)ক তেওঁৰ গাণিতিক কামখিনি দেখুৱাই ৰাজহুৱাকৈ তেওঁলোকৰ মাতমত লয়। সেই তত্বখিনি শুদ্ধ নে অশুদ্ধ কেৱল সেইটোৱেই নহয়, সেইখিনিৰ কিবা গুৰুত্ব আছে নে নাই সেই কথাও যেন সোধে। গেল্ওৱাই আশা কৰিছিল যে কোনোবাই সেই তত্বসমূহত থকা বিশৃংখলতাখিনি আঁতৰাই তাৰ উচিত ব্যৱহাৰ কৰিব পাৰিব। কুৰি শতিকাৰ এজন বিশিষ্ট গণিতজ্ঞ হাৰ্মান ভেইল(Hermann Weyl)-এ কৈছিল— “This letter, if judged by the novelty and profundity of ideas it contains, is perhaps the most substantial piece of writing in the whole literature of mankind.”\nগেল্ওৱাৰ ইচ্ছাক সৰোগত কৰি তেওঁৰ ভায়েক আৰু এজন বন্ধুৱে তেওঁৰ কৰ্মখিনি প্ৰতিলিপি গণিতজ্ঞকেইজনলৈ পঠালে। গাউছ (তেঁৱেই সংখ্যাতত্বক গণিতৰ ৰাণী বুলি কৈছিল) আৰু জেকবিয়ে কি মন্তব্য দিছিল জনা নাযায়। সেইখিনি গৈ আন এগৰাকী গণিতজ্ঞ লিওভিলি(Liouville)ৰ হাতত পৰিল। গেল্ওৱাৰ মৃত্যুৰ ১১ বছৰ পিছত, ১৮৪৩ চনত তেৱেঁই ঘোষণা কৰিলে যে মৌলিক ঘাতৰ বহুপদ ৰাশিৰ সমীকৰণ এটা সমাধান কৰিব পৰা যায় নে নাযায় তাৰ সুন্দৰ প্ৰমাণ এটা গেল্ওৱাৰ কৰ্মসমূহৰ মাজত আছে। লিওভিলিয়ে গেল্ওৱাৰ কৰ্মসমূহ প্ৰকাশৰ যোগ্য কৰি সজাই তোলে আৰু ১৮৪৬ চনত তেওঁ জড়িত থকা এখন পত্ৰিকাত সেইখিনি প্ৰকাশ কৰি উলিয়ালে। গেল্ওৱাৰ সমসাময়িক আন এজন মহান গণিতজ্ঞ এবেলেও পূৰ্বতে এই সম্পৰ্কীয় এক প্ৰমাণ আগবঢ়াইছিল যদিও গেল্ওৱাৰ প্ৰমাণটো আছিল অধিক গভীৰ। যক্ষ্মাত আক্ৰান্ত হৈ ২৭ বছৰ বয়স নহওঁতেই ১৮২৯ চনত এবেলৰ মৃত্যু হৈছিল।\nগেল্ওৱা হ’ল বিমূৰ্ত গণিতৰ এটি প্ৰধান শাখা সংঘ তত্ব(Group Theory)ৰো এজন জনক। এই তত্বত ব্যৱহৃত সংঘ শব্দটো (ইংৰাজীত Group, আৰু মূল ফৰাচীত Groupe) প্ৰথম তেঁৱেই ব্যৱহাৰ কৰিছিল। সংঘ তত্ত্বত নিশ্চৰ উপসংঘ(Normal subgroup)সমূহে যে গুৰুত্বপূৰ্ণ ভূমিকা গ্ৰহণ কৰে সেয়া প্ৰথম গেল্ওৱাই নিৰ্ণয় কৰিবলৈ সক্ষম হৈছিল। সমৰূপতা (isomorphism), simple group, finite field আদি অতি গুৰুত্বপূৰ্ণ ধৰণা অন্তৰ্নিবেশ ঘটাইছিল তেঁৱেই। এইসমূহ কম্পিউটাৰ বিজ্ঞান তথা ক্ৰিপ্ট’গ্ৰাফীটো বহুল ব্যৱহৃত। কিছুমান জ্যামিতীয় সমস্যা বীজগণিতীয় ৰূপলৈ সলনি কৰি সমাধান কৰাটো তেওঁৰ বাবেই সম্ভৱ হৈ পৰিছিল। উদাহৰণস্বৰূপে— আমি হাইস্কুলত পেঞ্চিল আৰু কম্পাছৰ সহায়ত বিভিন্ন মানৰ কোণ অংকণ কৰা, ৰেখাখণ্ড এডাল সমানে দুভাগ কৰা, কোনোবা এটা কোণ সমান সমান দুটা কোণলৈ ভাগ কৰা আদি কাম কৰিছিলোঁ। কিন্তু “পেঞ্চিল আৰু কম্পাছৰ সহায়ত কোণ এটা সমানে তিনিভাগ কৰা” বোলা প্ৰশ্ন এটা আমাক কেতিয়াও দিয়া নহৈছিল। তাৰ কাৰণটো আছিল, পেঞ্চিল আৰু কম্পাছৰ সাহায়েৰে কোণ এটা সমানে তিনিভাগ কৰাটো সম্ভৱেই নহয়। সেইটো কিয় সম্ভৱ নহয় তাক হাজাৰ বছৰ ধৰি প্ৰমাণ কৰিব পৰা হোৱা নাছিল। এনেধৰণৰ বহুতো সমস্যা গেল্ওৱাৰ উদ্ভাৱনৰ কৌশল খটুৱাই সমাধান কৰিব পৰা হ’ল।\nগেল্ওৱাই জীৱনকালত কেউপিনে মাথোঁ দুৰাৱস্থাৰ মুখামুখি হৈ— গাণিতিক কৰ্মসমূহৰ উপযুক্ত স্বীকৃতিহীনতা, ৰাজনৈতিক কামতো বাৰে বাৰে বন্দী, অৰ্থৰ অনাটন, আত্মীয়ৰ অভাৱ, ৰোগময় পৰিৱেশ, প্ৰেমত বিফলতা— এই সকলোৰে মাজত কোনোপিনে একোৱেই নেদেখি মৃত্যুৰ অভিমুখে যাবলৈ বুলি স্ব-ইচ্ছাৰেই তেওঁ দ্বন্দ্বযুদ্ধৰ ভয়ংকৰ সুযোগটো গ্ৰহণ কৰা বুলি ভবা হয়। তেওঁ ঘৰৰ পৰা বাহিৰ ওলোৱাৰ পিছত তথা দেউতাকৰ আত্মহত্যাৰ পিছত মাকৰ উপস্থিতি তেওঁৰ জীৱনত কি আছিল সেয়া এই লেখকৰ জ্ঞাত নহয়। তেওঁৰ বিষয়ে পঢ়া বহুকেইটা প্ৰবন্ধত সেই সম্পৰ্কীয় একো পোৱা নগ’ল। মাক খুৱ দৃঢ় মনৰ, আদৰ্শৱান, জ্ঞানান্বেষী আছিল বুলি জনা যায়। ১২ বছৰ বয়সলৈকে তেৱেঁই শিক্ষা দিয়া গেল্ওৱাৰ গাত তেওঁৰ গুণসমূহৰ প্ৰভাৱ পৰিছিল বুলিও জনা যায়। কিন্তু ১৮৭২ চনত ৮৪ বছৰ বয়সত মৃত্যু হোৱা মাকে পিছত কিয় গেল্ওৱাক অকণো নিয়ন্ত্ৰণ কৰা নাছিল সেয়া অজ্ঞাত। গেল্ওৱাৰ সমগ্ৰ কৰ্মৰ মুঠ পৃষ্ঠা কেৱল ৬০টামানহে হ’ব। তেওঁক যদি সুস্থিৰে অধ্যয়নৰ পৰিৱেশ এটা দিব পৰা গ’লহেঁতেন, একৈছ বছৰ নহওঁতেই মৃত্যু হোৱা পৰ্যায়ৰ উন্মাদনাৰ সুযোগ যদি তেওঁ নাপালেহেঁতেন, আৰু বহু বছৰ যদি তেওঁ জীয়াই থাকিলহেঁতেন, গণিত এতিয়াতকৈ কেইটা শতিকা আগুৱাই গ’লহেঁতেন কোনে অনুমান কৰিব পাৰে!\nইভাৰিষ্ট গেল্ওৱা, গেল্ওৱা, গেল্ওৱা থিয়ৰী, বিমূৰ্ত বীজগণিত